ENEAS 

Quant Menelaus ot Troie asise, 
onc n'en torna tresqu'il l'ot prise, 
gasta la terre et tot lo regne 
por la vanjance de sa fenne. 
La cité prist par traïson, 
tot cravanta, tors et donjon, 
arst le païs, destruist les murs, 
nus ne estoit dedanz seürs ; 
tote a la vile cravantee, 
a feu, a flame l'a livree. 
Li Greu prenent les citeains, 
nus n'eschapot d'entre lor mains 
ne l'esteüst morir a honte ; 
n'esparnoient prince ne conte ; 
ne lor avoit mestier parage 
ne hardemant ne vasalage, 
et nen estoit leus de deffendre. 
Tote ert la vile mise en cendre. 
Ocis i fu li reis Prianz 
o sa fame, o ses anfanz : 
unc ne fu mais tant grant ocise. 
Menelaus a vanjance prise : 
toz fist les murs aplanoier 
por le tort fait de sa moillier. 

A une part de la cité 
tint Eneas une erité, 
de la vile bien grant partie. 
Quant il a cele noise oïe, 
si regarda vers lo donjon 
et vit la grant destrucion ; 
n'est mervoille s'il ot peor. 
Venus la deesse d'amor, 
qui est sa mere, li a noncié 
que Troïen sont trebuchié ; 
li deu an ont pris lor vanjance. 
Comanda li, sanz demorance 
s'en tort, ainz quel prengnent li Gré, 
et ce li comandent li dé 
que il aut la contree querre 
dunt Dardanus vint an la terre, 
qui fonda de Troie les murs. 
Eneas n'estoit pas seürs ; 
dous granz liues et plus avoit 
de la ou sa meison estoit 
desi la ou li Greu ardoient ; 
bien set qu'il li aprismeroient, 
ne se porroit vers als deffendre. 
Bel loisir ot del suen tot prendre, 
tote sa gent fist asenbler 
et ses tresors an fist porter ; 
grant avoir et grant manantises 
et granz richeces an a prises, 
par un postiz s'an est issuz, 
bien en torna trois mile escuz ; 
o soi an fist porter son pere 
Anchisés, qui molt vialz hom ere, 
et par la main mena son fil : 
cil sunt livré a grant essil. 
Soantre lui grant gent la'n vait ; 
la ou il fuit se sunt atrait. 

Quant de la vile sunt estors, 
desoz un arbre loing defors 
o soi a alïé sa gent ; 
demande a toz comunaument 
s'il se voldront o lui tenir 
et bien et mal o lui sofrir, 
ou s'en voldront retorner anz 
vangier la mort de lor paranz ; 
prez est de faire lor plaisir 
del retorner ou del foïr. 
Cil dïent tuit, del repairier 
ne del combatre n'est mestier, 
car n'ert mie granz lor esforz, 
tost les avroient li Greu morz ; 
miauz s'an volent o lui foïr 
que retorner anz por morir ; 
de lui firent segnor et mestre. 
Puis ont gardé devers senestre : 
une estoyle virent levee 
qui la voie lor a mostree ; 
de devant eus vait vers la rive : 
la va fuiant la gent chaitive. 
Eneas cercha les rivages, 
trové i a vint de lor barges, 
que li Greu avoient guerpies, 
bien atornees et garnies. 
Il i antra o tot sa gent ; 
eve dolce, vin et fromant 
trova es nes a grant planté 
del rivage sunt esquipé, 
enpaint se sunt an haute mer, 
car n'estoit tens de demorer. 
Juno, qui ert del ciel deesse, 
estoit vers aus molt felenesse ; 
formant avoit coilli an hé 
toz çaus de Troie la cité 
del jugemant que fist Paris : 
por lui haoit tot le païs. 
L'acheison de cel jugemant 
voil reconter asez briemant. 
Juno et Pallas a un jor, 
Venus la deesse d'amor, 
estoient a un parlemant. 
Discorde i sorvint sodemant ; 
une pome d'or lor gita 
antr'eles trois, puis s'an ala ; 
il i ot escrit an grezois 
qu'a la plus bele d'eles trois 
faisoit de la pome lo don. 
Antr'eles en ot grant tençon, 
chascune la voloit avoir, 
mais par autre voltrent savoir 
lo jugemant, cui ert la pome. 
As ne sorent trover nul home 
qui miauz en sache dire droit 
que Paris, qui el bois estoit. 
La parole li unt mostree 
de la pome, qui ert donee 
a la plus bele d'eles trois ; 
a lui, qui molt savoit des lois, 
por jugier an erent venues. 
Paris les a bien coneües ; 
chascune d'eles esgarda 
et longuemant les avisa ; 
porpansa soi que jugemant 
ne feroit pas hastivemant 
sanz grant porpens, et rova lor 
a lui reviegnent al tierz jor, 
si s'en sera miauz porpansez ; 
dunc jugera de lor biautez. 
Par grant angin lo fist Paris, 
que il lor a lo terme mis : 
porpansa soi que antretant 
l'an vanroient ofres avant, 
et porroit an de son prou faire. 
Eles se mistrent el repaire. 
Voir ot pansé ; Juno premiere 
est revenue a lui ariere, 
et promist li car li donroit 
plus que ses pere ne avoit, 
et molt par lo feroit riche home, 
mais qu'il li otroiast la pome 
et afichast por verité 
que ele aüst graignor biauté. 
Retorna s'an ; aneslopas 
an est venue a lui Pallas, 
qui est deesse de bataille, 
et pria li que ne li faille, 
a li se tiegne au jugemant, 
et al li donra hardemant 
et tel pris de chevalerie, 
ne trovera ja an sa vie 
nul meillor de soi ne son per ; 
ja nel porra huem sormonter. 
Pallas s'an va, Venus revient, 
qui la bataille d'amor tient 
et dame an estoit et deesse. 
Cele li a fait tel promesse : 
s'a li se tient del jugemant, 
el li donra prochenemant 
la plus bele fame del mont. 
Vait s'en ; des ofres qu'els li font 
se porpansa an maint androit 
al quel de ces trois se tenroit ; 
car molt coveita la richece 
et molt desirra la proece, 
mais molt li plot la feme plus 
que promise li ot Venus. 
Les deesses ne s'atardierent, 
mais a lor terme repairerent ; 
lo jugemant ont demandé. 
Que que Paris an ait doté, 
la pome d'or dona Venus 
et juja qu'ele valoit plus 
que les dous autres de bialté. 
Puis li fu bien gueredoné, 
car dame Heloine li dona : 
plus bele fame ne trova. 
Pallas et Juno s'an marrirent 
et çals de Troie anhaïrent : 
por sol l'acheison de Paris 
haïrent puis tot lo païs. 

Juno vit Eneas an mer ; 
molt se pena de lui grever, 
set anz toz plains lo travailla, 
par plusors mers lo demena ; 
molt anhaï tote sa geste. 
A un jor li mut grant tempeste, 
car molt formant comut la mer ; 
les nes comancent a vaucrer, 
tone et pluet, vante et esclaire, 
molt comança lait tens a faire, 
chieent foldres espessemant, 
comeüe est la mers formant ; 
si fait oscur ne voient gote, 
ne ne sevent tenir lor rote ; 
ne voient clarté ne soloil. 
Il ne sevent d'aus nul consoil, 
de nule part ne voient port, 
et ciel et mer lor promet mort ; 
ne voient lune ne estoilles, 
ronpent lor cordes, chieent voilles, 
brisent et mast et governail ; 
molt vont a honte et a travail. 
Ne eschipre ne esturman 
de son droit cors nen ert certan ; 
il ne sevent quel part il tornent, 
s'il vont avant o il retornent ; 
an avanture ont mis lor vie. 
Danz Eneas formant s'escrie. 
« Par deu, fait il, buer furent né 
cil qui a Troie la cité 
furent detranchié et ocis. 
Por coi m'en tornai ge chaitis ? 
Miauz volsisse que Achillés 
m'aüst ocis ou Titidés, 
la ou ocis furent tant conte, 
que ci morisse a itel honte. 
Por coi ne m'ocistrent li Greu ? 
En grant hé m'ont coilli li deu ; 
ne puis an terre converser 
et noauz ai an ceste mer ; 
molt lunguemant m'ont travaillié, 
si n'ont de moi nule pitié. 
Promise m'ont ne sai quel terre, 
ne sai ou ge la puisse querre ; 
molt ai trové isles an mer, 
de la terre n'oï parler 
que vois querant a molt grant poine, 
si com fortune me demoine. » 

Molt se dementot Eneas, 
molt se clamot chaitis et las, 
por ce qu'il eschapa a terre, 
puis que an mer sofrist tel guerre ; 
miauz volsist estre a Troie ocis 
o ses paranz, o ses amis, 
la ou Hector et Priamus 
furent ocis, contes et dus. 
Molt s'esmaient si compaignon, 
ne desirrent se la mort non ; 
ce lor est vis que molt lor targe. 
Devant lo roi ot une barge, 
ses governalz li est brisiez 
et mast et sigle an mer plungiez ; 
trois torz torna an molt po d'ore, 
une vague li vint desore, 
qui si la fiert an l'un des lez, 
les borz a fraiz et decassez ; 
ronpent chevilles et clotures, 
l'eve i antre par les jointures, 
anplie l'a soldeemant, 
afondee est an un momant. 
Icil ont lor travail finé, 
cil ne criement mes nul oré, 
par eus n'ert mes terre conquise 
ne chastiaus ars ne tors asise. 
Li vanz aquialt les autres nes ; 
depiecent mars, sigles et tres ; 
par cele mer les esparpaille, 
et Eneas molt se mervoille, 
ja ne quide venir a port, 
et ciel et mer li promet mort. 
Ansi ont li fuitis de Troie 
sofert trois jors, qu'il n'orent joie ; 
quant vint al quart, qu'il ajorna, 
li vanz failli, del tot cessa, 
li solaus lieve, ne plut mes, 
del tot remest la mer an pes ; 
asoagiee est la tenpeste. 
Dont leva Eneas la teste 
et esgarda devant son vis, 
se vit de Libe lo païs. 
Toz rehaite ses compaignons ; 
nagent a fort as avirons ; 
tant ont nagié et tant siglé 
qu'al port de Libe sont torné. 
Issu sont fors com plus tost porent ; 
de lor vint nes que set nen orent ; 
celes atachent el rivage. 
Lo païs trovent molt salvage ; 
ne voient borde ne meison 
ne borc ne vile, se bois non ; 
mes que que soit, formant lor plaist. 
Eneas vet an la forest ; 
uns sols meschins ala o lui, 
lor ars porterent anbedui, 
et cers et bisches ont bersé : 
si home an ont asez porté. 
Les feus alument el gravier, 
si apresterent lo mangier, 
el bois lo pristrent lïement. 
En la mer gardoient sovant 
s'il poïssent lor nes choisir 
que li vanz ot fet departir ; 
de çaus estoient curios, 
mais molt furent puis correços 
de çaus que il virent noier, 
dom il n'atandent recovrer : 
es autres ont graignor fiance, 
mes es morz n'ont point d'esperance. 
Sor les faloises vont garder 
ses verroient loing an la mer ; 
quant nes voient, si ont grant dote 
que mers parfonde nes tranglote. 
Donc a Eneas asanblé 
çaus qui o lui sont arivé ; 
nan i ot de sa compaignie 
ne mes que la tierce partie ; 
çaus comança a conforter 
des maus qu'il orent an la mer. 

« Seignor, fait il, franc chevalier, 
ne vos devez mie esmaier 
se vos avez eü peor 
an ceste mer, mal et dolor ; 
ça avant vos delictera, 
quant il vos an remembrera ; 
buen vos sera a reconter 
les maus qu'avez eü an mer. 
Huen qui s'esmuet an altre terre 
por regne et por païs conquerre, 
an grant enor ne puet venir, 
s'il bien et mal ne puet sofrir. 
Qui toz tens a sa volanté 
n'onques n'a mal espermanté, 
ce m'est avis, ja ne savra 
a negun jor que bien sera ; 
mais se il sofre un poi mesaise, 
qu'il nen a tot ce que li plaise, 
ce m'est avis, molt prisera 
le bien aprés, quant il l'avra. 
Or avons molt sofert ahanz 
par plusors mers plus de set anz 
et molt i avons travaillié 
et molt geüné et veillié ; 
s'avons ja mes de repos rien, 
molt nos plaira auques de bien. 
Sofrant travail et mal et poine, 
si com fortune nos demoine, 
nos conduiront li dé ou leu 
que il nos ont promis an feu, 
an Lombardie la Maior ; 
d'iluec furent nostre ancessor. 
Grant gent somes et si n'avon 
de vitaille se molt po non ; 
il nos estuet garison querre, 
mais molt voi ci estrange terre ; 
ne sai se onques i ot blé, 
ne borc ne vile ne cité ; 
unques plus salvage ne vi. 
Se del vivre ne trovons ci, 
n'i a noiant del sejorner, 
mais del metre nos an la mer, 
et requeron autre contree. 
o vitaille soit mialz trovee, 
eve dolce, foin et aveine 
as chevals qui vivent a poine. » 

Atant Eneas a choisiz 
dis chevaliers proz et hardiz, 
qui lo païs aillent cerchier 
et se li sachent renoncier 
an quel païs sont arivé, 
se home i a ne grain de blé. 
D'iluec tornent li mesagier, 
qui la contree vont cerchier ; 
errent par vals et par montaignes, 
par boschages et par champaignes ; 
tant ont erré, ne virent on 
qui lor saüst randre raison, 
rien qui vesquist, nes salvagine. 
Tant ont erré par la gaudine 
qu'il antrerent en un santer ; 
de cel ist un chemin plener. 
Li mesagier ont tant tenu 
lo grant chemin, qui larges fu, 
Cartage virent, la cité, 
dont Dido tint la fermeté. 
Dame Dido tint le païs ; 
miaus nel tenist quens ne marchis ; 
unc ne fu mais par une feme 
mielz maintenu enor ne regne. 
D'icel païs n'ert mie nee, 
ainz ert de Tire la contree ; 
Sicheüs ot a non ses sire, 
uns suens frere lo fist occire, 
en essil chaça sa seror, 
por ce qu'il volt avoir l'enor. 
Cele s'an est par mer foïe ; 
molt ot grant gent en compaignie, 
porté an a molt grant tresor, 
pailes et dras, argent et or. 
An cel païs est arivee ; 
au prince vint de la contree, 
par grant angin li ala querre 
qu'il li vandist tant de sa terre 
com porprendroit un cuir de tor, 
doné l'an a argent et or ; 
et li princes li otroia, 
qui de l'engin ne se garda. 
Dido trancha par correetes 
lo cuir, qui molt furent grelletes ; 
de celes a tant terre prise 
c'une cité i a asise ; 
puis conquist tant par sa richece, 
par son angin, par sa proece, 
que ele avoit tot le païs 
et les barons a soi sozmis. 
Sa cité avoit non Cartage, 
en Libe sist sor le rivage. 
La mer l'i bat d'une partie, 
ja par de la n'iert asailie ; 
de l'autre part sunt li viver 
et li marais grant et plener 
et grant fossez a barbacane, 
fait a la guise libicane, 
et trenchieez et plaisseïz, 
cengles, barres, pont torneïz. 
Ainz que l'an viegne an Cartage, 
a maint destroit et maint passage. 
El coig amont devers la rive 
ot une grant roche naïve ; 
iluec sont li mural assis. 
Li carrel sont de marbre bis, 
de blanc et d'inde et de vermoil ; 
par grant anging et par consoil 
i sunt asis tot a compas ; 
tuit sont de mabre et d'adamas. 
Li mur sont fait a pastorals, 
a pilerez et a merals, 
a bisches, a oisiaus, a flors ; 
o le marbre de cent colors 
sont painturé defors li mur, 
sanz vermeillon et sanz azur. 
Tot anviron ot fet trois rans 
de mangnetes par molt grant sens 
d'une pierre qui molt est dure ; 
la mangnete est de tel nature, 
ja nus hom armez n'i venist 
que la pierre a soi nel traisist : 
tant n'an venissent o halbers, 
ne fussent sanpre al mur aers. 
Li mur erent espés et halt, 
qui ne criement negun asalt ; 
cinc cenz torz avoit anviron 
estre lo demoine donjon ; 
devers la vile erent trifoire 
li mur, a ars et a civoire, 
o granz pierres de marbre toz. 
Li chemins alot par desoz ; 
grant marchié i avoit toz dis ; 
la vendoit an lo vair, lo gris, 
coltes de paile, covertors, 
porpres, pailles, dras de color, 
pierres, espices et vaiselle ; 
marcheandie riche et bele 
i pooit l'an toz tenz trover ; 
ne se poüst hom porpenser 
de richece que el mont fust, 
dont en cel leu planté n'eüst. 
Granz rues ot an la cité 
et palés riches a planté, 
borjois menanz, sales et tors 
et aleors et parleors ; 
bels menages a grant plenté 
ot la dedanz an la cité. 
Set mestres portes i avoit ; 
unz cuenz sor chescune manoit, 
lor fié an tienent et lor terre ; 
se a Cartage sordoit guerre, 
chascun conte estovroit servir 
et set cenz chevaliers tenir. 

En cele mer joste Cartage, 
iluec prent l'an, a cel rivage, 
d'une maniere pesonez, 
ne gaires granz, mes petitez ; 
l'en les taille sor les coëtes, 
si an chïent roges gotetes ; 
de ce toint l'an la porpre chiere. 
Pou sont peison de lor maniere ; 
l'an les nome conciliuns. 
Del sanc de ces petiz peisons, 
dunt iluec avoit a mervoille, 
de ces ert la porpre vermoille ; 
les noires refont an Cartage 
del sanc d'un grant serpant evage, 
que l'en apelle cocadrille, 
dunt molt a iluec an une isle ; 
serpanz sont granz a desmesure 
et de molt diverse nature ; 
quant a sa proie devoree, 
donc si s'endort gole baee ; 
il nen a noiant de boiel ; 
el cors li antrent li oisel 
et pasturent an son dormant 
ce que mangié ot de devant ; 
ne s'espurge pas altrement, 
car n'a mie de fondement. 

A une part de la cité 
asist Dido sa fermeté ; 
torz i ot forz et bon donjon, 
qui ne criement se foldre non ; 
n'i peüst rien nus hom forfaire, 
por nul asalt, lancier ne traire, 
ne engin ne li forfeïst, 
se devers lo ciel ne venist. 
Li palés fu desoz la tor ; 
onc a roi ne enpereor 
ne fu si buens veüz ne talz. 
De chieres pieres naturalz 
ot un mui enz el mur asis, 
et set mile esmalz i ot mis 
es pilers, es antailleüres, 
es oiseries, es volsures, 
es columbes, es fenestriz, 
es verrines et es chasiz. 
Un tenple fist anprés Dido, 
ou costivee estoit Juno ; 
molt estoit riche a desmesure ; 
enuiz seroit de sa faiture 
a dire tot ce qu'en estoit. 
La deesse Juno voloit 
que Cartage fust chiés del mont 
et li realme qui i sont 
a li fussent trestuit aclin, 
mais onques n'i pot metre fin ; 
tot autrement est destiné, 
car li deu orent esgardé 
que a Rome l'estovoit estre. 
Li Capitoilles sist a destre, 
fors del chastel a une part, 
ou fussent par comun esgart 
li senator mis por jugier, 
por tenir droit, por tort plaissier : 
ce fu leus a tenir les plaiz. 
Par merveillos angin fu faiz ; 
molt fu biaus et larges dedanz, 
voltes et ars i ot dous cenz ; 
ja n'i parlast hom tant an bas, 
ne fust oïz eneslopas 
par tot lo Capitoille entor. 
Li vint et quatre senator 
i estoient ja esgardé. 
Puis ot Rome la poësté, 
d'iluec a molt lointaing aage, 
que Dido volt metre an Cartage. 
Encor idonc ne par ert mie 
cele cité tote fornie, 
encor faisoit Dido ovrer 
as murs entor por miauz fremer. 

Tant esploitierent li mesage 
que il antrerent an Cartage ; 
il unt anquis et demandé 
qui maintenoit cele cité. 
L'en lor a dit que une fame 
estoit dame de tot lo regne. 
Il ont anquis ou ele estoit ; 
par andices alerent droit. 
Sus el chastel desoz la tor 
troverent ja al palleor 
la raïne o tot grant barnage. 
Devant li vienent li mesage. 
Ilioneus parla premiers, 
qui molt estoit sages et fiers ; 
salua la, puis se li dit : 
« Antan a nos, dame, un petit. 
Bien as oï, ja a lonc tens, 
que Greu furent vers Troïens ; 
astrent la vile et trebucherent, 
granz et petiz toz cravanterent ; 
de ces qu'il an porent tenir 
n'an pot uns sols de mort garir : 
tote ont la cité essilliee. 
De la celestial ligniee 
ot an Troie un riche baron ; 
de cele grant ocision 
qu'i feisoient la nuit li Greu, 
lo garantirent bien li deu ; 
fors lo mistrent de la cité ; 
grant gent ot o lui asanblé. 
Par lor comandement vait querre 
Itaille, une loigtaine terre ; 
quise l'avons set anz par mer, 
ne la poons ancor trover. 
Tormant aümes grant l'altr'ier ; 
une de noz nes fist plongier, 
les homes noier an veïsmes 
et des altres nes deperdimes 
grant partie, si ne savon 
s'il sont ancor noiés ou non. 
La menor part est arivee 
molt pres de ci en ta contree ; 
Eneas iluec est remés, 
ou il atant ses autres nes ; 
ça nos an a a toi tramis, 
que soit segurs an ton païs, 
qu'il nen ait garde de ta gent, 
tant que il ait oré et vant, 
et ses nes alques redrecies, 
que la tormante a depecies. » 
Dido respondi al mesage : 
« Bien sai, fait el, lo grant domage 
et lo destruit des Troïens ; 
ge l'ai oï molt a lonc tens. 
Vos qui de cel estes gari, 
molt l'avez puis espenoï ; 
onc puis ne fustes sanz dolor, 
mestier avez grant de sojor. 
Se vos volez ci sejorner, 
voz nes restroindre et ratorner, 
n'avez garde, gel vos plevis, 
d'ome qui soit an cest païs ; 
segur soiez, ne dotez pas. 
Se ça volt venir Eneas, 
gel servirai an ma cité, 
li mien li ert abandoné. 
Ge refui ja plus esgaree, 
quant ge ving an ceste contree, 
car ne sui pas de cest païs ; 
par moi lo sai, bien l'ai apris, 
que ge doi bien avoir pitié 
d'ome, sel voi desconsoillié. 
Se sejorner volt Eneas 
et demorer ci a trespas, 
ja mar i despandra denier 
por rien nule dont ait mestier ; 
tot lo ferai del mien servir 
et molt li donrai al partir ; 
plus li ferai que ne vos di. 
S'an fin voloit remaindre ci, 
et s'i laissast ester atant 
la folie qu'il va querant, 
de ma terre ait une partie 
a lui et a sa compaignie ; 
ma gent et la soe soit une ; 
se il velt avoir ma comune, 
n'avrai plus chier le Tirïen 
que jo avrai lo Troïen. 
Tornez a lui tost al rivage, 
et dites li que an Cartage 
s'an viegne o moi herberger ; 
toz est lassez de navïer. » 

Li mesagier ont pris congié, 
a lor seignor s'en vont tuit lié. 
Eneas de bien loin les vit, 
contr'els ala et se lor dit : 
« Qu'avez trové ? - Nos bien. - Et coi ? 
- Cartage. - Parlastes al roi ? 
- Nenil. - Por coi ? - N'i a seignor. 
- Coi donc ? - Dido maintient l'enor. 
- Parlastes vos o li ? - Oïl. 
- Menace nos ? - Par foi, nenil. 
- Et que dist donc ? - Promet nos bien, 
soiez segurs, mar crembroiz rien. 
Ce dit la dame Tirïene, 
s'an ceste terre Libicaine 
volez remaindre et sejorner, 
voz nes restroindre et refermer, 
ne vos esuet doter de rien, 
car el vos aseüre bien ; 
par nos vos ofre lo sejor 
ansanble li anz an sa tor ; 
ses servises ne vos faldra, 
tant com prandre lo vos plaira. » 
Dementre que li mesagier 
alerent lo païs cerchier, 
furent lor nes al port venues, 
qu'il quidoient avoir perdues. 
Aancree s'i ert chascune ; 
totes i erent ne mes une, 
qu'il perdirent par la tormente, 
qui en terre n'orent nulle atente. 
Eneas formant s'esjoï 
de la novele qu'il oï, 
et de ses nes qu'il ot fors une. 
Molt li estoit propre fortune : 
fortune lo ra esbaudi, 
qui de devant l'avoit marri. 
Por ce ne doit hom desperer, 
se lui estoet mal andurer, 
et se il ra tot son plaisir, 
donc ne se doit trop esjoïr, 
ne por grant mal trop esmaier, 
ne por grant bien trop deslïer ; 
et d'un et d'el, de tot mesure ; 
uns biens, uns mals toz tens ne dure. 
Fortune torne en molt po d'ore, 
tel rit al main qui al soir plore ; 
al soir est laide, al matin bele, 
si com el torne sa roëlle ; 
cui al met a l'un jor desus, 
a l'autre lo retorne jus : 
de tant com el l'a mis plus halt, 
tant prant il aval graignor salt. 

Eneas dist a ses barons 
l'ofre a la dame et lo respons, 
et ce que el li a mendé : 
que alt a li en sa cité. 
Cil li loënt comunaument 
que il i aut hastivement, 
et alsi fist, ne tarda pas. 
Molt se conrea bien de dras 
et monta an un palefroi ; 
set vinz an fist monter o soi, 
et chevalcha droit vers Cartage, 
si com lo moinent li mesage 
qui devant i orent esté. 
Ainz none vint an la cité. 
Si home vont de devant lui 
et chevalchoient dui et dui ; 
borjois, dames et chevaliers 
et an rues et an soliers 
les vont a mervoille esgarder. 
N'estovoit mie demander 
qui de la compaignie ert sire : 
sanz ce que nus d'als l'oïst dire, 
conoissoient trestuit lo roi. 
Chascun lo mostre a l'autre al doi ; 
molt estoit bials et avenanz 
et chevaliers forniz et granz ; 
a toz an sanble lo plus bel. 
Il ala descendre al chastel ; 
contre lui est Dido venue ; 
il vait avant, si la salue. 
Ele lo prist par la main destre ; 
an l'antaille d'une fenestre 
se sont loing des autres asis ; 
el li a de son estre anquis, 
et il l'en a grant conte fait, 
come il erre et com il vait. 
Quant il li ot tot aconté, 
son chambellan a apelé, 
ariere l'anvoia as nes 
por son fil, qui la ert remés ; 
molt tost l'i rova amener 
et comanda a aporter 
trois garnemenz que il avoit ; 
porpansa soi qu'il les donroit 
a la raïne de Cartaige, 
qui molt li faisoit bel ostage. 
Une nosche i ot mervoillose, 
unques ne fu plus preciose, 
et un mantel qui molt fu chiers ; 
la penne en fu a eschaquiers, 
d'unes bisches de cent colors ; 
d'autres plus riches et meillors 
fu bien orlez li mantiaus toz 
devant et a porfil desoz ; 
molt fu chiere la forreüre 
et molt valut mialz la volsure : 
toz fu batuz a or defors ; 
sol li atache et li mors 
et li boton et li tassel 
valoient plus que troi chastel. 
Tel vestement iluec avoit 
com a raïne convenoit ; 
de porpre estoit, estelez d'or. 
Li rois Prianz an san tresor 
faisoit cez garnemenz garder, 
quant il se devoit coroner ; 
sa fame Ecuba les avoit 
lo jor que coronee estoit. 
Tornez s'an est li chambellans, 
tot acompli en po de tans, 
si com ses sires li ot dit. 
La mere Eneas sot et vit 
que ses fiz estoit an Cartage ; 
molt redotoit an son corage 
qu'il nel menassent malement : 
molt ert antre salvage gent. 
Ele ot d'amor la poësté ; 
quant vit que son fil ot mandé, 
soëf antre ses braz lo prent, 
molt lo baisa estroitement ; 
an cel baisier li a doné 
de faire amer grant poësté : 
qui anprés li lo baisera 
del feu d'amor espris sera. 
A cels quil meinent dist Venus 
qu'ons ne fame nel baisast plus, 
fors la raïne et Eneas. 
Il s'an tornent eneslopas. 

Ascanïus o son barnage 
a son pere vint an Cartage ; 
cil que l'avoit fait aporter 
a Dido lo fait presanter. 
O granz graces a receü, 
tint le don que riches fu ; 
por sa valor tant nel prisa, 
com por celui qui li dona. 
La dame et tuit li Tirïen 
virent lo don al Troïen ; 
a mervoille le prisent tuit, 
grant parolle an font et grant bruit, 
ne sevent entr'als toz jugier 
loquel an doie plus prisier. 
Quant ont lo mantel esgardé, 
a grant mervoille l'ont loé, 
et, revoient lo vestement, 
lo mantel tindrent a noient, 
et quant la nosche vint apref, 
tot l'autre ne prisent un ef. 
La raïne les anvoia 
an sa chambre, puis apela 
l'anfant, qui a son pere vint ; 
acola lo, soëf lo tint, 
molt lo baisa estroitement. 
El se maine molt malement : 
molt fait que fole qui l'atoche 
envers son vis ne a sa boche : 
Venus i ot sa flame mise. 
Dido l'estraint, qui est esprise ; 
mortal poison la dame boit, 
de son grant duel ne s'aperçoit ; 
o le baisier tel rage prent 
d'amor que li cors li esprent. 
Donc lo rebaisa Eneas 
et donc Dido aneslopas ; 
de l'un an l'altre anbat l'amor, 
chascuns en boit bien a son tor ; 
qui plus le bese plus an boit. 
C'est Dido qui plus fole estoit, 
ele i a pris mortal ivrece ; 
ja l'a amor en grant destrece. 
Tant a la raïne antandu 
a lui baisier, que tot nuit fu 
et que terme fu de soper ; 
atant fist l'an l'eve corner, 
et puis sont asis au mangier. 
Enuiz seroit a desraisnier 
et d'aconter trestoz les mes, 
qui sovent vindrent et espés, 
et a nomer vins et herbez, 
mais chascuns an i ot asez ; 
molt les a l'an toz bien serviz, 
et quant li mangiers fu failliz, 
les napes traistrent li serjant. 
El palés ot clarté molt grant ; 
tant i art cierges, ja par jor 
lumiere n'i aüst greignor. 

Dido remest au mestre dois ; 
n'i ot se barons non de prois ; 
l'autre mesnie est departie ; 
son oste prie qu'il li die 
de Troie la destrucion, 
et li recont la traïson. 
Tuit se torent par le palés 
et escoterent a grant pes. 
Eneas sofri un petit 
et an aprés se li a dit. 
« Dame, fait il, ma grant dolor 
me remenbrez et ma tristor ; 
ja nel comancerai a dire, 
de cele ore n'aie grant ire 
quant me remanbre del grant duel ; 
ja nel conteroie mon voel, 
mais quant vos plest que gel vos die, 
ja en orroiz bien grant partie : 
la verité vos an dirai, 
car jo i fui, sel vi et sai. 

Troie fu ja riche cité, 
faite par grant nobilité ; 
molt par estoit et longue et lee, 
de travers ot une jornee. 
Quant Menelaus nos ot asis 
por lo forfet que fist Paris, 
molt nos trova et forz et fiers, 
molt avions buens chevaliers. 
Tornoiz lor tenions sovant, 
o il perdoit molt de sa gent, 
et trives antre nos avoit 
trois mois ou plus, tel ore estoit, 
se ravïens sejor grant masse. 
Ne sai por coi vos acontasse 
les batailles ne les tornoiz 
que lor tenimes plusors foiz ; 
asez avez cen oï tuit, 
mais come nos fumes destruit 
n'avez vos mie tuit oï : 
sachoiz que nos fumes traï. 
Quant Menelaus ot sis dis anz 
a son siege, qui molt fu granz, 
et vit que ja ne nos prandroit, 
ne par force ne par destroit, 
de raler s'en fu asez pres, 
quant li pramist danz Ulixés 
que par angin essaiera 
se ja rien i espleitera ; 
se par cel ne nos pooit prendre, 
dont seroit noiant de l'atendre. 
Un grant cheval fist de fust faire, 
desor roës cinquante paires, 
por ce que l'an poïst mener. 
Dedanz lo fist molt bien chever, 
et s'i fist faire granz estages ; 
antor i ot fet cinc manages ; 
n'i avoit cel, tant petiz fust, 
ou cent chevalier n'esteüst. 
Li chevaus fu anpliz trestoz 
de chevaliers hardiz et proz, 
de totes armes bien armez. 
Li autre, qui s'en sont tornez, 
pristrent lor paveillons, lor tres, 
an la mer se mistrent es nes ; 
an un isle pres del rivage 
s'an alerent trestuit a nage ; 
iluec se sont trestuit repost. 
Al matin s'an departi l'ost, 
molt an demena l'an grant joie 
par tote la cité de Troie ; 
les portes corurent ovrir, 
si s'an comancent a issir 
li chevalier et li borjois. 
Issuz s'an est Prianz li rois, 
et nos o lui comunaument ; 
tuit en ission lïemant 
et alions par toz les leus 
o les tentes furent as Greus. 
Li uns mostroit a l'autre al doi : 
“ La sist li paveillons lo roi, 
la fu la herberge Achillés, 
ci sist Aiaus, la Ulixés, 
ça erent li tornoi tenu. ” 
Tot ont esgardé et veü ; 
barres, lices et grant fossez 
avoit antr'als et la cité. 
Li rois esgarde lo cheval, 
ne sot se por bien ou por mal 
l'orent iluec li Greu levé 
a meïsmes de la cité. 
Molt en parlerent li plusor 
et esgarderent tot antor ; 
lor devinailles en disoient, 
mais la verité n'an savoient. 
Il fust alé tot altremant, 
s'il fust seü certaignement 
que li chevals avoit el cors : 
ja de toz çaus n'issist uns fors 
ne fust detrenchiez et ocis, 
ja un sol d'als n'an issist vis ; 
mais tuit en fumes deceü ; 
se cil fussent dedanz seü, 
ars fussent dedanz lo cheval, 
ancor n'eüst Troie nul mal, 
ne fussions pas ansi destruit ; 
par cel engin perimes tuit. 
La ou nos fumes al cheval, 
devant la porte oriantal, 
et esgardions tot antor, 
la amenerent li pastor 
un home qu'il orent trové 
tot nu lïé sor le fossé : 
iluec l'orent li Greu laissié. 
Par celui fumes anginié. 
Li rois premiers l'araisona, 
tot an ordre li demanda 
com avoit non, qui il estoit, 
qui l'avoit eü an destroit. 
Nos fumes tuit vers lui baïf 
et as parolles antantif ; 
molt lo hastames de parler, 
et il fist sanblant de plorer. 
De sa vie n'ot gaires cure, 
quant se mist an tel avanture 
et an abandon de morir, 
por nos anginier et traïr ; 
grant estoltie an prist en soi, 
an sospirant ja dist al roi : 
“ Sire, fait il, de Grece sui, 
mais molt me torne a enui 
que ne prenez de moi vanjance, 
car de vie n'ai esperance ; 
bien sai que de ma fin sui pres ; 
ice voldroit molt Ulixés, 
qui molt m'a coilli en grant hé, 
et molt m'a malemant mené ; 
laidangié m'a a molt grant tort. 
Por un mien oncle qu'il m'a mort 
me meslai o lui, se li dis, 
se ge venoie an mon païs, 
que bien ne repos n'averoie, 
desi la que vangié l'avroie. 
Il fu forz hom, se me fist prendre, 
onc par plege ne me volt randre, 
longues m'a tenu an prison 
et an molt grant destrucion, 
desi l'autr'ier que il avint 
que Menelaus concile tint ; 
compleint soi que il li grevoit 
que an Grece ne s'en aloit : 
trop i avoit fet lonc estage, 
mais ne pooit avoir orage ; 
si buen vent ne savoit vanter 
quis peüst an Grece mener, 
des qu'il voloit antrer es nes 
aneslore ne fust remés ; 
ja l'avoit dis foiz essaié, 
toz tans l'i ont li vant boisié. 
Quis a consoil qu'il porroit faire 
des vanz, qui si li sont contraire, 
et il loërent tuit al roi 
que par lo mestre de la loi 
feïst a toz los des anquerre 
com il s'an riront an lor terre. 
Atant fu Calcas demandez, 
uns profites molt enorez ; 
sor lui fu mise la parolle. 
Il an prist sa croce et s'estolle, 
as des fist un grant sacrefise, 
puis a la chose bien anquise, 
et li deu en ont demostré 
tote an ordre la verité. 
Quant vint el demain al matin, 
si ralerent tuit al devin, 
et demandent quel la feront, 
et il de par les deus respont, 
que de lor aler ert noianz, 
se Oleüs, li deus des vanz, 
nan estoit primes apaiez, 
qu'uns Greus li fust sacrefïez : 
uns d'aus i estovoit morir, 
se ja s'an devoient partir. 
De ce furent tuit en esfroi, 
que chascuns ot peor de soi, 
que il ne fust dannez a mort. 
Il en devoient geter sort, 
sor qui l'avanture cherroit 
qui les autres aquiteroit, 
quant Ulixés me fist venir, 
dist que jugiez ere a morir 
et forfait avoie la vie. 
Del contredit n'i ot il mie : 
chascuns qui se dota de soi 
l'otroia volantiers de moi. 
Pris fui et toz nuz despoilliez 
et les poinz tres le dos lïez ; 
laidemant fui travailliez si 
com vos me veez ancor ci. 
Tuit li provoire de la loi 
lor caractes firent sor moi, 
et menerent moi a l'altel ; 
desus lo chief me mistrent sel, 
vin et oille, farine et cendre. 
Ge devoie lo col estandre, 
et ancoste de moi estoit 
cil qui decoler me devoit. 
Tote estoit ma morz aprestee ; 
a tant si sort une meslee 
entre deus barons loing an l'ost. 
Li rois i est alez molt tost, 
et tuit li autre ansenble lui ; 
guerpirent moi, toz sols i fui. 
Autre part me pris a foïr, 
an un bois loin m'alai tapir. 
Ce qu'il voltrent faire de moi 
ont fait d'autrui, si com ge croi ; 
al deu des venz sont acordé, 
molt lor a tramis buen oré ; 
alé s'en sont an lor païs. 
Ge sui remés come chaitis, 
de po ai ma vie alongiee, 
ma morz me rest molt aprismiee, 
antre vos m'estuet ci morir, 
tart me sera, molt le desir ; 
molt me torne a grant contraire 
que morz ne soi, se il puet faire. ” 
Quant cil cuverz nos ot ce dit, 
si se tolt aprés un petit ; 
veïmes le mesaaisié, 
tuit an aümes grant pitié. 
Deslïé l'ont aneslopas, 
se li fist li rois doner dras, 
pardona li et manbre et vie, 
dist li qu'il ne s'esmaiast mie, 
que ja par lui nan avra mal ; 
anprés li enquist del cheval, 
por coi ert fait, que ce devoit 
que de si grant faiture estoit. 
Li fel Sinon a dit au roi : 
“ Sire, fait il, tot le segroi 
a ces de Grece vos dirai, 
que ja mais nul n'en amerai, 
ne vers aus ne tornerai mes, 
se antre vos puis vivre an pes. 
Bien sorent tuit la verité, 
que li deu orent destiné 
que ja Troie ne periroit, 
tant com li Pallade i seroit. 
Pallas vos maintenoit sanz faille, 
qui ert deesse de bataille, 
et s'image estoit coltivee 
antre vos et molt enoree : 
par li estïez tuit seür. 
Par une fraite de cest mur 
i monta un soir Ulissés, 
ansanble lui fu Titidés ; 
vostre Pallade vos anblerent, 
çafors an l'ost l'an aporterent. 
Cele image fu depeciee. 
Pallas an fu vers als iriee, 
fait lor an a puis maint contraire. 
Tuit li devin et li gramaire 
et li mestre de nostre loi 
comunement distrent al roi 
que il queïst hastivement 
vers la deesse acordement. 
Por ce fist cest cheval drecier, 
et si devoit aparoillier 
que Pallas i fust tresgitee 
et desus seïst tote armee 
de lance, d'espee et d'escu. 
Mais n'a gaires qu'il a perdu 
l'engineor qui ce faisoit. 
Ne set pas qui le cheval veit 
por que'l fu fait an tel mesure, 
si grant, de si halt estature ; 
mais ge vos dirai l'acheison 
por quel firent li Greu felon, 
volantiers vos dirai lor mal : 
il firent si grant lo cheval, 
que nel peüssiez laianz traire, 
car il i a tel saintuaire 
(ce sorent bien li cuivert Greu), 
que ja mal ne vendroit al leu 
ou il seroit a remanance : 
de bien i a grant esperance ; 
li Pallades qui fu anblez 
ne valoit tant laianz d'asez 
come li chevals i feroit ; 
mais as cuverz an peseroit, 
qui sevent bien que grant enor 
vos an vanroit et grant baudor, 
se laianz estoit li chevaus : 
gari serïez de toz maus. ” 
Nos creümes ce qu'il ot dit ; 
il n'i ot ne grant ne petit 
qui nel loast dedanz a traire. 
Cent piez firent del mur desfare : 
la porte ert petite et l'antree, 
la chose granz desmesuree, 
se lor covint grant voie a faire. 
Cordes i liames por traire, 
troi mil home traistrent devant 
et derriers an ot altretant ; 
botent o mains et o leviers, 
molt i ovroient volentiers. 
Dedanz la vile fu conduit 
li chevaus a molt grant deduit ; 
devant chantoient les donzelles, 
sonent et harpes et vïelles ; 
a grant leece et a grant joie 
menames nostre duel an Troie. 
Devant lo temple fu laissiez, 
Synons fu de desoz muciez. 
Quant nos fumes tuit departi 
et vers mie nuit andormi, 
cil qui sot del cheval les estres, 
les antrees et les fenestres 
aovri, s'an issirent fors 
tuit cil qui li erent el cors ; 
l'ansoigne aus Greus ont escrïé, 
lo feu mistrent par la cité. 
Li autre qui lo jor davant 
de l'aler orent fait sanblant, 
al soir en sont al port venu, 
de la vile ont le feu veü, 
cele part an alerent tuit, 
anz an antrerent a un bruit. 
Ne troverent nul contredit, 
n'aconsurent grant ne petit 
dunt unques fust raançon prise 
se le chief non ; de tel ocise 
n'oï onques nus hom parler ; 
la disme n'en sai reconter. 
Ocis i fu Prianz li rois, 
trestot destruistrent li Grezois, 
Eleine traistrent de la tor, 
se la randirent son seignor. 
Ge vi le grant destruiement, 
si asanblai molt de ma gent. 
A grant esforz en alai la ; 
ma moillier aprés Creüsa 
me sioit por moi retenir ; 
ge antandi tant a ferir, 
qu'en la presse la deperdi ; 
grant duel en oi, puis ne la vi. 
Toz me lassai de Greus ocire. 
Venus ma mere me vint dire, 
de par les deus, que m'en tornasse, 
et an la terre m'en alasse 
dont Dardanus vint nostre ancestre. 
Ge vi que altre ne poit estre ; 
ma mere me fist retorner, 
o vint nes me mis en la mer. 
Unc puis ne finai de mal traire ; 
puis ai eü maint grant contraire ; 
pres a d'un an qu'as Sichans porz 
fu Anchisés mes pere morz. » 

Quant Eneas li recontoit, 
la raïne se merveilloit 
des mals, des dolors et des pertes 
et des poines qu'il a sofertes. 
El lo regardoit par dolçor 
si com la destreingnot Amor ; 
Amor la point, Amor l'argüe, 
sovant sospire et color mue. 
Quant il fu termes de colchier, 
el fait les liz aparoillier ; 
an la chanbre l'an a mené 
ou li lit furent apresté 
de covertors et de buens dras. 
Cil s'est colchiez, qui toz ert las ; 
la raïne fu au covrir, 
a grant poine s'an pot partir. 
Quatre conte l'an ont menee ; 
an sa chanbre s'an est antree ; 
cent donzelles i ot de prois, 
filles de contes et de rois ; 
n'i ot nule, ne fust meschine ; 
al colchier servent la raïne. 
Quant la chanbre fu aserie, 
dame Dido pas ne oblie 
celui por cui li deus d'amor 
l'avoit ja mise an grant freor ; 
de lui comance a penser, 
en son corage a recorder 
son vis, sun cors et sa faiture, 
ses diz, ses faiz, sa parleüre, 
les batailles que il li dist. 
Ne fust por rien qu'ele dormist ; 
tornot et retornot sovant, 
ele se pasme et s'estant, 
sofle, sospire et baaille, 
molt se demeine et travaille, 
tranble, fremist et si tressalt, 
li cuers li mant et se li falt. 
Molt est la dame mal baillie, 
et quant ce est qu'ele s'oblie, 
ansanble lui quide gesir, 
antre ses braz tot nu tenir, 
antre ses braz lo quide estraindre. 
Ne set s'amor covrir ne foindre ; 
ele acole son covertor, 
confort n'i trove ne amor ; 
mil foiz baise son oreillier, 
anpor l'amor au chevalier, 
cuide que cil qui ert absenz 
anz an son lit li fust presenz : 
n'an i a mie, aillors estoit. 
Parolle o lui com s'el l'ooit ; 
an son lit le taste et quiert ; 
quant nel trove, des poinz se fiert ; 
ele plore et fait grant duel, 
des larmes moillent si linçuel ; 
molt se detorne la raïne, 
primes adanz et puis sovine. 
Ne puet garir, molt se demeine, 
molt traist la nuit et mal et poine ; 
al se demaine an mainte guise. 
Ele ne set qui l'a sorprise : 
mortel poison avoit beü ; 
el ne sot qui li enfes fu 
qu'ele ot tenu et acolé, 
qui la rage li ot doné. 
Ne puet muër ne li enuit 
ce que tant a duré la nuit ; 
ja ne cuide le jor veor. 
Des que le puet apercevoir, 
el fil de l'aube, s'est levee ; 
n'i ot chanberiere apelee, 
ne fame nule a son servise. 
De mortel rage estoit esprise, 
molt l'angoissot li fous d'amor. 
El vint errant a sa seror. 
« Anna, ge muir, ne vivrai, suer. 
- Que avez donc ? - Falt me li cuer. - Avez vos mal ? - Tote sui saine. - Que avez donc ? - D'amor sui vaine ; 
nel puis celer, ge aim. - Et qui ? 
- Gel te dirai ; par foi, celui... » 
et quant ele lo dut nomer, 
si se pasma, ne pot parler. 
Quant el revint de pasmeison, 
si recomence sa raison : 
« Celui qui a sofert tant mals, 
ce est li Troïens vasaus, 
que fortune a a essil mis 
et qui vint ier an cest païs ; 
ge cuit qu'il est de halt parage 
et de celestial linage ; 
del tot pert bien qu'il est gentiz, 
et molt par est cortois ses fiz ; 
de lui tenir ne de beisier 
ne me poi er soir sazïer. 
Onc puis que ge tornai de Tire, 
que Sicheüs fu morz, mes sire, 
ne me sovint de nule amor, 
desi que vint a icel jor ; 
ne vi home de nul aage, 
tant fust riche ne proz ne sage, 
cui ge mostrasse puis sanblant 
de cest androit ne tant ne quant, 
fors sol cestui, que destinee 
a amené an ma contree ; 
cist a espris le mien corage, 
cist m'a doné ja mortel rage, 
par cestui muir tot a estros. 
Se por ce non qu'a mon espos 
pramis m'amor a mon vivant, 
de lui feïsse mun amant ; 
mais quant je l'ai celui donee, 
ja par cestui n'iert violee ; 
miauz voil morir que ge li mente, 
que an autre mete m'antante ; 
garder li voil et tenir foi. 
Ainçois parte terre soz moi 
et tote vive me transglote, 
o feus del ciel m'arde trestote, 
que ge autre doigne m'amor, 
que ge promis a mon seignor ; 
ge li donai, si l'ot et ait, 
ne l'an sera par moi tort fait ; 
ge n'ai besoing d'autrui amer, 
que qu'il m'en estuisse andurer. 
Ge n'ai que faire de cestui ; 
onc nel vi mes ne nel conui, 
fors tant qu'en ai oï parler. 
Eneas l'ai oï nomer... » 
Quant l'an sovint, qu'el lo noma, 
ele nerci, si se pasma ; 
por po que ele ne fu morte. 
Anna, sa suer, la reconforte : 
« Dame, por coi morez a honte ? 
Ceste amistié rien ne vos monte, 
qu'avez anvers vostre seignor : 
morz est, ja a passé maint jor. 
A duel ussez vostre jovante, 
an lui n'a mes negune atante, 
de lui n'avroiz vos mes anfant 
ne dolce amor ne bel sanblant, 
ne garantie ne secors. 
Molt a ici foles amors. 
Quant bien ja mes ne vos puet faire, 
por coi volez por lui mal traire ? 
Ja mes n'avroiz nul bien del mort : 
faites del vif vostre deport ; 
el mort n'a mais recovrement : 
faites del vif vostre talent. 
Fous est qui por mort si consire ; 
sai que est voir, et si l'oi dire ; 
tenir estuet lo mort al mort, 
lo vif al vif, ço est confort. 
Qui maintenra vostre cité, 
vostre terre, vostre erité ? 
Ne puet estre longue par fenne 
bien maintenu enor ne regne ; 
pou fait an son comandement, 
s'il n'a altre maintenement ; 
ne puet mie grant fes sofrir, 
s'il li covient guerre baillir. 
Molt par a ci estrange terre ; 
de totes parz vos coite guerre ; 
toz les barons de cest païs 
avez vos fait voz enemis, 
car ne deignastes a seignor 
home de tote ceste enor ; 
eüz les avez an vilté ; 
por ce vos ont coillie an hé, 
acoillent vos de mainte part, 
confondront vos ou tost ou tart. 
Quant aamé avez cestui, 
vostre seignor fetes de lui ; 
maintandra vos a grant enor, 
car il est molt de grant valor. 
Por vostre bien, ge vos plevis, 
l'amena Deus an cest païs ; 
quant de s'amor estes sorprise, 
quidiez la veintre an nule guise ? 
Vos ne poëz ancontre Amor. 
Se cestui prenez a seignor, 
molt en croistra vostre barnage, 
esçauciee an ert Cartage. 
Dire poëz, por covrir vos, 
cest tens d'iver sejort o nos 
et ses nes face rafermer, 
car n'est or tans de passer mer, 
si lo poëz bien retenir, 
anprés faire vostre pleisir. » 

Bien ert la dame ainçois esprise, 
et sa suer l'a an graignor mise ; 
d'amor estoit bien enflamee, 
plus l'an a ceste antalantee : 
confortee l'a malemant ; 
s'el ne l'eüst onc an talant 
et ne l'eüst onques amé, 
se li a ceste amonesté. 
D'amor se desve la raïne, 
elle ne cesse ne ne fine. 
Lo Troïen prent par la main, 
de s'amor n'ert ancor certain ; 
demeine lo par la cité, 
se li mostre sa richeté 
et son chastel et son palés. 
El ne puet estre une ore an pes, 
et l'araisone molt sovant 
de mil choses dont lui n'apant ; 
el ne queroit, fors acheison 
eüst de lui metre a raison. 
Mil foiz li demande une chose, 
el ne fine n'el ne repose ; 
anmi son conte s'arestait, 
ne set qu'el dit ne qu'ele fait ; 
tot pert le sens et la parole, 
Amor l'a fait de sage fole ; 
molt soloit bien terre tenir 
et bien soloit guerre baillir, 
or a tot mis an nonchaloir 
et an obli par non savoir. 
Amors li a fait oblïer 
terre a tenir et a garder. 
Si enemi gastent sa terre, 
el ne prise plus pais que guerre, 
de nule rien mes ne li chalt, 
ne mes d'amor qui molt l'asalt, 
et molt a mes tote sa gent 
par li malvés maintenement ; 
de li n'ont force ne secors, 
ne montent mes es murs n'es tors, 
de l'ovrer n'est conte tenu, 
pandent li mur antrerompu, 
an un leu halt, an autre bas : 
tot a perdu por Eneas. 
A nonchaloir a mis lo regne, 
el n'a home qui ne se plaigne ; 
abaissié sunt li Tirïen 
anpor l'ostage al Troïen ; 
cele qui maintenoit l'onor 
a tot guerpi por soe amor. 
An tel travail et en tel poine 
fu la raïne une semaine ; 
ne nuit ne jor ne ot repos, 
ne por dormir ne ot l'oil clos. 
En dolor ert et en grant mal ; 
al ne sot dire al vasal ; 
ne garra mes ansi lonc tens, 
se al ne prent autre porpens : 
ou li an estovra morir 
ou al vasal s'amor gehir. 
Cele angoisse a lonc tans sofert, 
qu'el ne l'osot dire an apert. 

A un matin formant li plest 
qu'ira chacier an la forest, 
por esbatre de sa dolor, 
s'antroblïer porroit s'amor ; 
car amors est molt plus griés chose, 
quant an loisonje et repose, 
et qui s'an velt bien delivrer, 
si ne doit mie reposer ; 
se l'en s'en velt bien esloignier, 
autre antante li a mestier, 
car quant an antant autre part, 
se li sovient d'amor plus tart. 
Ele a mandé ses veneors, 
enseler fait ses chaceors, 
prennent lor ars, corz et levriers, 
chiens et viautres et lïemiers. 
La vile bruit de cel conroi, 
del glat des chiens et del desroi ; 
vienent meschin de totes parz, 
aportent ars, coivres et darz ; 
la mesniee est molt comeüe. 
La raïne se fu vestue 
d'une chiere porpre vermoille, 
bandee d'or a grant mervoille 
trestot lo cors desi as hanches 
et ansemant totes les manches. 
Un chier mantel ot afublé, 
menüemant ert d'or goté ; 
a un fil d'or ert galonee, 
et sa teste ot d'orfrois bandee. 
Aporter fist un coivre d'or, 
qu'el fist traire de son tresor ; 
cent saietes i ot d'or mier, 
les fleches erent de cormier. 
En sa main prent un arc d'albor 
et puis avale de la tor ; 
trois dus amoine de la sale, 
soantre li granz genz avale. 
Danz Eneas, ses druz, l'atant 
jus as degrez o tot sa gent ; 
quant vit la dame Tirïene, 
ce li fu vis que fust Dïene : 
molt i ot bele veneresse, 
del tot resenblot bien deesse. 
Quant al lo vit, por soe amor 
li est muee la color. 
Ele devale les degrez 
et li chevals fu aprestez, 
d'or et de pierres tot covert. 
A son monter ses druz la sert. 

Conreez fu lo Troïen, 
com por aler an bois, molt bien : 
lo cor al col, l'arc an la main, 
ne sanbloit pas de rien vilain ; 
ce vos sanblast que fust Febus. 
Il est montez, ne tarda plus, 
par la resne la dame moine, 
qui por s'amor ert an grant poine ; 
li suens conduiz formant li plest. 
Errant vindrent an la forest, 
asez i ot veneson pris. 
Tant chacierent qu'il fu midis. 
Idunc leva soldeemant 
molt grant oré et grant torment ; 
tone et pluet, molt fet oscur, 
nul d'aus n'i estoit a seür. 
Fuiant s'an tornent plusors parz ; 
li plus hardiz i fu coarz, 
li plus vasaus de peor tranble ; 
onc n'an remestrent dui ansanble, 
fors la raïne et Eneas : 
cil dui ne departirent pas, 
ne guerpi li, ne ele lui. 
Tant vont fuiant ansanble andui, 
a une crote sont venu. 
Iluec sont andui descendu. 
Estes les vos andos ansanble, 
il fait de li ce que lui sanble, 
ne li fait mie trop grant force, 
ne la raïne ne s'estorce, 
tot li consent sa volenté ; 
pieça qu'el l'avoit desirré. 
Or est descoverte l'amor ; 
onc mes puis la mort son seinor 
ne fist la dame nul hontage. 
Il s'en retornent a Cartage. 
Al demeine joie molt grant, 
nel cela mes ne tant ne quant, 
molt s'en faisoit lie et joiose ; 
ele disoit qu'ele ert s'espose, 
ensi covroit sa felenie ; 
ne li chalt mes que que l'an die ; 
an dasriere et an devant 
fait mes de li tot son talant. 

La fame vait par la contree 
que Eneas l'a vergondee. 
Fame est merveillose chose, 
el ne fine ne ne repose, 
mil boches a dont al parolle, 
mil ielz, mil eles dont al vole, 
mil oroilles dont ele oroille 
se ele orroit nule mervoille 
qu'ele peüst avant noncier ; 
ele ne fine d'agaitier ; 
se de la rien set tant ne quant, 
de molt petit fait asez grant, 
ele l'acroist et plus et plus, 
quant qu'ele vait et sus et jus ; 
altresi tost fait ele acroire 
la false chose com la voire ; 
d'asez petit maint conte fait, 
toz tens l'acroist, que qu'ele vait ; 
d'un po de voir dit tant mençonge 
qu'il resanble que ce soit songe, 
et tant lo vait muntepliant, 
n'i a de voir ne tant ne quant. 
Primes parolle belemant 
et a consoil celeemant, 
et puis vait anhauçant son conte ; 
plus haut parolle quant qu'el monte ; 
puis que un po l'a descovert, 
an parolle tot en apert. 

Par Libe nonce ceste fame 
la felenie de la dame ; 
dit que de Troie estoit venu 
uns hom, Dido l'a retenu 
ansanble soi anz an Cartage ; 
or la maintient cil an putage. 
An luxure andui se demeinent 
lo tens d'iver, d'el ne se poinent ; 
la dame an laisse son afaire, 
nule autre rien ne panse gaire, 
et cil en a guerpi sa voie, 
et l'un et l'autre s'i foloie. 
Molt ert la dame defamee 
par tote Libe la contree, 
an mal ont essaucié son nom. 
Quant l'oënt dire li baron, 
li duc, li prince, li contor, 
qu'ainçois ne volt prendre a segnor, 
molt se tienent por vergondez, 
qu'ele les a toz revelez 
por un home de plus bas prois, 
qui ne estoit ne cuens ne rois. 
Antr'els dïent, et si ont droit, 
molt par est fous qui feme croit : 
ne se tient prou an sa parolle ; 
tel tient l'en sage qui est fole ; 
ele disoit que son seignor, 
qui morz estoit, promist s'amor, 
ne li toldroit a son vivant ; 
or an fait autres son talant, 
or est mantie la fïence, 
trespassee est la covenance 
qu'a son seignor avoit plevie. 
Fous est qui an fame se fie. 
Molt a le mort tost oblïé, 
ja ne l'avra si bien amé ; 
puis fait del vif tot son deport, 
a nonchaloir a mis lo mort. 
Or a Dido ce qu'el voloit : 
del Troïen fait son esploit 
et son talant tot en apert. 
Or la tient cil a descovert, 
son afaire a mis an obli 
et tot son oirre deguerpi ; 
ne se velt mes de lui partir, 
longues lo quide maintenir ; 
toz est livrez a male voe, 
et terre et fame tient por soe. 

Un jor estoit dedanz Cartage, 
de par les deus vint uns mesage, 
que li comande de lor part 
qu'il laist ester icel esgart 
et qu'il s'en alt an Lonbardie, 
aprester face sa navie, 
deguerpisse la Tiriane, 
tote la terre Libicane : 
ce n'est sa terre ne ses feus, 
altre est la providence as deus. 
Eneas fu molt esmaié 
de ce que cil li a noncié, 
set qu'il ne puet mes remanoir, 
qu'il ne s'en alt par estovoir. 
Molt li est grief a departir 
et la dame a deguerpir ; 
molt est pansis, maz et dotos, 
d'anbedos parz molt angoisos : 
ne puet laissier ne tant ne quant 
lo dit as deus ne lor comant, 
et molt dote la departie 
de la dame, qu'el ne s'ocie ; 
crient que li tort a grant contraire, 
et nequedan ne set que faire 
de ce qu'ont comandé li dé, 
mais molt se tient a esgaré 
s'a la dame le noncera 
ou an anblé s'en tornera ; 
crient, s'il li dit, qu'el le demort 
et que de li tardis ne tort. 
Il fait ses nes bien aprester, 
en larrecin s'an velt aler ; 
bien a sa gent amonesté, 
sachent qu'al premerain oré 
s'an tornera o sa navie. 
Sa mesnie a molt esbaudie, 
car cel sejors lor enuiot ; 
chascuns l'aler molt desirrot, 
n'an i a nul cui l'ester pleise, 
fors sol a lui qu'ert a son ese ; 
molt li plaüst li remanoir, 
mais il s'an va par estovoir, 
si com li dé l'unt esgardé. 
Ses nes fait garnir an enblé 
de quant que aus estoit mestier ; 
la dame cuide anginnier, 
mais la raïne s'aperçoit, 
car qui aime toz tens mescroit, 
an dotance est et an paor, 
ja n'iert seürs ne nuit ne jor. 
Ne se tarde de noiant fame, 
qui descovert l'a a la dame ; 
la traïson li a contee 
que li vasaus a aprestee, 
comant il fait ses nes garnir, 
en larrecin s'en velt foïr. 
Puis que la raïne lo sot, 
onc puis cele ore repos n'ot 
que ele oï la traïson, 
desi qu'el l'ot mis a raison. 
Lez lui s'asist, si sospira 
et en plorant li demanda : 
« Dites, vasaus, ou forfis onc, 
que m'ocïez ? - Que est ce donc ? 
- Ja fetes vos voz nes garnir. 
- Gié ? - Voire, volez moi foïr. 
- Ainz m'an irai tot a veüe. 
- Por coi m'avez donc deceüe ? 
Deguerpiroiz me vos ansi ? 
- Ge ne puis mes remaindre ci. 
- Por coi ? fait el. - Li deu n'ont cure. 
- Ohi lasse, quel aventure ! 
Por coi ne sui ge donc ocise ? 
Tant mar ai fet lo bel servise, 
lo bel sanblant, lo bel ostage, 
que ge vos ai fet an Cartage. 
Ja ne lairai que nel vos die : 
molt pensastes grant felenie 
et merveillose traïson, 
quant vos volsistes a larron 
de moi partir ne desevrer. 
Com le peüstes porpanser 
ne queïssiez oan congié, 
ne n'eüssiez de moi pitié, 
nel saüsse par vos oan ? 
Malvese foi ont Troïan ! 
Sont ce los grez et les merciz 
que ge ai de vos deserviz ? 
Quant ne vos puet mes retenir 
Dido, qui'n estovra morir, 
aliance ne amistié 
ne bel servise ne pitié, 
volez vos donc faire tel rage 
qu'en mer entrer par tel orage ? 
Il est ivers, molt fait lait tens, 
navïer ore n'est pas sens : 
primes laissiez iver passer, 
puis ert plus paisible la mer. 
Proier vos voil por toz les deus, 
qui anvers moi sont trop crueus, 
par l'amistié, par l'aliance 
qui est antre nos par fiance, 
que vos aiez de moi pitié. 
Vos an avroiz molt grant pechié, 
se ge i muir par vostre tort 
et n'an façoiz aucun confort. 
Cil me heent por vostre amor, 
dont ge ne voil nul a seignor ; 
nen a baron an cest païs 
ne soit por vos mes enemis ; 
tuit me volent deseriter. 
Tanz enemis doi molt doter ; 
n'avrai secors ne pres ne loig, 
vos me falez a cest besoing ; 
jaceront moi de ceste terre, 
ne faldra ja ançois lor guerre. 
De ce me dot, si puis ge faire, 
mais plus me torne a contraire 
la vostre amors, qui molt m'argüe ; 
se cist corages ne me mue 
que jo ore ai, n'en vivrai mie. 
Molt puis doter la departie, 
n'an quit avoir respit de mort, 
car n'avrai rien qui me confort. 
Se j'aüsse de vos anfant, 
qui vos sanblast ne tant ne quant, 
que peüsse por vos baisier 
et acoler et anbracier 
et qui de vos me confortast, 
ce m'est avis que mielz m'alast ; 
mais ce m'est vis, nan avrai rien 
qui me face confort ne bien. 
Bien sui seüre de morir, 
quant ge vos voi de moi partir. 
Sire, por coi m'avez traïe ? 
- Ge non ai, voir, la moie amie. 
- Mesfis vos ge onques de rien ? 
- Moi n'avez vos fait el que bien. 
- Destruis ge Troie ? - Nenil, Greus. 
- Fu ce par moi ? - Mes par les deus. 
- Ai ge vos vostre pere ocis ? 
- Nenil, dame, gel vos plevis. 
- Sire, por coi me fuiez donc ? 
- Ce n'est par moi. - Et par cui donc ? 
- C'est par les deus, quil m'ont mandé, 
qui ont sorti et destiné, 
an Lonbardie an doi aler, 
iluec doi Troie restorer. 
Ensi l'ont dit et destiné ; 
car, se ce fust ma volenté, 
qu'il n'i eüst ordenemant 
ne mes lo mien tant solemant, 
que par moi fust, ce m'est avis, 
n'alasse oan de cest païs. 
Ne fust la volanté as deus, 
se de l'ocision as Greus 
remansist nul, gel governasse, 
les murs de Troie restorasse, 
et se il fust a mon plaisir, 
ne rovasse de vos partir. 
A enviz faiz la departie, 
ne est par moi, nel quidiez mie ; 
bien sai que vos m'avez servi 
molt richemant vostre merci ; 
veïstes moi desconsoillié, 
merci en eüstes et pitié. 
Se nel vos puis gueredoner, 
ge nel porrai mie oblïer, 
manbrera m'an tant com vivrai, 
sor tote rien vos amerai. 
Se ge m'en vois de cest païs, 
ce n'est par moi, gel vos plevis. 
Laissiez icest compleignemant, 
car vos n'i conquerrez noiant, 
fors tant que vos me comovez 
et vos meïsmes malmenez. » 

El lo regarde an travers, 
de mautalant ot lo vis pers, 
sovant li mue la color 
si com la destroignoit amor ; 
amors l'avoit tote anflanbee, 
ele parla come desvee : 
« Onc n'apartenistes as deus, 
car molt estes fels et crueus, 
ne ne fustes d'ome angendrez, 
ançois fustes de pierre nez ; 
norrirent vos tigres salvages 
ou alcunes bestes boschages. 
Onc ne fustes d'ome, ce croi, 
quant vos n'avez pitié de moi ; 
lo cuer avez dur et serré, 
n'i a dont faire pïeté. 
Ahi lasse ! que di ge mes ? 
Quant ge nel puis avoir, gel les ; 
por noiant parol, quant ne m'ot, 
ne il de bien ne respont mot. 
De mort m'aprisme molt li termes. 
Onc nel porent flechir mes lermes 
ne mi sospir ne ma parolle. 
Que di ge mes ? molt par sui fole ; 
onc ne m'oï tant demanter 
qu'onques por ce poïst plorer, 
ne ne torna vers moi son oil ; 
ne li est gaires se m'en doil ; 
onc ne me fist de rien senblant, 
de moi li fust ne tant ne quant. 
Quant il de rien ne me conforte, 
lasse, por coi ne sui ge morte ? 
Nos sentons molt diversement : 
ge muir d'amor, il ne s'en sent, 
il est en pes, ge ai les mals ; 
amors n'est pas vers moi loials, 
quant ne senton comunalment. 
Se il sentist ce que ge sent, 
qu'il amast moi si com ge lui, 
ne partisson ja mes andui. 
Ses devinailles va disant 
et ses mençonges va trovant, 
dit que li deu li ont mandé, 
porveü ont et ordené 
comant il doit traitier sa vie 
et qu'il s'en alt en Lombardie. 
De ce ont or li deu grant cure, 
molt se travaillent sanz mesure, 
et molt tienent de ce grant plet 
de mander li ce que il fet ! 
Mais par ma foi ne lor an chalt 
se il remaint ou s'il s'en alt. 
Quant dit qu'as deus est de lui tant, 
qu'il ne fait rien sanz lor comant, 
por coi l'unt donc tant travaillié, 
par mer et par terre cotié ? 
Ne li failloit nul jor lor guerre, 
ainz qu'il venist an ceste terre ; 
quant ariva an cest païs, 
esgarez ert. Que fole fis, 
que gel reçui ansanble moi ; 
or m'en repant, que faire el doi ; 
tot son talant a de moi fet, 
ne remandroit ci por nul plet. 
Quant ge nol puis mes retenir, 
alt s'en, moi estovra morir. » 
Ele plore, gient et sospire, 
ancor voloit asez plus dire, 
quant la repristrent pasmeson, 
qui li tolirent sa raison. 
Ses puceles l'en ont portee 
desi qu'an sa chanbre pavee. 
Danz Eneas forment plorot 
et la raïne confortot, 
mais rien qu'il die n'a mestier, 
car ne se puet plus atardier ; 
lo dit as deus li estuet faire, 
a cui que viegne a contraire. 
Troïen tornent de Cartage, 
a lor nes vienent al rivage, 
lor chose avoient apresté 
et molt avoient buen oré ; 
traient lor ancres, flotent nes, 
et alquant traient sus lor tres. 

Dido s'en monte a ses estres, 
laisus as plus haltes fenestres ; 
quant aprester vit la navie, 
se el fet duel ne mervoil mie ; 
el gient et plore et crie et brait, 
quant voit que ses amis s'en vait ; 
de sa vie n'a al mes cure : 
amors nen a sens ne mesure. 
Ancor velt el faire esaier 
se proiere li a mestier ; 
a soi apele sa seror. 
« Anna, ge muir a grant dolor. 
Suer, voiz les nes, ou as s'en vont, 
et Eneas les en semont ; 
ne velt remaindre tant ne quant. 
Va, se li di que ge li mant, 
ne destruis mie son païs, 
ne son pere ne li ocis ; 
unc ne li fis rien, se bien non ; 
mant li que il me doint un don ; 
de tot an tot ne li ruis mie 
qu'il laist qu'il n'alt en Lombardie, 
mais un petit sejort o moi, 
si me confortera, ce croi. » 
Sa suer i vet et vient sovant, 
mais cil ne mue de noiant 
lo corage que il avoit. 
An mer s'anpoignent a esploit. 
Dido se pasme et color mue, 
et quant sa mort a porveüe, 
« Anna, fait el, or ai trové 
molt buen consoil et esgardé : 
ici pres a une sorciere, 
molt forz chose li est legiere, 
al resuscite homes morz 
et devine et giete sorz, 
et lo soloil fait resconser 
androit midi et retorner 
tot ariere vers oriant, 
et de la lune ansement ; 
ele la fait novelle ou ploine 
trois foiz ou quatre la semaine, 
et les oisiaus fait el parler 
et l'eve ariere retorner ; 
d'enfer trait les infernaus Fuires, 
qui li anoncent les auguires ; 
les chasnes fait des monz descendre 
et les serpenz donter et prendre ; 
la terre fait soz ses piez mure, 
anchanter set et bien d'augure ; 
el fait amer ou fait haïr, 
de tote rien fait son plaisir. 
El m'a ce dit que el fera 
que li vasaus retornera, 
ou me fera antroblïer, 
que n'avrai soing de lui amer, 
et por ice m'a comandé 
que ge face faire un grant ré, 
metre i face les garnemenz, 
toz çaus dont il me fist presenz, 
et s'espee qu'il me leissa, 
lo lit ou il me vergonda ; 
tot face ardoir et tot destrure, 
et el fera par son augure, 
par merveillos anchantement, 
que s'amor ne me griet noiant. 
En une chanbre an recelé 
me fetes fere tost un ré, 
se m'i metez les garnemenz 
al Troïen, qui sont laianz, 
totes les armes et lo lit 
ou feïmes nostre delit ; 
ne voil del suen rien retenir. 
La sorciere fetes venir, 
si m'aprestez un sacrefise, 
qu'il estuet fere a cest servise. » 
Cele vait aprester lo ré, 
quant la dame l'ot comandé ; 
ne s'aperçut ne el ne sot, 
por coi cele li comandot. 

Dido remaint an son ostal, 
dont ele esgarde lo vasal, 
qui an la mer s'ert bien anpaint. 
S'amor l'argüe et destraint, 
amor la fet sovant pasmer 
et refroidir et tressüer ; 
el tuert ses poinz, deront sa crine, 
o la manche del blanc hermine 
lo raçoine cent foiz et cent, 
mais ce ne li monte noiant, 
car il ne puet pas retorner, 
ne comant as deus trespasser. 
Ele lo huche et aceine, 
amors l'argüe et demoine, 
ne la laira, ce m'est avis, 
desi qu'ele ait un trebuch pris. 
Quant voit que ses amis s'en vait 
et que s'amor a mort la trait, 
si recomence a sospirer, 
a soi meïsme a dementer : 
« Heu lasse, vait s'en il issi 
que faz ge donc que ne m'oci ? 
Quant voi que il m'a escharnie, 
ne puis ge donc haïr ma vie ? 
De lui n'avrai ge mes confort, 
esloigniez s'est ja molt del port ; 
nel verrai mes, ce m'est avis, 
ne vanra mes an cest païs. 
Quant n'avrai mes nul bien de lui, 
por quel vi onc ne ne conui ? 
por coi vint il a cest rivage ? 
por coi le reçui en Cartage ? 
por quel colchai ansanble moi ? 
por coi trespassai ge la foi 
que ge plevi a mon seignor ? 
Ja me venqui ansi amor. 
Or est la fiance mantie, 
ne de cestui n'avrai ge mie ; 
por mout petit ai trespassee 
la foi qu'avoie tant gardee, 
mes or me valt tot altretant 
por lo petit com por lo grant : 
autresi est la foiz mantie, 
com s'il m'aüst tote ma vie. 
Quant ne m'avra cist a moillier, 
irai ge donques mes prïer 
çals dont ne voil nul a seignor ? 
Ferai ge donc tel desenor ? 
Quant il voltrent, ge ne deignai, 
or de rechief les prïerai ? 
Nel ferai voir, mialz voil morir, 
quant autremant ne puis garir. » 

Tant antandi al dementer 
et li Troian tant al sigler, 
des nes ne puet une choisir. 
Donques quida de duel morir, 
son piz debat, ses chevous ront. 
Granz est li dious que sa gent font, 
ne la poënt reconforter, 
nus nan ose o li parler. 
El vait errant come desvee, 
enz an la chanbre an est antree 
ou sa suer ot fait un grand ré 
et ce que ele ot comandé. 
Devant ce l'ot fait apeler 
et la chanbre bien delivrer : 
ne voloit pas que ele i fust, 
qu'ele ne li contresteüst 
et ne fust par li destorbé 
ce que avoit an volanté. 
En la chanbre est tot solement, 
n'i a qui li destort noiant 
la desverie qu'el velt faire, 
de l'espee al Troïen traire : 
quant li dona, ne quida mie 
par li deüst perdre la vie. 
El tint l'espee tote nue, 
soz la memelle s'est ferue ; 
o tot lo cop salt anz el ré 
que sa suer li ot apresté, 
el lit desor les garnemenz 
al Troïen se colche adanz, 
el sanc se voltre et demoine. 
Ele parla asez a poine : 
« Ces garnemenz ai molt amez, 
tant com Dé plot les ai gardez ; 
ne puis avant ma vie estandre, 
desor ces dras voil l'ame randre. 
Mar vi onques ces garnemenz, 
il me furent comancemanz 
de mort et de destrucion ; 
mar vi celui qui m'en fist don, 
come fole l'ai tant amé, 
a grant contraire m'est torné. 
Sor ces dras voil fenir ma vie 
et sor lo lit ou fui honie ; 
ci lais m'enor et mon barnage, 
et deguerpis sanz oir Cartage, 
ci perc mon nom, tote ma glore, 
mais ne morrai si sanz memore 
qu'en ne parolt de moi toz tens, 
vials non antre les Troïens. 
Molt fui ançois et pros et sage, 
que me donast amor tel rage, 
et molt fusse buene eüree, 
se ne venist an ma contree 
li Troïens qui m'a traïe, 
par cui amor ge perc la vie. 
Il m'a ocise a molt grant tort ; 
ge li pardoins ici ma mort ; 
par nom d'accordement, de pais, 
ses garnemenz an son lit bais. 
Gel vos pardoins, sire Eneas. » 
Lo lit baise o tot les dras ; 
ja ert de sanc tote escorue 
et la parolle avoit perdue ; 
ele ronflot et sanglotoit, 
come la morz la destroinnoit, 
al sospiroit a molt grant poine, 
ja li failloit tote l'aloigne. 
Quant sa suer vint, quant el la voit, 
idonc a primes s'aperçoit ; 
l'espee vit droit en son cors, 
lo rai del sanc vit saillir fors ; 
ja se refust el cors ferue, 
quant ses meschines l'ont tenue. 
Ele plore et crie et brait 
et ses chevous ront et detrait. 
« Lasse, fait el, maleüree, 
ge meïsmes ai aprestee 
la mort dont ele s'est ocise. 
Suer, est ce donc lo sacrefise 
que rovastes aparoillier, 
estoit ce donc a cest mestier ? 
Ge vos ai morte voirement, 
mais ge nel fis a escïent ; 
ge fis ce que me comandastes ; 
or voi ge bien que m'enginastes, 
or m'en repent, mes c'est a tart. 
Suer, est ce donc icil esgart 
que deveiez avoir trové 
et porveü et esgardé, 
com vos seroit amor legiere ? 
Et ou est ore la sorciere, 
qui si forment set anchanter, 
qui vos devoit faire oblïer ? 
Ge vos ai fait molt lait servise, 
car par mon fait estes ocise ; 
la sorciere dut enchanter 
par coi deüstes oblïer. 
Ci a molt lait anchantemant, 
ce veons nos apertement : 
beü avez poison mortal 
por antroblïer le vasal, 
ne vos membrera mes oan 
de l'amistié al Troïan. » 

Molt demaine grant duel la suer, 
a poi ne li failloit li cuer. 
Dido s'estoit a mort ferue, 
la mort l'apresse et argüe, 
et la flame de l'autre part, 
qui tot son cors esprant et art ; 
ne puet parler ne halt ne bas, 
fors tant qu'ele nome Eneas. 
La flame l'a tant apressee 
l'arme li est del cors sevree, 
sa blanche char et bele et tendre 
contre lo feu ne puet deffandre ; 
ele art et brulle et nercist, 
en molt po d'ore se desfist. 
Grant duel demoinent anviron 
ses pucelles et si baron ; 
formant regretent sa proëce 
et son savoir et sa richece. 
Quant li cors fu devenuz cendre, 
sa suer a fait la poldre prendre ; 
en une asez petite chane 
mistrent la dame Tiriane ; 
enz el temple l'en ont portee, 
a grant enor l'ont anterree, 
puis i firent molt gent tombel, 
fait a esmals et a neel ; 
un plus riche nus hom ne vit. 
Un epitaife i ont escrit ; 
la letre dit que : « Iluec gist 
Dido qui por amor s'ocist ; 
onques ne fu meillor paiene, 
s'ele n'eüst amor soltaine, 
mais ele ama trop folemant, 
savoir ne li valut noiant. » 

Eneas est an haute mer, 
qui nen a soing de retorner ; 
ne voit terre nule partie ; 
aler an velt an Lonbardie, 
nagent et siglent a esforz, 
molt se sont esloignié des porz, 
quant de travers saut un oré 
qui devers destre l'a boté. 
Il est tornez a Sichanz porz, 
iluec ou ses pere fu morz. 
Danz Acestes les recoillit, 
molt richement les i servit : 
cil ert de la Troiene geste. 
Eneas fist une grant feste 
et gius a la tonbe son pere : 
l'anniversaire idonques ere. 
La nuit aprés, quant fait oscur, 
que tote rien ert a seür, 
home, bestes sont an repos 
et taisent chans, selves et bos, 
danz Eneas an son lit jut 
et ses pere li aparut ; 
trois foiz l'apele par son nom, 
en aprés l'a mis a raison. 
« Fiz Eneas, antant a moi, 
li deu m'ont ça tramis a toi, 
en Lombardie te comandent 
que tu ailles, et si te mandent 
que tu puez bien ici laissier 
la gent qui ne t'avront mestier, 
les vielz, les fraiz qui vollent pes, 
qui travaillier ne poënt mes. 
O toi menras la josne gent, 
qui ne s'esmaieront noiant 
des granz travalz longues sofrir 
et des batailles maintenir ; 
car molt i soferras travalz, 
champeus batailles et asalz. 
Mais de tot ce garras tu bien, 
ja mar t'esmaieras de rien ; 
tu veintras bien tote la guerre, 
puis maintandras en pais la terre, 
la fille al roi prandras a fenne, 
puis ne sera fin de ton renne : 
de toi naistra real ligniee, 
par tot lo mont ert essauciee. 
Mais or t'estuet primes aler 
parmi enfer a moi parler 
es chans as buens, ou ge convers ; 
iluec n'est pas li lez enfers ; 
ge sui es Elissïens chans ; 
n'i a ne poines ne ahans ; 
la est li convers as buens homes, 
en grant repos ilueques somes. 
Sibilla t'i porra conduire, 
une feme qui set d'augure ; 
de Cumes est devineresse, 
et molt i a sage prestresse. 
El set quant qu'est et qu'est a estre, 
de deviner ne sai son mestre, 
del soloil set et de la lune 
et des estoilles de chascune, 
de nigremance, de fusique, 
de restorique et de musique, 
de dialetique et gramaire. 
Un sacrefise t'estuet faire 
devant ce a l'enfernal roi. 
Cele te conduira a moi ; 
les batailles te mostrerai 
et toz les rois te nomerai 
qui de ta ligniee naistront : 
seignor erent de tot lo mont. 
Ge ne puis mes ci demorer, 
li jors me haste de raler. » 
Quant ce ot dit, plus ne demore, 
esvaniz s'est an molt po d'ore. 

Eneas pense et sospire 
de ce que li ot oï dire ; 
les mals dote, com faire puet, 
qu'il set que sofrir li estuet 
ançois qu'il ait de terre roie, 
mais plus dote l'enfernal voie : 
de cele estoit en grant freor. 
Il est levez oël le jor, 
toz ses barons a asenblez, 
çals que il sot les plus senez ; 
a çals a dit et reconté 
ce que li ont li dé mandé ; 
demande a toz comunalment 
s'iluec laira la foible gent. 
Cil li dïent que faire el doit, 
quant li deu vollent qu'ensi soit : 
ou Aceste puet bien laissier 
çals qui ne puënt travaillier, 
et il lor donra de sa terre, 
car il n'ont soing d'altre conquerre. 
Eneas fait lor loëmant ; 
iluec laissa la foible gent 
qui de guerre nen ont mestier 
et qui ne poënt travaillier, 
et lor compasse une cité ; 
et Acestes lor a doné 
de sa terre molt grant partie. 
Li autre aprestrent lor navie ; 
cil ne sont gaires qu'il an moine, 
mais mal poënt sofrir et poine. 
Del remanant a pris congié, 
plore et sospire de pitié. 
O sa mesnie entra es nes. 
Il traient sus ancres et tres, 
siglent a fort par halte mer ; 
droit a Cumes vollent aler : 
la ert la profetiseresse, 
Sibilla la sage prestesse. 
Et nuit et jor ont tant siglé 
que a cel port sont arivé. 
Eneas ist des nes a terre, 
puis est alez Sibille querre ; 
sol Achates mena o lui ; 
a pié alerent anbedui. 
Tant sont alé qu'il sont venu 
al tenple ou la prestresse fu. 
Ele seoit devant l'antree, 
tote chenue, eschevelee ; 
la face avoit tote palie 
et la char noire et froncie ; 
peors prenoit de son regart, 
feme sanblot de male part. 
Devant li vienent li baron ; 
Eneas l'a mise a raison. 
« Dame, fait il, an cest païs 
m'ont ça li deu a toi tramis ; 
ge sui prochains de lor ligniee, 
nez sui de Troie l'essilliee ; 
par lor comant m'estuet aler 
a mon pere an enfer parler, 
n'i puis aler se par vos non, 
mais vos m'otroient a guion. 
Jadis i ala Orfeüs 
et Herculés et Teseüs, 
repairié sont plusor mortal 
çasus de cel regne infernal. 
Pri vos que vos me conduiez, 
de par les deus ne me tardiez. » 

Quant Sebilla l'oï parler, 
que an enfer voloit aler, 
les sorcilles leva amont, 
les ielz ovri qu'ierent parfont ; 
el lo regarde fieremant ; 
de son regart peors li prent. 
Elle crolla lo chief chenu, 
al Troïen a respondu. 
« Sire, fait el, voiz ci l'entree 
del grant anfer la plus baee. 
L'antrer an est asez legier, 
mais molt est griés lo repairier, 
et nuit et jor i a entranz, 
molt i a po de retornanz ; 
lo revenir fait l'an a poine, 
se buen conduit ne l'en amoine. 
Mes quant li dé lo m'ont mandé 
et tes peres lo t'a rové, 
tot sainemant te conduirai 
desi qu'a lui et ramenrai. 
Mes se tu vels d'enfer passer 
l'eve dous foiz et retorner 
de cele tenebrose terre, 
un ramet d'or t'estuet donc querre ; 
en cest bois est tant solement ; 
del rain t'estuet faire present 
et don la raïne d'enfer. 
A lui trenchier mar querras fer 
ne nul trenchant qui soit d'acier ; 
il se laira bien arachier, 
se Jupiter velt et otroie 
que tu enpraignes ceste voie. 
- Et s'il nel velt ? - Ce puez savoir, 
li rains t'iert molt forz a avoir ; 
nus hom ne l'en puet esrachier, 
nel puet avoir fer ne acier. 
Quant de l'arbre est li rains rompuz, 
sanpres i est autres creüz. 
Sanz icel rain n'est pas legier 
çaisus d'enfer a repairier, 
et se tu puez cel rain trover 
et tu me puisses aporter, 
donques irai ansanble toi, 
ne tarderas noiant par moi. » 

Eneas est d'iluec tornez, 
an la forest s'en est antrez, 
par le bois vet lo rain querant 
et toz les deus vet reclamant. 
La deesse d'amor, sa mere, 
li mostra l'arbre ou li rains ere, 
par merveillose demostrance 
et par molt grant senefiance. 
Quant il lo vit, molt se fist lié, 
legieremant l'a esrachié, 
sanpres i est altres venuz, 
sanblanz a cel qui ert rompuz. 
Eneas fu joios et liez, 
droit a Sebille est repairiez, 
le ramet d'or li a mostré ; 
un sacrefice ot apresté, 
al deu d'enfer sacrefia 
et molt humblement lo pria. 

La ot une fosse parfunde, 
n'ot plus laide an tot le monde ; 
granz et large estoit l'entree, 
de bois estoit avironee 
et d'une eve noire et fanjose. 
La fosse ert laide et tenebrose, 
molt estoit orrible et pullente : 
ja rien qui cele puor sente 
ne vivra puis une sole ore ; 
quant li oisel volent desore, 
quant il sentent la puor fort, 
eneslopas chïent jus mort. 
Ce dïent cil de la contree, 
iluec est l'anfernal antree, 
ne nuit ne jor l'antrer ne cesse, 
del revenir n'i fait nus presse ; 
des que l'ame seivre del cors, 
eneslopas qu'ele an est fors, 
la l'en estuet sanpres aler, 
par cele fosse trespasser. 
Entre Eneas et la prestresse, 
la Cumaine devineresse, 
a la fosse vienent andui. 
Ele parla un po a lui. 
« Vasals, fait ele, a moi antant, 
c'est l'enfernal descendemant, 
prouz t'estuet estre et vasal, 
se venir vels de la aval. 
Lajus descendent tuit li mort, 
l'enpire tient Pluto par sort, 
il en est rois, et Proserpine 
en est deesse et raïne ; 
li dé del ciel n'i ont que faire, 
lor poësté n'i monte gaire. 
Quant an enfer devons descendre, 
ici poüns la voie prendre ; 
garde que mar t'esmaieras 
de tot ice que tu verras. 
En enfer a po de veüe ; 
t'espee porte tote nue. 
Siu moi si com ge te manrai, 
la voie avant te mostrerai. » 
Un oignemant li a doné, 
qu'ele avoit o soi aporté ; 
onc puis qu'il en santi l'odor, 
ne li fist mal la fort puor. 
S'espee trait, ne tarde mes, 
el vet avant et il aprés, 
par l'oscurté tienent lor rote, 
avisunques i voient gote. 
Senpres an cel comencement 
trovent iluec molt laide gent : 
iluec estoit morz et dolors, 
fains et sofraite et peors 
et enferté, triste viellece 
et coardise et parece 
et mortel cure et felenie 
et plaint et plor et tricherie, 
travalz et poines et faintiez 
discorde et enemistez, 
mortels batailles, guerre, tort, 
sonne qui est cosins a mort. 
Iluec ot un arbre branchu, 
molt ancïen, lait et mossu, 
les foilles pandoient de songes, 
de fantosmes et de mançonges ; 
en enfer sont lo jor lajus 
et la nuit vienent ça desus. 
Li Troïens ot peor grant. 
Çaus trespassent, si vont avant ; 
anprés trovent mostres orribles 
et granz et laiz et molt terribles ; 
iluec les voient a meesme 
et a s'espee fait cil esme 
qu'il en cuide aucun ocirre. 
Cele li comance a dire : 
« De ce fait ele, n'est mestier, 
ja n'en porras nul atochier : 
ce sont trestot vies san cors, 
mar iert por als t'espee fors. 
Ce saiches bien, por cel afaire 
ne la rovai ge mie traire, 
mais por veor de sa clarté, 
errer parmi ceste oscurté. » 
Tant unt erré la val parfonde 
qu'il aprisment l'enfernal onde. 
Iluec estoit la presse grant, 
la s'asenblent li avenant 
de cels qui vienent an la foire. 
L'eve est parfonde, laide et noire. 
Caro estoit rois del pasaige, 
icil gardoit lo notonnage ; 
vialz ert et laiz et regrouiz 
et toz chenuz et toz fronciz ; 
lo vis ot megre et confundu, 
lo chief mellé et tot bossu, 
oroilles grandes et velues, 
sorcilles grosses et molsues, 
roges les ialz come charbons, 
la barbe longue et les grenons. 
Cil estoit garde del navie ; 
une nacelle avoit porrie, 
viez et defraite et decassee 
et bondonosse et usee. 
A cel rivage acoroient 
de tote parz cil qui moroient ; 
ja ne finast l'ame del mort 
desi que fust a icel port. 
Çal qui avoient sepulture 
et lor costume et lor droiture, 
oltre cele eve les passoit, 
puis nus de çaus ne retornoit ; 
les uns reçoit, les altres lesse, 
a cel rivage a molt grant presse. 
Cil i remeinent esgaré 
qui n'estoient pas anterré : 
il n'i pooit ame passer 
dunt li cors fust a enterrer. 
Eneas ot la grant temolte, 
il les esgarde et escolte, 
merveilla soi de cel concile. 
Il an araisona Sebille. 
« Dame, fait il, car me fai sage 
que ce puet estre a cel rivage ; 
de totes parz i vient grant gent, 
la s'asenblent espessement ; 
iluec voi ge un notonier, 
qui unc ne fine de nagier, 
d'aler et de venir ne cesse ; 
a l'antrer a formant grant presse, 
les uns li voi loing deboter 
et les autres oltre passer. » 

La prestresse dist au vasal : 
« Voiz ici lo fluve enfernal 
et la palu que parjurer 
n'osent li dé ne trespasser, 
et la grant gent qui s'i aüne 
ce sont ames ; n'an i a une 
qui ja puisse oltre passer, 
dont li cors est a enterrer ; 
de ça lo flueve vaiant vont, 
devant cent anz n'i passeront. 
Celes qui ont bien lor droiture 
et dont li cors ont sepulture, 
celes passe, ne sert d'el faire ; 
puis ne est conte del repaire, 
et quant de la sont trespassees, 
d'une palu sont abevrees ; 
des qu'il an ont un po beü, 
oblïé ont et tot perdu 
quant qu'il avoient fait lessus : 
ne lor an manbre puis çaüs, 
d'an arriere n'ont remenbrance. 
Lethes a nom cest'obliance. » 

Il ne se sunt plus atargié, 
vers la rive sunt aprismié. 
Caro les a aperceüz, 
entre les ames coneüz ; 
l'espee vit reflanboier ; 
il les araisona premier. 
« Di va, fait il, qui estes vos, 
qui an cest regne tenebros 
armé vos estes anbatu ? 
Dites, por coi estes venu ? 
Que querez ci ? Ce est enfers, 
ce ne est pas humains convers. 
Ci n'abitent se ames non, 
corporel rien n'i recevon ; 
unques n'i vint nus hom mortaus 
ne nos volsist faire toz maus. 
Danz Herculés i vint jadis, 
nostre portier an mena pris, 
lïé l'en traist ; a molt grant poine 
retorna puis an nostre renne ; 
anprés i vint danz Theseüs, 
ensenble lui Piritoüs ; 
lo roi d'enfer voltrent honir 
et sa femme prendre et tollir ; 
n'an i vient nus dont nos loün, 
onc ne nos firent se mal non. 
Estez iluec, por rien venez, 
car ja par moi n'i passerez, 
ne ne venroiz a l'autre rive ; 
ge ne puis croire home qui vive. » 
Cil s'esmaia quant il l'oï, 
et Sebille li respondi. 
« Di va, fait el, c'est Eneas, 
por nuire vos n'i vint il pas, 
onc ne vint ça por vos tort faire, 
ne por honte ne por contraire, 
mais a son pere velt parler, 
seürement le puez passer. 
Li nostre dé l'i ont tramis, 
par els i vient, gel te plevis : 
de ce ne t'estuet pas doter, 
les ansoignes t'en puet mostrer. » 
Eneas trait le ramoissel 
que il avoit soz son mantel. 
Quant cil lo vit, si s'apaisa, 
la nacelle li atorna, 
les ames a loing debotees 
qui d'entrer erent aprestees ; 
en son batel l'a recoilloit 
et la dame quel conduioit ; 
por lo grant fes la nes puisa, 
par crevaces l'eve i antra. 
Caro governe tant et nage 
qu'il les mist a l'autre rivage ; 
de la nacelle sont issu 
et a la porte sont venu 
dont Cerberus estoit portiers ; 
garder la porte ert ses mestiers. 
Molt par est laiz a desmesure 
et de molt orrible faiture ; 
janbes et piez a toz veluz 
et les artolz a toz crochuz ; 
tels ongles a com de grifon 
et coëz est come gaignon ; 
agu dos a et recorbé 
et le vantre gros et enflé ; 
une estrume a an son l'eschine, 
et megre et seche la petrine, 
espalles grailles et braz gros ; 
les mains a teles come cros, 
trois cous a gros et serpentins, 
et de colovre sont ses crins ; 
trois chiés a teus come de chien ; 
unques ne fu si laide rien. 
Com chiens abaie par costume ; 
de sa boche chiet une escume, 
une herbe an naist mortel et laie, 
n'an boit nus hom a mort nel traie, 
senz mort n'an puet nus hom goster ; 
aconita l'oï nomer : 
ce est l'erbe que les marastres 
donent a boivre a lor fillastres. 

Quant Cerberus vit çals venir, 
formant comança a glatir, 
trestoz anfer en resona ; 
de maltalant se heriça ; 
les colovres s'an comovoient 
qui anviron le col estoient, 
ne cessoient d'aguillener 
ne de fremir ne de sibler. 
Si grant peor ot Eneas 
n'osa avant aler un pas ; 
s'il lo dota, ne m'en mervoil. 
La prestresse dist a consoil 
entre ses danz tot belement 
un charme et un anchantemant ; 
ainz que li charmes fust feniz, 
fu Cerberus bien andormiz ; 
il s'est colchiez toz en reorte 
en sa roiffe joste la porte. 
La porte passent anbedui 
seüremant dejoste lui. 
Quant il furent oltre passé, 
premieremant i ont trové 
les compaignies des anfanz, 
des petitez, des alaitanz, 
çals que as meres toli mort ; 
braient et crïent, plorent fort ; 
iluec avoit noise molt grant 
del duel que moinent li enfant. 

Minos gitot anprés ses sorz 
et anqueroit la vie as morz ; 
a chascune ame sortissoit 
sonc ce que deservi avoit : 
les buens anvoie es soés chans, 
les mals tramet sofrir ahans. 
Eneas est avant alez, 
anz en un val a çaus trovez 
qui por amor perdirent vie ; 
de çaus i ot grant compainnie. 
Entre les autres bien conut 
celi qui por s'amor morut : 
ce fu la dame de Cartage. 
Molt fu dolanz en son corage 
que morte estoit ; il s'abandone 
vers la dame, se l'araisone. 
« Dame, fait il, por moie amor 
avez sofert mortel dolor, 
ge vos fui acheison de mort, 
mais ge n'i oi colpes ne tort. 
De vos parti estre mon gré 
et ancontre ma volanté, 
et si vos jur par toz les deus 
del ciel et par les inferneus, 
ne fu par moi que vos guerpi ; 
a grant poines de vos parti. 
Li departirs me fu contraire, 
mais ge nel poi altrement faire : 
ensi m'avïent comandé 
li deu del ciel et bien mandé. 
Par lor comant sui ci venuz 
en icest resne et descenduz ; 
quant ge de vos me departi, 
ne cuidai pas qu'il fust ansi 
ne trovesiez aucun confort 
qui vos pleüst mielz que la mort. » 

Quant Dido l'ot ensi parler, 
el nel pot onques esgarder, 
car molt li estoit enemie ; 
enz en un bois s'en est foïe 
ou Sicheüs ses sire estoit, 
qui en s'amor a maior droit. 
Por ce qu'el li avoit mentie 
la foi qu'el li avoit plevie, 
ne s'osoit pas vers lui torner, 
ne ne l'osot mie esgarder, 
ne pres de lui ne s'aprismot : 
por son forfet se vergondot. 
Avant ala li Troïens, 
ne demora gaire de tens 
qu'il vint en icel chanp ou furent 
cil qui par bataille morurent, 
qui maintindrent chevalerie 
ça de desus tote lor vie. 
An icel chanp ert Adrastus, 
Polinices et Tydeüs, 
Ipomedon, Partonopeus, 
Amphiaras et Capaneus. 
Molt vit de çals de son païs 
qui a Troie furent ocis ; 
antor lui sont tuit acoru, 
de totes parz i sont venu. 
Vient i Hector et Priamus, 
vient i Paris, Deyphebus, 
plusor autre de son païs. 
Ne lor osot torner lo vis, 
tant com pooit se resconsot 
et anvers ols se vergondot, 
por ce qu'il s'en enbla fuitis 
d'entr'als, quant il furent ocis. 
Enprés vint la chevalerie 
de la Grezesche compaignie : 
iluec ert li proz Aïaus, 
ansanble lui Proteselaus, 
Agamenon et Achillés 
et Menelaus et Titidés. 
Quant lo virent armé li Gré, 
il se doterent que li dé 
envoié l'aient por vanjance 
de la Troiene trebuchance ; 
il comancerent a foïr ; 
quant lo virent vers als venir, 
sanblant faisoient de crïer, 
se ne poëent mot soner. 

Sor senestre ra cil gardé, 
si vit une molt grant cité : 
ce ert la mestre sié d'enfer ; 
li mur estoient tuit de fer ; 
une aigue ardant cort environ, 
Flegeton a li flueves non. 
En la cité a cil oïz 
et plors et plainz et molt granz criz 
et batemanz et molt granz poines, 
le son d'enfer et des chaenes ; 
molt i avoit mortel dolor. 
De ce qu'il ot ot grant peor, 
arestut soi, si escolta 
et la prestresse araisona. 
« Dame, fait il, ce que puet estre ? 
Molt oi granz criz ça sor senestre, 
une cité voi ci molt grant, 
anviron cort une eve ardant ; 
de la oi criz et batemenz 
et molt granz poines et tormenz. » 
La prestresse dist al vasal : 
« Ne te puet dire home mortal 
la grant dolor qui est laianz, 
ne les poines ne les tormenz ; 
huens qui vive ne te puet dire 
quel duel i a et quel martire, 
mes gel sai bien, qu'i ai esté, 
qu'i ai veüe la cité ; 
Thesifone la me mena, 
totes les poines me mostra. 
Radamantus a cil a non 
qui est sire de cel donjon ; 
iluec fait ses crucïemenz 
et ses fleaus et ses tormenz : 
la sont tormenté li jaan 
qui par orgoil et par boban 
voltrent par force el ciel monter 
et toz les deus deseriter. 
Un an i ot qui volt gesir 
o Diane et li honir ; 
icil ot a nom Ticïus, 
il gist anvers, et de desus 
sor sa poitrine a un voltor 
qui li manjue nuit et jor 
lo piz et tote la coraille ; 
ja n'iert que cil tormenz li faille, 
car quant que li voltors manjue, 
tost est l'antraille recreüe. 
Enmi une eve est Tantalus, 
jusqu'a la gole de desus 
li depandent chargié li rain ; 
de soif se desve et de fain, 
ne de l'eve ne puet goster, 
ne des pomes une adeser. 
Iluec sont li torment divers, 
molt par est laiz icil convers ; 
la sont les poines permananz, 
et li travail, les peors granz ; 
icil torment sont pardurable. 
Iluec a un feu permanable, 
n'an ist lumiere ne clartez, 
il art et brusle les dampnez, 
il les oscure et tormente, 
de nul repos n'i ont atente ; 
il sont an mal et an dolor 
et molt les crucie peor : 
peoros sont et sofrent mal. 
Ensi ne sont pas li mortal : 
quant aucuns crient un fort torment, 
la peor pert tres qu'il le sent, 
mais çaus crucie la peor 
comunement o la dolor ; 
li mal sont grant et peoros, 
li feu ardant et tenebros. 
A fin les traient li tormant, 
il durent sanz definement. 
Iluec vit mort et fin comance, 
definement i a croissance, 
destrucion restoremant ; 
ne faut peor por le tormant, 
molt les tormente et crucie, 
et il ont pardurable vie. 
A fin les trait parfitement 
et dure permanablement. » 

Cil sunt torné de devers destre, 
la cité laissent a senestre. 
Eneas a son rain laissié, 
el forc des veies l'a fichié ; 
iluec los soloient laissier 
cil qui erent venu premier, 
qui an anfer sollent descendre ; 
la raïne les fait la prendre. 
Tant est alez li Troïens, 
qu'il vint es chans Elisïens, 
iluec ou li buen home estoient, 
qui nule poine ne sentoient. 
An icel chanp avoit clarté 
et grant repos et grant biauté, 
soloil et lune i avoient, 
an grant dolçor iluec estoient. 
Li chanp erent flori trestuit, 
grant joie i a et grant deduit ; 
iluec geuent a la palestre, 
toz tens i a leece et feste. 
Cil n'estoient pas corporel, 
ainz estoient esperitel ; 
alquant chantoient et sailloient 
a grant delit se deduoient ; 
ne conversot nus des dannez 
an icés chans beneürez, 
mais li buen home qui garderent 
droiture et les deus enorerent. 
Quant venuz est li Troïans 
o la prestresse es soés chans, 
ses ancesors i a veüz, 
de cui ligniee ert descenduz ; 
les ancïens qui firent Troie 
iluec estoient a grant joie. 
Avant ala, se vit son pere, 
qui sor la rive d'un flun ere, 
ou il anonbrot ses nevoz, 
qui a venir erent, trestoz. 
An cure ert d'aus aparoillier, 
com devoient naistre premier, 
voit les toz ordeneemant, 
si com de l'un l'autre descent, 
peres avant et fiz anprés ; 
ansi ordenot Anchisés, 
com la linniee doit descendre ; 
icil avoient cors a prendre 
et de cel regne sosterrain 
devoient naistre al soverain. 
Quant voit que venuz est ses fiz 
parmi les enfernals periz, 
plore, sospire de pitié. 
Des deus d'enfer avoit congié 
que a son fil peüst parler, 
respondre et lui araisoner. 
Andos ses braz vers lui estent, 
si l'aparla premierement : 
« Fiz Eneas, or sai et voi, 
quant venuz estes ci a moi, 
que pïeté venqui paor. 
Atandu vos ai ja maint jor, 
car bien savoie sanz dotance, 
toz tens avoie an esperance 
que vendroies a moi parler ; 
ne finoie des tens nombrer, 
que devïez çajus descendre ; 
ma pensee n'en puis reprendre, 
que ele avoit tot porveü : 
el ne m'a mie deceü. 
Fiz, molt avez sofert peors, 
poines, travalz et granz dolors, 
molt me dotai de cel ostage 
que vos eüstes an Cartage, 
n'an perdissiez tot vostre afaire 
ou vos tornast a grant contraire. 
- Peres, ce respont Eneas, 
ge ne pooie laissier pas 
ne venisse parler a vos, 
sovant en estoie angoissos, 
vostre ymage me destreignoit 
qui tote nuit m'aparissoit. 
A Sichans porz ai deguerpie 
totes ma gent et ma navie, 
parler sui ça venuz a vos 
parmi enfer lo tenebros. » 

Eneas plore et sospire, 
a cele foiz ne pot plus dire, 
ses braz au col li volt geter 
por estraindre et acoler ; 
l'image fuit, qu'il ne la prent, 
sanblant a songe ou a vent. 
Avant est Anchisés alez, 
an un moncel s'est acostez, 
çals apela dejoste lui ; 
la s'aprismerent anbedui, 
et la prestresse et lo vasal 
qu'el conduioit lajus aval. 
« Fiz Eneas, voil te mostrer 
ta ligniee et toz nomer 
çaus qui a nestre sont de toi : 
anpereor seront et roi. 
- Sire, fait il, ge voil savoir, 
se ce puet estre donques voir, 
que cil qui ore sont çajus 
praignent ja mes cors la desus 
et aient forme corporel, 
passible soient et mortel. » 
Cil li respont : « Fiz Eneas, 
ja mar de ce mes doteras ; 
ge t'en dirai la verité, 
ne te sera par moi celé. 
Icil qui muerent la desus 
en enfer vienent tuit çajus ; 
sonc ce que chascuns deservi, 
tant dementiers que il vesqui, 
ça de desoz li est rendu. 
Tant com vesqui se buens hom fu, 
ne sofre poines ne ahans, 
puis vient es Elisïens chans. 
Cil qui furent de male vie, 
qui toz tens firent felenie, 
sofrent les maus et les tormenz, 
les feus et les crucïemenz ; 
quant il ont tot espanoï 
les maus qu'avoient deservi 
et par poines et par ahans, 
puis vont es Elisïens chans, 
puis sont ici en grant dolçor 
et an repos, n'ont puis dolor. 
Quant i ont piece conversé 
et il lor vient a volenté 
que il volent aler leissus, 
une eve a en enfer çajus, 
uns deus i est ques en aboivre, 
et quant de l'eve les desoivre, 
ne sevent rien dire laisus 
de quant qu'il ont trové çajus, 
ja puis a nul ne membrera 
de tot ice que çaüs a ; 
li deus les met de rechief fors, 
laissus revont prendre humain cors. 
Voiz an ici grant compaignie 
qui doivent prendre mortel vie, 
qui te seront fil et nevoz ; 
voiz les, ges te nomerai toz, 
mostrerai toi com il vandront, 
tot an ordre, com il naistront, 
en aprés les te nomerai 
et les batailles te dirai, 
les mals qu'il t'estovra sofrir, 
ainz que puisses a ce venir. 
Cel damoisel ki cele lance 
tient an sa main par conoissance, 
cil ira primes de ceüs 
al soverain air la desus ; 
Lavinia l'avra de toi, 
qui est fille Latin lo roi ; 
an une selve cil naistra 
et Silvïus a nom avra ; 
il sera rois et de rois peres 
et d'Albe sera anpereres. 
Enprés cestui quarz estera 
cil qui forment te portraira 
de nom et de grant pïeté 
et de proëce et de biauté ; 
Silvïus Eneas a non, 
molt i avra riche baron, 
de lui naistront et rois et dus. 
Voiz celui la, c'est Romulus, 
cil ert setmes de ta ligniee, 
par lui sera molt esçauciee ; 
icil tuens niés Rome fera 
et son non li anposera : 
del mont iert chiés cele citez, 
partot ira sa poëstez. 
De la ligniee Romuli 
et de la ton fil Julii 
iert Julïus Cesar li proz, 
de proëce sorveintra toz ; 
sor le mont ert sa poëstez 
et puis l'ocirra li senez : 
ce est celui qui t'est promis 
de par les deus, molt a ja dis. 
Cesar Augustus ert enprés, 
en son tens ert molt ferme pes 
et granz dolçor et grant bialté ; 
li monz ert an sa poësté. » 

Ensi li a demostrez toz 
et fiz et peres et nevoz, 
si com doivent de lui issir 
et l'un avant l'autre venir. 
Mostrez li a toz les barons, 
de toz li a fermez les nons, 
et bien li a tot aconté 
l'anpere d'Albe la cité, 
qu'il fera tote premeraine, 
et puis ert la citez Romaine, 
qui chiés sera de tot lo mont ; 
si oir toz tens la maintendront. 
Tot li a mostré Anchisés 
et puis li a noncié anprés 
les batailles que il fera 
et les travalz qu'il soferra. 
Molt est danz Eneas espris 
de ce qu'il a iluec apris, 
molt se fait liez de sa ligniee, 
qu'il voit qui tant ert esçauciee 
que li monz ert vers lui aclin ; 
il regnera toz tens senz fin. 
Anz an son cuer an a grant joie, 
oblïé a le duel de Troie, 
et nequedan pansis estoit 
des batailles que il avroit, 
des maus que li estuet sofrir 
ainz que viegne a terre tenir. 

Dous grant portes a en enfer, 
n'a en nule ne fust ne fer : 
l'une porte est eborine 
et l'autre anprés si est cornine. 
Par ces portes issent li songe, 
et cil qui tornent a mençonge 
vienent par la porte eborine, 
li voir viegnent par la cornine. 
Par l'eborine les an moine 
Anchisés fors ; a molt grant poine 
est tornez d'aus et departiz ; 
son fil laissa a grant anviz, 
mais il ne puet plus demorer, 
car n'a congié de mes parler ; 
et cil s'an vient par estovoir, 
car ja pooit del jor veor ; 
cil s'esvanist an molt po d'ore. 
Al departir Eneas plore ; 
a sa mesniee vient tot droit, 
qui a la rive l'atendoit. 
Tant l'a la prestresse mené, 
que a sa gent l'a ajosté, 
puis a congié del vasal pris, 
si s'an revet an son païs. 

Eneas torne du rivage, 
en haute mer s'enpaint a naje ; 
il traient sus singles et voilez, 
si laissent corre aus estoilles. 
Et nuit et jor ont tant coru, 
en Lombardie sont venu : 
ce est la terre et le païs 
que Jupiter lor ot promis. 
El Toivre ariverent les nez, 
il metent jus sinles et tres, 
aancré sont, mais ne savoient 
encor en quel païs estoient. 
Des nez s'en sont issu a terre, 
vitaille veullent aler querre, 
mais ne la cuident pres trover, 
ne il nen osent loing aler. 
Lor garisson prendent des nez, 
cel tant qui lor estoit remez, 
el pré s'asïent au mengier : 
molt en avoient grant mestier. 
Du pain prennent et des crosteles, 
taubles en font et escüelles, 
sor les tables metent les mez, 
par faim les menjüent par ez. 
Ascanïus comence a rire 
et par gabois lor prist a dire : 
« Forment nous a fain angoissié, 
quant nos tables avons mengié ; 
ne remaint table ne relief, 
n'aions par faim pris de rechief. » 

Quant Eneas, son pere, l'ot, 
dedenz son cuer molt s'en esjot ; 
dont sot qu'il erent ou païs 
que tant lor ont li dieu pramis, 
et qu'illuec ert lor remanance. 
Venu li est en remembrance 
(bien l'avoit en son cuer escript) 
ce que ses peres li ot dit, 
que quant fainz l'avroit si destroit 
que il ses tables mengeroit, 
ce seüst bien tot sanz dotance, 
qu'illuec estoit sa remanance 
et ses travaulz avroit finez. 
Eneas est en piez levez, 
de joie et de leece plore, 
trestouz les dieus del ciel aore, 
sa compaignie resbaudist ; 
il nel sorent, tres qu'il lor dist. 

« Seigneur, fait il, c'est le contree 
que nous avons tant desirree, 
c'est Lombardie li païs 
que tant nous ont li dieu pramis ; 
ci sont nostre travail finé, 
ici sera nostre herité, 
li dieu nous ont mis a cest port. 
Les diz mon pere bien recort, 
ki prophetissier me soloit, 
quant nous avroit fain tant destroit 
que nous tables mengerions, 
ja puis avant mar querrions 
remanance, terre ne fieu : 
celle nous donnoient li dieu. 
Ge ne la veuil querre plus loing, 
quant nos avons ci par besoing 
degastees toutes nous tables ; 
ici veuil estre remanables. » 

Li Troïen, quant ce oïrent, 
n'est merveille se s'esjoïrent, 
car moult avoient desirré 
la terre o il erent entré. 
Il demenerent molt grant joie, 
lor dieus que porterent de Troie 
reclament, si les ont formis, 
et cels apelent del païs, 
si deprïent molt humblement 
qu'il aient propre avenement ; 
trestous les dieus du ciel aorent, 
d'un sacrefice les honorent. 
Couru sont a l'iave del Toivre, 
por euz laver et aprés boivre ; 
lor mains i levent et lor vis, 
les dieus reclament du païs, 
molt grant leece demenerent, 
la nuit jurent et reposerent. 

Quant Eneas vint el païs 
que li orent li deu promis, 
liez fu, que unc n'ot mes tel joie 
puis que li sieges vint a Troie ; 
fait a ses nes el Toivre traire, 
n'en quida mes avoir que faire, 
ne que li aient mes mestier. 
Toz ert lassez de navïer ; 
or quidot estre aseürez 
que ses travalz eüst finez, 
mais or comance la grant guerre 
al regne et al païs conquerre : 
molt ert ainçois del tens alé 
que si travail soient finé. 
Demandé a et bien enquis 
qui estoit sire del païs ; 
il a oï a plusors dire 
que Latinus en estoit sire, 
uns rois qui ert d'antequité. 
Laurente avoit nom la cité 
ou il estoit o son barnage ; 
n'ert gaires loig de cel rivage. 
Eneas prist ses mesagiers 
desi qu'a trente chevaliers, 
ses parolles lor ancharja, 
au roi Latin les envoia 
pais et concorde et amor querre, 
et que segurs fust en sa terre. 
Por force et por maintenement 
li envoia riche present, 
une corone et un mantel 
et un esceptre et un anel 
que li dona par drüerie 
Dido, quant el devint s'amie, 
et une cope o chiers esmalz 
que li dona rois Menelaus 
desoz Troie sor le rivage, 
quant vint a lui an un mesaige. 

Li mesagier s'en sont torné, 
al roi en vont a la cité, 
et Eneas ala garder 
par les faloises de la mer, 
se vit une molt large plainne 
qui ert en som une montainne ; 
une fontaine anmi sordoit 
dont li ruissiaus an mer coroit ; 
forz ert li leus naturalmant. 
La amena tote sa gent ; 
devers la mer sus el moncel, 
la lor conpasse un chastel, 
et nuit et jor ont tant ovré 
a la tranchiee et al fossé, 
as bretesches et as paliz 
et a faire ponz torneïz, 
ainz que fussent vint jor passé 
orent il fait tel fermeté 
et un donjon et fort et halt, 
qu'il ne creinstrent negun asalt : 
n'erent mes pris sanz grant bataille. 
La traistrent tote lor vitaille 
et lor armes et lor conroi, 
lor nes mistrent en un recoi 
soz le chastel anz el gravier 
joste un regort lez un rochier. 
Li mesagier ont tant erré 
droit vers Laurente la cité, 
que l'andemain i sont venu. 
El palés antrent, qui granz fu, 
al roi vindrent, sel salüerent, 
parfondement li enclinerent. 
Ilioneus parla por toz, 
qui molt estoit sages et proz : 
« Antant a nos, biaus sire rois. 
Bien as oï que li Grezois 
ont Troie prise et cravantee 
et la cité tote gastee ; 
et torz et murs ont abatuz 
ocis les granz et les menuz. 
Un po de gent s'en eschapa, 
que Eneas an amena ; 
par le comandement as deus 
estorsimes d'entre les Greus. 
Puis avons molt sofert ahanz 
par plusors mers plus de set anz ; 
granz tormentes et granz orages 
nos ont botez a mainz rivages ; 
le mont avons avironé, 
el Teivre somes arivé ; 
la est remés la genz menue, 
qui a grant anviz se remue. 
Eneas est avoc remés 
por garantir als et lor nes ; 
ça nos an a a toi tramis, 
quel consentes en ton païs 
et que l'acoilles en ta terre. 
Ne te sordra ja par nos guerre, 
ainz te serons toz tens ami. 
Nostre ancestre fu nez de ci, 
qui funda Troie et lo donjon ; 
bien sai que Dardanus ot nom ; 
par les deus somes revertu 
ça dont nostre linnages fu. 
An ta terre volons remaindre, 
ne te porras ja de nos plaindre 
que te forfaçons de noiant ; 
nos ne somes mie tel gent 
qui ta terre voillons gaster, 
ne sor toi prendre ne rober ; 
de cele part ou nos seron 
avra molt grant destrucion, 
par nos n'abaisseras tu pas. 
Ci t'envoie danz Eneas 
grant partie de son tresor, 
une molt chiere cope d'or 
et un ceptre et un anel, 
une corone et un mantel. 
Se lui et nos vels retenir, 
servirons toi a ton plaisir. » 
Idonc li baille lo presant ; 
il lo reçut molt dolcemant, 
as mesagiers a respondu : 
« An cest païs est bien venu 
vostre sire, si com je pens ; 
il lo verra a po de tens : 
gel maintendrai a mon pooir. 
Molt sui vialz on, si n'ai nul oir, 
ne mes que sol une meschine 
de ma moillier, qu'a nom Lavine. 
Ge l'ai promise estre mon gré 
et ancontre ma volanté 
a un prince de cest païs ; 
Turnus a a non li marchis ; 
ma moillier vielt qu'il ait mon regne, 
et Lavine ma fille a fegne, 
mais sorti est et destiné 
et tuit li deu ont creanté 
que uns estranges hom l'avra, 
de cui real ligniee istra. 
Par ce si com ge vos oi dire 
cuit ge que ce soit vostre sire ; 
li deu vollent, ce m'est avis, 
qu'il ait la femme et lo païs ; 
viegne a moi, ge li donrai, 
li dé l'otroient, bien lo sai. 
Trametrai li chevals de pris, 
riches et chiers trois cenz et dis, 
froins ne sele nan ert a dire. 
De moie part li poëz dire 
que ma terre li abandon, 
de ma fille li faz le don. » 
Cil furent lié, quant il l'oïrent, 
n'est mervoille s'il s'esbaudirent. 
Li rois fist venir les chevaus 
o froins o seles o petrals, 
livrer les fist as mesagiers. 
Cil les baillent as escuiers, 
congié pristrent, n'esterent gaire, 
tost se remistrent el repaire. 
Tant ont erré que al quart jor 
qu'il tornerent de lor seignor, 
vindrent a lui a son chastel, 
que il faisoit tot de novel ; 
conterent li qu'il ont trové 
al roi ou il erent alé, 
de sa fille qu'il li otroie, 
et les chevaus qu'il li envoie ; 
l'un avant l'autre li mostrerent, 
de par lo roi li presenterent. 
Eneas ot formant grant joie ; 
ses deus qu'il aporta de Troie 
fist avant traire, ses aore, 
d'un sacrefise les enore. 

Li rois Latins se porpensa 
que sa fille marïera ; 
molt desirrot an son corage 
del Troïen lo mariage. 
La raïne l'a dessentu, 
dolante et correçose an fu. 
El vint au roi, lunc lui s'asist, 
sun buen et son talant li dist. 
« Rois, fait ele, molt me mervoil 
ou tu as pris icest consoil 
que nostre fille vels doner 
al Troïen. Nel te penser ! 
Li Troïen n'ont giens de foi, 
ne il ne tienent nule loi. 
Bien as oï comfaitement 
Paris ala celeemant 
enbler la fame Menalaus, 
dont il lor a puis fet tant maus : 
tant la tint cil an avoltire 
que tote Troie o son anpire 
an fu destruite et essilliee. 
Ge ne crerrai ja lor ligniee. 
Cil a mestier grant de sejor, 
car il a travaillié maint jor 
d'aler najant par cele mer. 
Se ta fille li vels doner, 
il la prendra molt lïement, 
mais ja si tost n'avra buen vent, 
com il la vos avra guerpie, 
molt l'en ert pou s'il l'a honie. 
De lui n'atendre tu ja el, 
il a aillors fait altretel : 
Dido la dame de Cartage 
mar vit onques le suen ostage ; 
il fist de li sa volenté ; 
quant el l'ot piece sejorné, 
si s'en torna o son navire, 
et el s'ocist a grant martire. 
Lavine puet estre a seür, 
n'avra de li meillor aür ; 
il la panra asez, ce croi, 
mais ne li portera ja foi. 
Bien li done, quant tu vels faire ; 
il li donra molt grant doaire : 
tote la mer qu'il a siglee 
puis qu'il torna de sa contree ; 
n'a autre terre n'autre feu ; 
par son païs passerent Greu, 
ne nule rien ne li tolirent, 
ne nule rien ne li guerpirent ; 
doner li puez, je n'en sai plus, 
mais a seür an est Turnus 
et de la feme et de la terre ; 
il nel laira ja sanz grant guerre. » 
Li rois oï que la raïne 
ert an pansé por la meschine ; 
bien sot que el ne voloit pas 
que a moillier l'ait Eneas. 
Il li respont asez briement, 
se li a dit ce qu'il an sant. 
« Dame, fait il, lo mariage 
dont es dolante an ton corage, 
ne puis pas faire an altre androit : 
li deu vollent que ansin soit. 
Turnus ne la puet pas avoir, 
mais cist l'avra par estovoir, 
se n'en voi altre demostrance 
ou alcune senefiance. 
Ne la donrai pas a celui, 
li deu l'otroient a cestui ; 
por ce l'ont il ça amené 
qu'en lui l'avoient destiné ; 
il est prochains de lor ligniee, 
la nostre ert por lui esçauciee. » 
La raïne ot que Latinus 
de sa fille ne fera plus, 
al Troïen la velt doner. 
Quant voit que nel puet trestorner, 
plorant et o molt laide chiere 
en sa chanbre revint ariere ; 
de mautalant fremist et trenble, 
andous ses paumes fiert ansanble. 
Enprés quant ele pot parler, 
se comança a demanter. 
« Lasse, fait el, malaüree, 
que ma fille sera donee 
a un homme d'estrange terre, 
qui toz est essilliez par guerre, 
qui s'en enbla par coardise 
de la cité, quant al fu prise ; 
o lui s'an vindrent li coart, 
tuit se traistrent a une part, 
de cel vasal firent lor roi. 
Dont est il rois ? Ne sai de coi, 
fors de ne sai quantes nacelles. 
Ge li ferai oïr novelles, 
bien tost li cuit movoir tel guerre, 
qu'il nos an guerpira la terre 
ou il an perdra tost la vie. 
De ma fille n'avra il mie, 
se il molt chier ne la conpere ; 
ja ne la fille ne la mere 
n'avront par lui maintenement ; 
de duel morrai se il la prent ; 
mar fust onques Lavine nee, 
se a cestui est marïee. 
Ne quit que ja Turnus m'en faille, 
qu'il ne l'acoille de bataille. » 
Quant la dame ot piece ploré, 
son duel et son complaint mené, 
si apela un escuier, 
dont ele fist son mesagier ; 
ses paroles li ancharja, 
droit a Turnus l'an anvoia 
et manda li celeement 
que ce saüst certainement, 
que Latinus li guenchissoit 
et sa fille li retoloit ; 
porchaçast soi sanz demorance 
que il li tiegne covenance ; 
al Troïen move tel guerre 
que fors lo mete de sa terre. 
Li mesagiers s'an est tornez, 
droit a Turnus s'an est alez, 
a son chastel l'a cil trové 
pres de Laurente la cité. 

Turnus levoit de son mengier ; 
quant voit venir lo mesagier, 
bien lo conut, si l'apela. 
Li escuiers lo salua, 
a une part traist lo marchis, 
au chief d'un dois se sont asis, 
son mesage li prent a dire. 
« Antant a moi, fait il, biaus sire ; 
la raïne m'a ça tramis 
et mande toi qu'en cest païs 
est novelment uns hom venuz 
de çaus de Troie, des veincuz. 
El Toivre ariva des l'autr'ier, 
au roi vindrent si mesagier 
por pais et por seürté querre ; 
il li abandona sa terre, 
anvoia li chevaus de pris 
toz anselez trois cenz et dis ; 
ansorquetot sa fille a fenne 
li otroia o tot son regne. 
Ce saches tu bien sanz dotance, 
ne te tient pas ta covenance, 
de sa fille n'avras tu mie, 
se tu nen as molt bone aïe ; 
mes ce te mande la raïne, 
qui velt que aies la meschine, 
tote la terre et lo païs, 
que te porchaz par tes amis. 
Prent soldoiers, asanble gent, 
ne te tarder mes de noiant, 
lo Troïen coite de guerre, 
tant qu'il te guerpisse la terre, 
ou que l'aies vencu ou pris 
ou qu'il s'en alt par mer fuitis. 
Vien a Laurente la cité ; 
si con li rois t'a tot doné, 
se maintien tot et sel deffant 
et l'escombat de tote gent. 
Encontre toi n'a il rados ; 
saches, ja ne sera tant os 
que bataille prenge vers toi. 
Tu as eü l'otroi del roi ; 
vien, si te fai de tot saisi ; 
li rois est vials, tot a guerpi ; 
qui que face desmesurance, 
n'an baillera escu ne lance ; 
de quant que il t'a fait le don, 
la raïne et li baron 
t'otroient bien tote l'enor ; 
vien, si te fai de tot seignor. 
Ce senblera molt grant desroi, 
s'estranges hom s'anbat sor toi ; 
s'il conquiert ce dont es saisiz, 
donc seras tu an fin honiz. » 
Turnus respont al mesagier : 
« Bien l'oï dire des l'autr'ier 
que Eneas ert arivez ; 
mais icist plaiz m'estoit celez, 
que Latinus li dont son regne 
ne Lavine sa fille a fenne. 
Il m'en a fait pieça le don, 
ne la perdrai mes sanz raison ; 
se cil la velt vers moi conquerre, 
ja jor n'aie feme ne terre, 
se ge vers lui ne la deffent. 
Molt me mervoille de tel gent, 
qui sont veincu et recreant, 
que bataille vont mes querant ; 
puis que conquis sont une foiz, 
si se reposent, ce est droiz. 
Li rois est vialz et toz defraiz ; 
se contre moi les a atraiz, 
nes porra gaires maintenir. 
Ne me deüst de droit guenchir ; 
maint grant mestier li ai eü, 
a malvés gré m'est revenu ; 
mais bien li poist ou mal li sace, 
droit li estuet que il me face : 
il m'en a pieça fait saisir, 
ne m'en puet mie retollir 
ne la terre ne la meschine. 
Va t'an, si di a la raïne 
qu'a Laurente ere a la cité, 
ainz que viegne tierz dis passé. 
Se bataille velt Eneas, 
en moi ne remendra il pas ; 
se par lui per plain pié de terre, 
mal porrai donc autre conquerre. » 
Li mes s'en vet, Turnus remaint, 
a ses amis privez se plaint 
del roi, qui ne li tient convent 
ne fiance ne seremant. 
Molt ert dolanz s'il ne se venge, 
mais il ne set com il s'i prenge 
qu'acheison ait de comencier 
lo Troïen a guerroier, 
et dit que, se tant li esfalt 
qu'il remaigne, qu'il ne s'en alt, 
ne laira pas qu'il ne l'asaille 
et ne l'acoille de bataille. 
Et nuit et jor se porpansot 
de la guerre qu'il desirrot ; 
ne se savoit vis conseillier 
com il lo poïst comancier, 
cum il eüst droite acheison 
de bataille, de contençon, 
de meller soi as Troïens. 
Mais ainz que viegne po de tens, 
i porra il a tens venir, 
et au lancier et au ferir, 
qu'il i porra chapler d'espee 
et reçoivre mainte colee. 
Ne demora que quinze dis 
puis qu'Eneas vint el païs, 
que la guerre fu comenciee 
que Turnus ot tant covoitiee. 
Por asez po de començaille 
sort l'acheisons de la bataille, 
et par molt petite avanture 
mut la guerre, qui tant fu dure, 
dont mil home furent ocis 
et altretant navré et pris. 

Pres de Laurente la cité 
ot un petit chastel fermé. 
Tirus lo tint en eritage, 
un huem qui ert de haut parage, 
mais vialz et ancïens estoit ; 
deus filz et une fille avoit ; 
Silvia fu cele apelee, 
nen ot plus bele an la contree. 
Un cerf ot norri la pucelle 
que el paissoit a s'escüelle 
et a sun henap l'abevrot 
et an sa chanbre le colchot. 
Il estoit de seze ramors, 
il alot fors par toz les jors 
par chanpaignes et par boschages, 
ensenble les biches salvages, 
o les privees autretel ; 
la nuit revertoit a ostel. 
La damoiselle o lui jooit, 
et il tant bien la conoissoit, 
de quel ore qu'el l'apelot, 
devant ses piez s'agenoillot, 
les piez li torchot a sa main, 
a son escorz menjot lo pain, 
a molt grant trait bevoit le vin : 
por seissante livres d'or fin 
nel volsist perdre la meschine. 
Tant ert li cers de bone orine 
que la nuit servoit al mangier, 
si ert en lou de chandelier 
devant lo pere a la pucelle. 
Mervoilles ert sa teste belle, 
quant uns granz cierges li ardoit 
sor chascun rain que il avoit. 
Issi servoit chescune nuit ; 
molt l'ot la meschine bien duit, 
et des que li sires bevoit, 
si se levoit li cers tot droit ; 
ne fu beste si serviable, 
nus hon ne vit si antendable. 
Ascanïus, qui vallez ere, 
a Eneas vint, a son pere, 
se li comença a proier 
qu'il lo laissast aler chacier 
ou solement un cerf berser. 
Il li dona congié d'aler. 
Il a de ses pers tant semons 
qu'il furent bien vint compaignons, 
puis est montez el chaceor 
et li autre montent es lor. 
Son arc porta uns suens vallet 
et uns autres son berseret ; 
chascuns des autres prist s'espee, 
car ne savoient la contree : 
il n'aloënt pas por vener, 
mais por lo damoisel garder. 
Molt ont erré et chevalchié ; 
de lor chastel sont forsloignié, 
tant qu'el bois antrent de Laurente. 
Il errent parmi une sente, 
une herde de bisches virent, 
entre es espoisses la choisirent ; 
an cele herde ert asanblez 
li cers qui si estoit privez, 
que la meschine avoit norri. 
Ascanïus l'en a choisi ; 
se a droit mes an puet venir, 
penera soi de lui ferir. 
Isnellemant a pié se mist, 
son arc et dos saietes prist, 
anprés un bien grant fust se traist 
et uns damoisels l'i atraist. 
Pres li passerent de devant, 
et il visa toz tens al grant, 
qui dariens venoit soantre ; 
il traist a lui, sel fiert el ventre, 
andos li perça les costez. 
Li cers santi qu'il ert navrez, 
de la herde se part atant, 
a molt granz salz s'en vait fuiant, 
vait s'en parmi un plasseïz 
de la meison ou fu norriz ; 
forment li saignoient li flanc. 
Cil met aprés son chien a sanc, 
puis est montez, siant lo vait, 
molt par fu liez que droit ot trait. 
Li cers santit le cop mortal ; 
afuiant vait a son ostal, 
devant sa dame vint a poine ; 
ja li aloit faillant l'aloine, 
jus a ses piez chaï a terre 
et fist sanblant de merci querre. 
La meschine lo vit seignant, 
de sa chanbre ist isnellement, 
a haute voiz cria aïe. 
Andui si frere l'ont oïe, 
demandent li que ele avoit, 
et el lor dist que ce estoit 
et que li cers son pere ert morz. 
A tant com il orent d'esforz 
issirent fors, çals ont veü 
qui avoient lo cerf feru ; 
nes aresnierent tant ne quant, 
vont les ferir de maintenant, 
fierent de peus et de maçues, 
li Troïen d'espees nues. 
Li païsant de la contree 
sont acoru a la mellee, 
les Troïens ont anvaïz. 
Tirus i ert o ses dos fiz, 
qui voloient lo cerf vangier, 
mais il lo comparerent chier ; 
issu sont fors come bricon, 
granz colees lor done l'on ; 
les Troïens ont ancontrez, 
qui lor depercent les costez ; 
ainz que la curiee fust faite, 
i ot mainte ame de cors traite 
et molt an i ot de sanglanz 
et de navrez de çaus dedenz. 
Son arc tenoit Ascanïus, 
une saiete (nen ot plus) 
mist an la coche, si a trait 
a un qui grant anchauz li fait. 
L'ainzné des freres an consut, 
une seinniee li valut, 
desoz la gole l'an a point 
que l'os del col tot li desjoint, 
tranchié li a l'orinal voine ; 
par la gorge li ist l'aloine. 
Cil cheï mort joste son frere, 
dolanz an fu Tirus ses pere ; 
li suen se poinent del vengier 
et çaus comencent a coitier. 
Tirus lor fait une anvaïe ; 
Ascanïus as suens escrie : 
« Que faites vos, franc chevalier ? 
Li cers tarde a escorchier ! 
Ja i porrons tant demorer, 
que il n'iert mais cuiz al disner. 
Chascuns i fiere o s'espee ! 
Nos i ferons bien fort pevree ; 
a la viande doit l'an traire, 
car de cele a chascuns a faire. » 
Molt bien les a cil esbaudiz ; 
il i fierent des brans forbiz 
et poinz et braz i font voler, 
testes seignier, vilains crïer ; 
espartent s'i la vilenaille 
qui n'erent pas duit de bataille. 
Danz Galesus, uns riches hom, 
n'i ert venuz se por bien non 
et por desfaire la mellee ; 
cil i recoilli tel colee 
qu'il cheï morz sempres a terre ; 
onques ne li lut mire querre 
por sa plaie mediciner, 
ne li estut loier doner, 
ne metre entrait ne oignement ; 
ne langui mie longuement. 
Des que li estors comença, 
uns escuiers s'an retorna, 
qui al chastel l'ala noncier, 
et dit que l'an lor aut aidier, 
que el bois erent asailli, 
a force estoient anvaï ; 
s'il n'avoient secors prochain, 
toz les prendroient li vilain. 

Quant Eneas sot que ses fiz 
en la forest ert asailliz, 
ne s'est de rien aseürez ; 
cent chevaliers tres bien armez 
li envoia hastivement. 
Cil chevalchent serreement, 
si com li escuiers les moine. 
Cil se deffandoient a poine, 
car li criz ert molt espoissiez, 
et Tirus fu tant enforciez 
et tant li fu creü d'aïe, 
qu'as Troians fist tel envaïe 
que molt lor fu griés de sofrir : 
molt estoient pres de morir, 
nule deffanse mes n'avoient. 
Quant desriers aus lo secors voient, 
idont se sont ravigoré, 
li cent sont o les vint josté, 
racoillent les de maintenant. 
Desconfit sont li païsant, 
tot lor estuet lo champ guerpir, 
se comancierent a foïr. 
Li Troïen les vont ferant ; 
ne se deffandent po ne grant, 
en la forest sont anbatu ; 
cil qui a plain sont conseü 
muerent a glaive et a martire. 
Tirus s'an vet, qui ert li sire, 
fuiant s'an vet al chastelet, 
o po de gent dedanz se met. 
Il a fait traire sus lo pont, 
as bretesches montent amont 
et porpanent lo heriçon : 
deffandre vollent la maison. 
Li Troïen i sont venu, 
sor le fossé sont descendu, 
asaillent les hardïement. 
Cil se deffandent asprement 
et lancent lor les peus aguz, 
dunt il lor percent les escuz ; 
jus les cravantent el fossé. 
Grant piece a li asalz duré, 
et cil formant se deffandirent, 
tant que lor armes lor faillirent, 
ne trovoient mes que lancier, 
ne s'avoient de que aidier. 
Ne se voltrent pas laisier prendre, 
ainz comancerent a descendre 
des bretesches, del heriçon, 
si ont guerpi tot a bandon 
et tornent s'en par un postiz 
qui ert devers lo pleisseïz ; 
n'i a remés petit ne grant. 
Par l'espés bois s'en vont fuiant ; 
des qu'il furent iluec antré, 
se lor sont il tuit eschapé. 
Li Troïen les rescrïerent, 
amont lo grant fossé monterent, 
ne troverent diffension, 
si se pristrent au heriçon ; 
depiecent lo et plaissent jus, 
de totes parz monterent sus, 
sanz contredit sont anz antré, 
negun home n'i ont trové. 
Tote unt robee la maison, 
si ont tant pris de garison, 
trente somiers an ont chargié, 
et puis ont lo cerf escorchié. 
Ascanïus a son chien pris, 
qui an une chanbre estoit mis : 
la pucelle l'i ot mucié 
et de sa çainture lïé ; 
li damoisals l'an deslia, 
de la cuiriee li dona. 
Lo cerf ont desfait et chargié, 
uns damoisiaus prist lo forchié 
et uns autres porta la teste, 
que il orent par grant poëste. 
Quant esploitié ont lor afaire, 
si se remistrent el repaire, 
la proie acoillent del païs, 
tot ont robé et tot ont pris, 
mil somiers ont chargié de blé, 
li escuier s'an vont trossé ; 
bien grant eschec ont le jor fait. 
An lor chastel se sont retrait ; 
que d'un que d'el l'ont si garni 
que plus d'un an tot aconpli 
se poënt il dedanz tenir 
et un grant siege maintenir. 
La novelle est tant espandue 
que a Laurente an est venue ; 
ce dïent tuit par la cité 
que Troïen sont arivé, 
qui a essil mettent la terre, 
come la gent qui aiment guerre ; 
dïent que bien malvés atrait 
li rois Latins a en aus fait ; 
Tirus l'a premiers conparé, 
ocis li ont son fil l'ainzné. 
Li borjois se sont asenblé, 
li plus puissant de la cité ; 
an error sont et an esfroi, 
a la cort vont parler au roi, 
lor plainte et lor clamor i font. 
Li rois demande que il ont, 
et cil li dïent l'avanture, 
content la grant desconfiture 
que Troïen ont lo jor fait, 
et maudïent tot lor atrait ; 
cent de ses homes ont ocis, 
ars et robé tot le païs. 
Plus li dïent que n'en estoit ; 
por ce que li rois s'en esfroit, 
dïent, se conselz n'en est pris, 
qu'il conquerront tot le païs. 

Atant Turnus est descenduz, 
a ces parolles est venuz ; 
ançois ot la novelle oïe 
dont la citez fu estormie ; 
a mervoille par an fu liez. 
Devant lo roi s'estut an piez, 
ooit que li borjois dissoient 
et la plainte que il feisoient, 
ce que li rois lor respondoit 
que as Troïens se pandoit 
et molt les voloit retenir 
et an sa terre consantir. 
Turnus prist la parolle an main, 
si se torent li citeain. 
« Sire, fait il, molt me mervoil 
ou tu as pri icel consoil 
que Troïens vels retenir. 
Il ne sorent onques partir ; 
ne vollent estre meteier, 
nen ont cure de parçonier, 
ainçois vollent le tot avoir. 
Ce saches tu an fin de voir, 
Troïen sont de tel maniere 
que, qui saquialt an l'achaintriere, 
que tot de fors lo chanp lo getent, 
de tot an tot dedenz se metent ; 
se les aquiauz an ton païs, 
atant t'an es de tot forsmis. 
Un recet ont fait an ta terre 
dom il te movent ja grant guerre, 
ardent et proient et ocïent 
et tes homes o aus alïent ; 
se il lor loist longues errer, 
tot te voldront deseriter. 
Mes ce vials tu, ce m'est avis ; 
tu as atrait an cest païs, 
tu ne vels pas o als partir, 
ainçois lor vels le tot guerpir 
et me quides metre a niant, 
si'n es vers moi par seirement : 
de ta terre m'as erité, 
o ta fille m'as tot doné ; 
ge l'ai plevie et afïee ; 
ne l'ai ancor pas esposee, 
et ne geümes an un lit, 
encor remaint par ton respit ; 
mais de la terre sui saisiz, 
et les chastiaus ai recoilliz, 
g'en ai les tors et les donjons 
et les homages des barons ; 
se tu me vels de droit guenchir, 
cil ne me porront pas faillir, 
tuit se tandront o moi de bot. 
Ge sui pieça saisiz de tot, 
ne m'en puez pas rien retolir, 
ne ge n'en voil ploin pié guerpir, 
et li tolirs n'est pas legier : 
ainz an morront mil chevalier. 
Ou bien te poist ou bel te soit, 
saches que ge tendrai mon droit. » 
Li rois oï que Turnus dist, 
d'ire et de maltalant fremist, 
mais anvers lui ne volt parler 
ne il nel volt plus escolter. 
D'entre ses homes s'est levez, 
an sa chanbre s'an est antrez, 
ne mes que sol itant lor dist : 
qui plus peüst et plus feïst, 
et tot li mist el covenir 
ou del laissier o del tenir ; 
la feme eüst o tot la terre 
cil d'aus qui la porroit conquerre. 
Turnus o les barons remaint, 
ansanble aus del roi se plaint, 
qui ses covanz li velt retraire, 
demanda lor qu'il porra faire 
des Troïens, qui sanz son gré 
ont el païs chastel fermé 
et autre an ont par force pris, 
a essil metent lo païs. 
Cil li loënt comunemant 
que asanbler face sa gent, 
mant ses barons et ses amis 
et ses veisins d'altre païs 
et quant que il porra avoir ; 
molt tost les aille aseor, 
et si les puet par force prendre, 
ses face toz ardoir ou pandre. 

Turnus en a lor los creü ; 
lo jor meïsmes sont meü 
et li corsier et li mesage, 
qui semondre vont lo barnage 
et ses homes et ses paranz, 
et molt mande estrange genz ; 
de tote part molt an aüne, 
as Troïens fera rancune : 
bien ot serjanz et chevaliers 
desi que a set vinz miliers. 
D'auquant des princes, des barons 
vos sai ge bien nomer les nons. 
Mecencïus i vint premiers 
et amana mil chevaliers ; 
il ert uns princes de sa terre, 
riches hom molt et duiz de guerre. 
Lausus i vint o lui, ses fiz, 
uns chevaliers proz et hardiz : 
onques plus bele criature 
d'ome vivant ne fist nature ; 
il an i amena o soi 
plus de set cenz o son conroi. 
Aventinus i vint aprés, 
uns damoisiaus fiz Herculés ; 
cil amena mil chevaliers, 
estre la jaude et les archiers ; 
del cuir d'un lion ot escu, 
que Herculés avoit veincu ; 
il lo portoit par molt grant glore : 
ce ert signe de la victore 
et de la grant vertu al pere ; 
granz essanple de bien li ere. 
Vint i li dus de Prenestine 
et li sire de Palestine. 
Mesapus vint o grant barnage, 
fiz Neptuni, lo deu marage ; 
il li trova mil chevaliers 
et les armes et les destriers ; 
poutrels orent de Capadoce, 
qui n'ont mehaig, jale ne boce, 
d'un merveillos haraz de mer, 
et molt sont legier a armer ; 
chevals n'a soz ciel plus vaillant 
mais ne vivent ne mes joant ; 
avant n'en puet uns sols durer ; 
né sont des eves de la mer 
qui en mer vivent solement, 
si conçoivent totes del vant ; 
molt par an sont buen li poltrel 
et a mervoille sont isnel, 
et molt seroient de grant pris 
se vivoient nuef anz ou dis. 
Vint i Claudus, uns riches cuens, 
qui fu sire des Sabïens ; 
venu i sont li Sabarin 
et li Polain et li Latin, 
cil de Naples, cil de Salerne, 
et i vindrent cil de Volterne. 
Ne sai que acontasse plus, 
car tant en asanbla Turnus, 
que genz de pié que chevaliers, 
qu'il an prisa set vinz milliers. 

Enprés i vint une meschine, 
qui de Vulcane estoit reïne ; 
Camille ot nom la damoisselle, 
a mervoille par estoit bele 
et molt estoit de grant poeir ; 
ne fu feme de son savoir. 
Molt ert sage, proz et cortoise 
et molt demenot grant richoise ; 
a mervoille tenoit bien terre ; 
el fu toz tens norrie an guerre 
et molt ama chevalerie 
et maintint la tote sa vie. 
Onc d'ovre a feme ne ot cure, 
ne de filer ne de costure ; 
mialz prisoit armes a porter, 
a tornoier et a joster, 
ferir d'espee et de lance : 
ne fu feme de sa vaillance. 
Lo jor ert rois, la nuit raïne ; 
ja chanberiere ne meschine 
anviron li le jor n'alast, 
ne ja la nuit nus hom n'entrast 
dedanz la chanbre ou ele estoit ; 
tant sagement se contenoit 
n'en darriere ne en davant, 
que ne en fet ne en sanblant 
i peüst an noter folie, 
ja tant n'eüst vers li envie. 
De biauté n'ert o li igaus 
nule feme qui fust mortaus ; 
lo front ot blanc et bien traitiz, 
la greve droite an la vertiz, 
les sorciz noirs et bien dolgiez, 
les ielz rianz et trestoz liez ; 
biaus ert li nes, anprés la face, 
car plus blanche ert que nois ne glace ; 
entremellee ert la color 
avenalment o la blanchor ; 
molt ot bien faite la bochete, 
n'ert gaires granz, mes petitete, 
menu serrees ot les denz, 
plus reluisent que nus argenz. 
Que diroie de sa bialté ? 
An tot lo plus lonc jor d'esté 
ne diroie ce qu'en estoit, 
de la biauté que ele avoit, 
ne de ses mors, de sa bonté, 
qui vallent mielz que la bialté. 

Molt par ert bele la raïne. 
Vers l'ost chevalche la meschine ; 
chevous ot sors, lons jusqu'as piez, 
a un fil d'or les ot treciez ; 
bien fu la dame estroit vestue 
de porpre noire a sa char nue ; 
la porpre fu a or broudee, 
par grant entante fu ovree : 
trois faees serors la firent, 
an une chanbre la tissirent ; 
chascune d'els s'i essaia 
et son savoir i demostra 
et firent i poissons marages, 
oissiaus volanz, bestes salvages. 
Vestue an fu estroitement ; 
dessus fu ceinte cointement 
d'une sozceinte a or broudee ; 
menuëment ert botonee. 
Chaucie fu d'un siglaton ; 
si soller furent d'un peisson 
de cent colors menu veiriez ; 
a or furent li liepiez. 
Li mantiaus fu riches et chiers 
et fu toz fez a eschaquiers ; 
l'un tavel ert de blanc hermine 
et l'autre ert de gole martrine ; 
vols fu de porpre esperital, 
li tassel furent a esmal, 
li orles fu mervoilles biaus 
et fu de gorges d'uns oisiaus 
ki sollent pondre al fonz de mer 
et sor l'onde sollent cover ; 
cent toises covent an parfont ; 
de si chaude nature sont 
que, se desus lor oes seoient, 
de lor chalor toz les ardroient ; 
bien fu orlez de ces oisiaus, 
desi qu'a terre li mantiaus. 
Ele an ot antroverz les pans, 
que li parut li destre flans, 
et chevalchot un palefroi 
qui soz li moine grant esfroi. 
Unques ne fu tant gente beste : 
come noif ot blanche la teste, 
lo top ot noir, et les oroilles 
ot anbedos totes vermoilles, 
lo col ot bai et fu bien gros, 
les crins indes et vers par flos ; 
tote ot vaire l'espalle destre 
et bien noire fu la senestre ; 
les piez devant ot lovinez 
et fu toz bruns par les costez ; 
soz le vantre fu leporins 
et sor la crope leonins 
et fu toz noirs desoz les auves ; 
les dos james devant ot falves, 
les dos desriers vermalz com sans ; 
les quatre piez ot trestoz blans, 
noire ot la coe une partie, 
l'altre blanche, tote crespie, 
lo pié copé, les james plates : 
molt fu bien faiz et bien aates. 
Li palefroiz fu bien anblanz, 
et li froins fu molt avenans ; 
de fin or ert li cheveçaus, 
fet a pierres et a esmaus, 
et les regnes de fin argent, 
bien treciees menuëment ; 
la sele ert bone, et li arçon 
furent de l'ovre Salemon, 
a entaille de blanc ivoire ; 
l'entaille an ert a or trifoire ; 
de porpre fu la coverture 
et tote l'autre afautreüre, 
et d'un buen cerf andous les cengles, 
de bon orfrois les contrecengles ; 
li estrié furent de fin or, 
li petriaus valut un tresor. 
Camille vint molt richement 
an l'ost et amena grant gent : 
bien ot o soi de chevaliers 
desi que a quatre milliers. 
Quant a Laurente vint errant, 
temolte ot an la vile grant, 
borjois monterent sus as estres, 
dames, meschines as fenestres, 
et esgardoient la pucelle 
qui tant ert proz et tant ert bele. 
A grant mervoille lo tenoient 
tote la gent qui la veoient, 
qu'el se deüst onques combatre, 
joster ne chevalier abatre. 
Parmi Laurente trespassa, 
de l'autre part se herberja ; 
soz la cité a une part, 
la fist fichier son estandart ; 
une liue tot anviron 
tienent li tref, li paveillon 
et les tentes as chevaliers 
et les herberges de lorers. 
Quant Turnus vit l'ost asanblee 
de la grant gent qu'il ot mandee, 
les dus, les meistres chevetainnes 
et toz les princes des compaignes, 
a un matin a toz mandez, 
an un vergier les a jostez, 
asez briement lor demostra 
son buen et lo besoing qu'il a. 
« Seignor, fait il, escotez moi ; 
mon afaire mostrer vos doi, 
por que vos ai ci asenblez, 
et se mon droit i antandez, 
sel m'aidiez a maintenir, 
de droit ne me devez faillir ; 
se vos oëz que ge tort aie, 
pri vos ne m'en portez menaie, 
mais dites moi que me repos, 
et ge crerrai bien vostre los ; 
ne voil a tort rien comancier, 
ne vos ne m'en devez aidier. 
Li rois Latins est ancïens, 
molt est vialz hon et de lonc tens 
et ne puet mes tenir son regne ; 
sa fille m'a donee a fene 
et sa terre tot ansemant, 
sanz nul autre retenement ; 
otroié l'ont tuit li baron ; 
il n'a chastel, tor ne donjon 
dont il ne m'a pieça saisi ; 
an ma garde ai tot recoilli, 
les homages des barons pris 
et mes gardes es chastiaus mis. 
Sor ce sont Troïen venu 
puis ques orent li Greu vencu, 
an cest païs sont arivé, 
ci pres ont un chastel fermé, 
ardent et robent lo païs 
et un recet i unt ja pris. 
Eneas a li sires non, 
ne sai se il est rois ou non ; 
au roi vindrent issi l'autr'ier 
o grant presant si mesagier 
de soe part seürté querre. 
Li rois li manda que sa terre 
et sa fille li otreioit, 
de son roiame l'eritoit ; 
toz mes covenanz me retrait 
et tot l'otroi qu'il m'avoit fait. 
Ge l'an ai puis asez requis, 
el covenir nos en a mis : 
la feme otroie et la terre 
celui qui la porra conquerre, 
et por ice vos ai mandez, 
si con fui primes eritez 
et de la terre sui saisiz ; 
et quant li rois m'en est failliz 
et nos a mis el covenir, 
mon droit m'aidiez a maintenir. 
Çals qui tienent lor fiez de moi, 
bien les semon, com fere doi, 
et mes veisins, qui por m'amor, 
por lor franchise, por m'enor 
a mon besoing sont venu ci. 
molt umblemant les an merci ; 
se par vos puis m'enor avoir, 
servirai vos a mon pooir : 
bien sai, se me volez aidier, 
lo chastel ferai trebuchier 
qu'en cest païs ont fait Troian. 
Il sont antré an molt mal an ; 
plus chier nen achata Paris 
Heloine, dont il fu ocis, 
que Eneas fera Lavine ; 
tolir la me velt par ravine, 
mes il lo comparra molt chier, 
se vos m'en volez tuit aidier. » 
Mecencïus a respondu, 
uns cuens qui ert de grant vertu, 
et dit : « Voirs est que tu droit as ; 
a tort s'i anbat Eneas, 
mes ja par foi nel recevron, 
n'estrange home sor nos n'avron ; 
ainz serïuns tuit viel chenu 
que l'aüssons dequeneü, 
ne il a piece ne savroit 
de nos toz qui chascuns estoit. 
Il nos voldroit deseriter 
et noz terres a çals doner 
qui en cest païs l'ont seü ; 
tuit an serïens confondu, 
il tendroit çals en grant chierté 
et nos avroit an grant vilté. 
Ge ne lou pas ques atraions ; 
fors de sor nos les esloignons ; 
mes nos devons faire mesure, 
ce m'est avis que est droiture : 
faire les doiz araisoner 
et de tort fait lo fai reter, 
que droit t'an face an ta cort, 
ainçois que a noalz li tort ; 
se il de droit faire s'estorce, 
ainz que sor lui ailles a force, 
anprés lo fai donc desfïer 
et de ta terre congeer. » 
Mesapus dist : « Or oi mervoilles ; 
estrange chose li consoilles, 
que il lo face areisoner 
et de toz ses mesfez reter. 
Il ont sor nos un chastel pris 
et de noz homes cent ocis ; 
ne sai quel droit en preïson 
se o les fers des lances non. 
Antremetons nos del vengier, 
del desfïer ne est mestier : 
des qu'il forfistrent an la terre, 
se comancierent il la guerre ; 
sor nos firent desmesurance, 
ge n'i sai autre desfiance ; 
des qu'il firent sor nos folie, 
si sorent il, n'en dotez mie, 
que nos ne lor volons nul bien 
et que nos nes amons de rien ; 
de lor part vint primes li maus. 
Demain soion tuit es chevaus, 
lo siege lor aluns tenir. 
Nos nes an devons pas garnir ; 
l'en doit grever son enemi 
et si doit l'an bien faire issi, 
que l'an ne l'en doit pas garnir 
desi qu'il viegne au ferir. » 
Cele parolle creanterent 
tuit li baron qui iluec erent, 
par main les iront asaillir ; 
ja n'i cuident a tens venir, 
que li Troïen ne s'en fuient, 
mais molt sont fol quant il lo cuident : 
issi ne s'an iront il pas. 
Bien avoit oï Eneas 
que Turnus asanblot sa gent ; 
il ne s'atardoient noient, 
et nuit et jor faisoit ovrer 
et son chastel bien afermer ; 
il n'avoit talant de foïr. 
Ses bretesches fist bien garnir 
et adrecier les monteors 
et afermer les aleors ; 
tot anviron par les paliz 
fist andrecier espiez forbiz, 
ansoignes, lances et escuz, 
granz pierres metre et peus aguz ; 
enhaster fist granz besagües 
et deleoires esmolües, 
alvens fist faire de desus 
et les lancieres au pié jus ; 
granz chars fist defors atachier, 
que, quant vanra lo depecier 
et cil voldront amont monter, 
que l'an lor laist les chars aler : 
qui conseüz an estera, 
a grant poines an resordra. 
Cent ansoignes mist el donjon 
et en mileu son confanon, 
qui fu de porpre o listes d'or ; 
soz Troie le conquist Hector, 
quant il Proteselaus ocist, 
qui la premiere joste fist ; 
premiers i vint o son esforz, 
premiers josta, premiers fu morz. 
Molt ert riches li confanons ; 
mil que d'ensoignes de penons 
d'or broudees de mainte guise 
i venteloient a la bise. 
Molt par senblot fiers li chastiaus 
et a mervoille par ert biaus, 
de viande ert bien raanpliz 
et de bons homes bien garniz, 
qui furent molt bien duit de guerre. 
Li chastiaus sist an blanche terre ; 
por ce distrent li Troïan 
que il avroit nom Montauban. 
Quant Eneas ot apresté 
et son chastel tot ordené, 
çaus a loëz qui deffandroient 
et çals qui el chastel seroient ; 
partot ot mis arbelestiers 
et ses serjanz et ses archiers ; 
mil chevaliers aparoilla, 
que, des que li besoinz sera, 
qui tendront lo tornoiement 
fors del chastel contre la gent. 

Des qu'Eneas vint an la terre 
et qu'esmeüe fu la guerre, 
Venus la deesse d'amor 
ert de son fil an grant freor, 
qui anclos ert a Montauban. 
El vint a son seignor Vulcan, 
qui molt ert mestre de forgier 
or et argent, fer et acier. 
El l'acola estroitement 
et beisa lo cent foiz et cent, 
molt lo blandit et losanja. 
Il li demande que ele a ; 
se requerre lo velt de rien 
que faire puisse, el l'avra bien. 
« Sire, fait ele, que feras ? 
Ge voi que mes fiz Eneas 
est arivez an Lonbardie 
o asez po de compaignie ; 
vers lo rivage s'est antrait, 
an un tertre a un chastel fait ; 
n'a nul secors ne nul rados, 
iluec est o sa gent anclos. 
Turnus, qui est ses enemis, 
nel velt consantir el païs, 
semont son ost, sa gent aüne, 
a mon fil velt faire rancune. 
Aserra lou an Montauban, 
mais bien lo puet tenir un an, 
car garniz est bien de vitaille ; 
ou bien puisse tenir bataille, 
buenes armes li covanroit, 
que, se Turnus l'aatisoit 
de conbatre soi anvers lui, 
cors contre cors tuit sol il dui, 
qu'il eüst armes covenables, 
a es son cors bien deffansables. 
Ce te demant et te requier ; 
or ai besoin de ton mestier. 
Se joïr vels mes de m'amor, 
or la deser par ton labor : 
molt me doiz bien lo jor servir, 
que la nuit puez o moi gesir, 
et se tu as auques d'ahan, 
bien t'en rendrai lo contrepan. » 
Vulcans oï que sa moillier 
lo requeroit de son mestier, 
otroie li molt dolcement 
qu'il li feroit a son talant, 
et beisa l'an cent foiz ou plus. 
Cele nuit jut o lui Venus, 
et fist de li ce que lui plot 
et tot sun bon tant com il pot. 
Set anz avoit toz acompliz 
qu'il ne fu mes de li saisiz, 
ne en un lit o li ne jut, 
por grant ire qui antr'aus fut ; 
l'acheison de cel maltalant 
voil demostrer asez briemant. 
Vulcan sot bien an fin sanz faille 
que Mars, qui ert deus de bataille, 
amot sa femme et ele lui ; 
antrehaïrent s'en andui. 
Vulcan ert mestres del mestier 
et deus de feu et de forgier ; 
de fer fist une roi soltil, 
molt an furent dolgié li fil ; 
antor son lit l'aparoilla. 
Des que Mars o li se colcha, 
des qu'il la tint antre ses braz, 
si asanbla Vulcan les laz, 
enz an la roi les anmailla, 
trestoz les deus i amena 
et mostra lor tot an apert 
cele aventure a descovert. 
Cele chose desplot as deus ; 
por quant s'en i ot il de teus 
qui volsissent estre alsement 
laciez o li estroitement. 
La deesse molt s'en marri 
et son seignor molt anhaï ; 
onc puis ne li mostra amor 
ne bel sanblant jusqu'a cel jor ; 
encor lo feïst a enviz, 
s'ele ne volsist que ses fiz 
aüst hauberc et escu fort 
por garantir son cors de mort ; 
ne fust por sol les armes fere, 
a piece nel prisast el gaire. 
Son maltalant li pardona, 
por son besoin se porpansa, 
que l'an doit bien iluec proier 
ou l'en vielt auques esploitier : 
blandir et losangier estuet 
et sosploier, qui mes ne puet. 
La nuit fu l'acordance prise, 
Venus s'an est an grande mise 
por esploitier de sa besoigne. 
Vulcan ne quist onques esoinne, 
l'andemain est matin levez, 
toz ses ovriers a apelez 
et proia lor d'ancomancier 
l'ovraigne a faire et esploitier. 
Par les forges lo feu alument, 
les fornaises ardent et fument, 
batent lo fer, tenprent l'acier. 
Vulcan comance a forgier ; 
li jingnor fierent asprement, 
qui batoient l'or et l'argent ; 
molt s'argüent et molt s'angoisent, 
es anclumes li martel croissent. 
Ne sai que acontasse anplois : 
n'i par mist pas Vulcan dous mois, 
que les armes a aprestees. 
A sa feme les a donees ; 
bones furent, el mont n'ot taus, 
nes peüst faire hom mortaus, 
ne il puis teles ne feïst, 
ja tant bien s'en entremeïst. 
Li halbers fu tresliz d'argent, 
menu maillié molt soltilment ; 
forz ert et mervoilles legier, 
n'i feïst rien fers ne acier. 
Menu listé fu li halbers 
de mailles d'or tot an travers, 
les manches et li cors trestoz 
et ansement li pans desoz ; 
par cop que nus hon i donast, 
ja nule maille n'an fausast ; 
et ansemant les genoillieres 
d'or et d'argent furent par tieres. 
O lo halberc ot hiaume cler 
d'escorce d'un peisson de mer ; 
molt par fu forz et bien luisanz, 
ses prois fu de set vinz besanz ; 
qui de desus ferist d'espee, 
ainz fust ele tote esgrunee, 
qu'en abatist de nul leu tant 
qui amontast un pois pesant. 
Forz et durs fu et bien antiers 
et fu litez d'or par quartiers ; 
sus el pomel ot quatre esmaus 
et quatre pierres naturaus, 
et li cercles qui fu desoz 
ert molt bien faiz a or trestoz, 
a riches pierres, a esmaus ; 
et d'une pierre ert li nasaus, 
qui par arme ne fust cassee 
ne tailliee ne andoblee. 
De la coste d'un grant poisson, 
qui est an mer, « cetus » a non, 
de cele ot fait Vulcan l'escu ; 
ne puis ne ainz si bon ne fu ; 
forz et legiers ert a mervoille ; 
la targe en ert tote vermoille, 
sanz autre taint, de sa nature ; 
molt ert luisanz et molt ert dure, 
qu'el ne peüst estre antamee 
ne par lance ne par espee ; 
fer ne acier, qui i ferist, 
ne plus que plons n'i forfeïst. 
D'or fu toz li escuz orlez, 
de trois bandes parmi listez 
o molt soltiz antailleüre 
et o molt bone anleveüre ; 
pierres i ot par lous asises, 
et bons esmaus a entremises ; 
d'un vert topace fu la bocle, 
sus an l'or ot un escharbocle, 
qui par nuit gitot tel clarté 
com se ce fust un jor d'esté ; 
la guige fu d'un chier orfrois ; 
onc tel escu n'ot quens ne rois. 
L'espee fu molt bien forbie, 
forgiee fu par grant mestrie, 
dis foiz fu li aciers moluz 
et par dis foiz fu refunduz, 
mainte feiee fu tenprez 
et bien recuiz et bien soldez. 
L'espee fu molt bien tranchant 
et dure et clere et reluisant ; 
fer ne acier ne la tenist 
ne marbre bis, qui l'i ferist ; 
molt an reluisot l'alemelle, 
l'an la peüst metre an roëlle. 
O letres d'or les mers i fist 
Vulcan et son nom i escrist. 
Li heuz an fu tot de fin or 
et d'ivoire li antrecor ; 
de fil d'or fu trestoz lïez 
et molt estroitement laciez 
por mielz estroindre et mialz tenir, 
que el ne tornast al ferir. 
D'une esmeraude fu li ponz 
en som l'espee, toz reonz. 
Quant Vulcan l'ot aparoilliee, 
an s'enclume l'a essaiee, 
ou il feisoit sa forgeüre, 
qui molt ert grant et molt ert dure ; 
sis piez ert lee, espesse nuef, 
ne la treisissent trente buef. 
Il i feri, si la trencha, 
jus qu'en terre li branz cola ; 
s'il ne l'eüst si bien tenue, 
ce quit, ja ne fust mes veüe ; 
onc an l'espee ne parut, 
el ne ploia ne el ne frut. 
N'est mervoille s'ele estoit teus, 
que ja l'avoit fete uns deus 
qui les foldres savoit forgier 
que Jupiter soloit lancier. 
A l'espee ot fuerre molt bon, 
qui fu de la dent d'un peisson, 
a or batu et tot floré 
et antaillié et neelé. 
La renge fu d'un blanc diapre, 
an l'un des chiés ot une jaspe, 
et an son l'autre ot un jagonce, 
an or asis, chascuns d'une once. 
La lance fu bien aceree 
et fu auquetes coltelee, 
molt fu bien fete et bien agüe 
et bien tranchanz et esmolue ; 
ne la tenist aciers ne fers, 
ne nus escuz ne nus haubers. 
La hante fu de sicamor, 
fermee i fu a dous clos d'or. 
Venus i ferma une ansoigne ; 
longuement l'ot Mars en domaine, 
il li dona par drüerie, 
quant el devint primes s'amie ; 
bien fu tissue et bien ovree 
et par listes fu d'or broudee ; 
cent torsels valut d'altres dras. 
Par anvie l'ot fet Pallas : 
ele l'ovra par grant mestrie, 
quant Arannes l'ot aatie ; 
els ovrerent a entençon, 
dont fist Pallas cest confanon. 
Por ce qu'el fist meillor ovraigne, 
Aranne mua an iraigne, 
qui contre li s'ert aatie ; 
s'entente ot mis tote sa vie 
en tailes faire et an filer, 
por ce ne puet ancor finer : 
toz tens file iraigne et tist, 
sa filace de son vantre ist. 
Quant Venus ot tot receü, 
halberc et hialme et escu, 
chauces et lance et espee, 
et el l'ansoigne i ot fermee, 
a son mesage les charja, 
a Eneas les anvoia 
a Montauban, ou il estoit. 
Lo jor i vint li mes tot droit 
que Eneas s'aparoillot 
et del siege se conreot, 
et s'il venoit a grant destrece, 
qui garderoit la forterece. 
Iluec li fu faiz li presenz. 
Tuit cil qui estoient dedanz 
lo comancierent a loër, 
chascun par soi a esgarder. 
Eneas a les armes prises 
que sa mere li ot tramises, 
n'est mervoille s'il les ama. 
Toz ses chevaliers asanbla, 
une chose lor a mostree 
que sa mere li ot mandee. 

« Seignor, fait il, an ceste terre 
somes molt acoilli de guerre. 
Turnus ne nos i velt laisier, 
venir nos doit ci asegier ; 
se il nos puet par force prendre, 
toz nos fera ardoir ou pandre, 
n'an seroit prise raançon, 
ne nul consoil n'i atendon. 
Venus ma mere m'a mandé 
que ci pres a une cité, 
dun Euander est rois et sire ; 
d'Arcaide i vint, si com j'oi dire ; 
contre la gent de ceste terre 
a totevoies eü guerre. 
El me mande que quiere aïe ; 
si ge i vois, n'i faudrai mie 
que n'an amoin autretant homes 
an cest chastel, come nos somes. 
Se vos quidiez que rien me vaille, 
ainçois que Turnus nos asaille 
an serai ge bien revenuz, 
secorrai vos o mil escuz. 
Amont l'eve del Toivre irai 
o sol dous nes, plus n'i menrai, 
car la androit est la contree 
ou la cité siet Palantee ; 
et qui par terre aler voldroit, 
ainz que par eve i seroit, 
mais el païs a molt grant guerre, 
plus ert seür an mer qu'an terre. 
Dites m'en ce que vos an sanble. » 
Ce li loërent tuit ansanble 
que il an aut hastivemant ; 
biau tens faisoit, si ot bon vant. 
Eneas ot que il l'otroient 
et por secors querre l'envoient, 
ne s'est de rien plus atargiez, 
congié prant d'aus, ses a baisiez 
et proia lor a toz molt bel 
que, se Turnus vient al chastel, 
que il ne facent nul desroi 
ne fors ne issent au tornoi ; 
fors de la porte uns sols n'an alt, 
deffandent soi s'en les asalt. 
Tot en plorant son fil besa, 
al Toivre vint, es nes antra, 
dous an a fait desaancrer. 
Il comança a avesprer ; 
il a fait traire sus les voilles, 
la nuit siglerent as estoilles 
et l'endemain tot altresi, 
jusqu'al tier jor androit midi. 
Idonc vindrent soz Palantee ; 
bois a par tote la contree 
sor lo Toivre par lo rivage ; 
il aloient amont a nage, 
soz les arbres lo covert tindrent, 
tant que desoz la cité vindrent. 

Li rois ert de la vile issuz, 
sor la rive ert el bois venuz ; 
iluec seoit a son mangier 
o molt grant gent soz un lorier. 
Lo jor avoit fet a sa guise 
molt hautemant un sacrefise 
d'une feste, en remanbrance 
de la merveillose vanjance 
que d'un mostre fist Herculés, 
a icel jor, ilueques pres, 
qui degastot tot lo païs ; 
quant il avoit un home pris, 
il l'acorot, son sanc bevoit, 
la char manjot, les os rooit ; 
il ne manjot se homes non ; 
Carus avoit li mostres non. 
Quant Herculés vint an la terre, 
a sa fosse l'ala requerre, 
por un forfet que il li fist ; 
par grant vertu iluec l'ocist, 
a un arbre pendi la teste. 
A icel jor an ert la feste 
que celebrot o molt grant glore 
li rois, de cele grant victore. 
Ancor seoient al mangier, 
quant il oïrent çals nagier, 
qui amont l'eve s'en aloient ; 
les armes qui reflambeoient 
antre les arbres aperçurent. 
De ce qu'il virent se comurent 
et furent tuit an grant esfroi. 
Pallas, qui estoit fiz lo roi, 
en sa main destre a pris un dart, 
puis an ala tost cele part ; 
desor la rive s'arestut, 
çals esgarda, nus n'en conut ; 
par po lo dart ne lor lança, 
mais primes les araisona. 
« Seignor, fait il, qui estes vos, 
qui ci vos anbatez sor nos ? 
Armé venez an nostre terre ; 
ne sai se volez pais ou guerre ; 
se vos venez ça por mal faire, 
ne vos volons de rien atraire ; 
ainçois que vos vegnoiz a port, 
seroiz vos tuit navré o mort. » 
Eneas s'estut an estant 
el chief de la nef de devant, 
al damoisel a respondu : 
« Ne somes pas por mal venu, 
n'avons talant de faire oltrage, 
ne nul de nos n'a soing de rage. 
De Troie somes l'essiliee 
et somes gent desconsoilliee ; 
l'en nos chace de tote terre, 
au roi venons por consoil querre 
et mostrer li nostre besoing ; 
de mesfere ne ai ge soing. 
Consoilliez nos, por deu, biaus sire, 
se ja nos savrïes a dire 
ou troverïen sanz faillance ; 
avïez nos sanz demorance. » 
Donc tendi ses braz vers la rive 
et mostra li lo rain d'olive : 
ce estoit donc a icel tens 
signe de pais antre paiens. 
Pallas oï que il disoit 
et vit lo rain que il tendoit, 
sot qu'il n'avoit talant de guerre ; 
il lo rova venir a terre 
et cil nagierent tant a fort, 
que androit lui vindrent a port. 
Iluec atachierent lor nes 
et auques d'aus i sont remés ; 
fors s'an issirent li plusor, 
qui alerent o lor seignor. 
Pallas les a menez tot droit 
la ou li rois ses pere estoit. 
Eneas parla tot premiers ; 
lo roi et toz ses chevaliers 
a salüé molt umblement 
et li rois lui molt dolcement ; 
lors dist Eneas sa raison, 
si se torent si compaignon. 
« Rois, ne te tort pas a enui 
ce que dirai ; de Troie sui, 
Anchisés avoit nom mes pere, 
Venus la deesse, ma mere. 
Quant la cité destruistrent Gré, 
si me comanderent li dé 
que o tote ma compaignie 
m'an revenisse an Lonbardie, 
la dont nostre ancestre fu nez, 
qui Dardanus fu apelez, 
qui funda Troie la cité. 
Ça ou li deu ont comandé, 
somes venu a quelque poine ; 
un chastel avons an demoine ; 
Turnus nos vie le païs, 
de guerroier s'est vers nos pris, 
il velt nostre chastel abatre 
et contre nos se velt combatre. 
Vers les deus a pris ceste guerre, 
qui nos otroient tuit la terre ; 
ou bel nos soit ou mal nos sace, 
ce m'est avis qu'il nos an chace. 
En la contree avons oï 
que il vos ra molt acoilli 
et guerroié molt longuement. 
Por force et por meintenement 
somes ici a vos venu, 
que nos secores par vertu ; 
se tu me vels un po aidier 
et de ta gent auques baillier, 
ge vengerai et toi et nos, 
a brief terme serons rescos. 
Se par toi puis vaintre ma guerre, 
mon enemi panre ou conquerre, 
tote m'enor tenrai de toi, 
la seignorie t'an otroi. » 

Li rois oï qu'Eneas dist 
et la proiere qu'il li fist, 
respondié li molt dolcement 
et dist : « Molt es de bone gent ; 
a mon jovant a Troie fui, 
lo roi Priant molt bien conui 
et toz ses fiz et ses barons 
et de plusors soi bien les nons, 
et Anchisés conui ge bien, 
ton pere ; il me dona un chien, 
un arc et un bon coivre a or 
et dis saietes et un cor ; 
sor toz les autres m'enora 
et molt del suen m'abandona. 
Por ton pere que molt oi chier 
et por ton enemi pleissier, 
vint mil homes te troverai ; 
ge sui vialz oem, si remanrai, 
mais voiz ici mon fil Pallas, 
que ge molt ain ; lui an manras ; 
demain lo ferai chevalier. 
Soies segurs, se vien mangier, 
si t'esleece ansanble nos, 
car cist jors est molt glorios ; 
nos celebrons ci une feste 
com Herculés trancha la teste 
a un mostre qui ci estoit, 
qui toz noz homes ocioit. » 
Li rois a l'eve demandee, 
an bacins d'or fu aportee ; 
Eneas lava et sa gent, 
puis mangierent molt richement. 
Ne sai conte dire des mes 
qui sovent vindrent et espés, 
ne des bons vins et des herbez, 
mais il an orent tuit asez. 
Eneas leva del mengier 
et apela un chevalier, 
se fist venir ses tumbeors, 
ses geus et ses anchanteors ; 
devant lo roi, qui ot grant joie, 
lor fist fere les geus de Troie. 
Cil del païs les esgardoient 
et molt formant s'en merveilloient, 
des geus qu'il n'avoient an us ; 
les deus loërent de laisus, 
qui a lor feste et a lor joie 
ont amené la gent de Troie. 
Quant il orent piece jöé 
et an joie lo jor mené, 
et li rois vit qu'il avespra, 
son oste a la cité mena. 
An la voie li a conté 
et tot an ordre demostré, 
come il vint de sa contree 
et comant i sort la mellee, 
por que Turnus li mut la guerre 
et com il tint de lui sa terre. 
Tant li a dit et tant conté, 
qu'il antrerent an la cité ; 
petite estoit molt et desclose, 
ancor idonc iert po de chose ; 
mais puis sist Rome iluec androit, 
qui tot lo mont ot an destroit : 
de tot lo siegle fu raïne, 
tote terre li fu acline. 
La nuit jurent an la cité. 
L'andemain sont matin levé ; 
li rois fist son fil demander, 
armes li a fait aporter ; 
iluec fu adobez Pallas, 
l'espee li çaint Eneas ; 
puis a li rois mandé sa gent, 
et il vindrent hastivement. 
Al tierz jor furent asenblé, 
a vint mile furent esmé ; 
cent nes fist eschiper li rois, 
viande i mist a treze mois. 
Eneas a le congié pris, 
o grant gent s'est ariere mis, 
comença s'an a repairier, 
de demorer plus n'est mestier. 

Turnus ot la novele oïe ; 
l'endemain sot par une espie 
que issuz s'en est Eneas, 
a Montauban n'estoit il pas. 
Il fu molt liez quant il l'oï, 
mais il ne sot noiant de fi 
quel part il an estoit alez. 
Ses conestables a mandez 
et comanda hastivement 
que al chastel meignent sa gent ; 
il a ses grelles fait soner, 
et l'oz comance a errer. 
Al chastel vindrent, si l'asistrent, 
en grant freor çaus dedanz mistrent ; 
il corurent lor armes prendre, 
apresterent soi de deffandre 
et monterent es aleors 
et es bretesches et es tors ; 
lo pont ont trait, lor porte close, 
molt bien aparoillent lor chose, 
et nequeden molt se cremoient 
por la grant gent que il veoient ; 
dotent qu'il ne puisse tenir, 
ne il ne sevent ou foïr, 
ne avoc aus n'ont lor seignor ; 
n'est mervoille s'il ont paor. 

Turnus s'an est de l'ost partiz, 
cent chevaliers an a choisiz, 
al chastel vient a grant desroi, 
que comencier velt le tornoi. 
Liez fust se il lo peüst faire, 
mais il n'en pot un tot sol traire. 
Quant vit que il n'en feront plus, 
vint foiz ala antor et plus 
por esgarder, por agaitier 
par ou an porra domagier. 
Dolanz et angoissos estoit 
que forstraire nes an pooit ; 
il ne lo tenoit mie a geu 
qu'il n'i trove nul foible leu 
ou il lor poisse asalt faire. 
Il comancent vers lui a traire 
et il se traist auques an sus ; 
vespre ert, n'i volt donc faire plus, 
a l'ost s'an prist a repairier. 
Quant lor nes vit jus el gravier, 
poignant s'en torne cele part, 
et dist as suens : « Ja li coart, 
qui del chastel n'osent issir, 
ne nos porront par mer foïr ; 
or voil que lor ardons lor nes, 
se nos seront an fin remés, 
car il ne ont autre fiance, 
ne d'aus garir autre esperance, 
fors tant, s'il poënt eschaper, 
qu'il se metront tuit an la mer. 
Se nos enuit bien nes gaiton, 
ja lo matin nes troveron, 
mais s'il nos eschapent issi, 
donc somes nos an fin honi. » 
Atant fist le feu aporter 
et les nes totes alumer ; 
ardent funains et mars et tres ; 
en po d'ore destruist les nes. 
Quant Turnus s'est des nes vengiez, 
enprés a cels aparoilliez 
qui a la porte gaiteront 
et qui l'issue deffandront, 
et tot antor mist ses gardens, 
qui gaiteront la nuit toz tens, 
que ne s'en fuient a larron 
cil del chastel et del donjon. 
Par tote l'ost feus alumerent 
et grant jafur i demenerent, 
sonent tabor, noise font grant ; 
li vins i ert a espandant, 
tant an boivent que tuit se tüent, 
lez les feus gisent, ne remüent ; 
vers mie nuit tuit s'aclasserent, 
et cil qui sus el chastel erent, 
se gaitent bien, ne dorment pas. 
A la porte ot mis Eneas 
un chevalier qui la gardast, 
n'an avoit nul cui plus prisast. 
Nisus ot nom, se fu molt proz, 
la cure ot del chastel de toz. 
Cil avoit un suen compaignon, 
Eurialus avoit a non ; 
amoient soi de tele amor 
qu'il ne pooient de greignor : 
unques plus voire amor ne fu 
que d'aus, tant com il ont vescu ; 
l'uns ne savoit sanz l'autre rien, 
ne ne avoit joie ne bien. 
A la porte la nuit veilloient 
cil compaignon qui la gardoient. 
Nisus ot lo jafur oï, 
les sauz, la noise et lo cri 
qu'il ont la nuit an l'ost mené, 
vit que tuit erent aclassé, 
porpansa soi d'une mervoille, 
a son compaignon la consoille. 
« La fors an l'ost sont andormi, 
ivre sont tuit et estordi, 
tant ont beü, tuit sont tüé, 
et li feu sont tuit alumé ; 
qui or les voldroit domagier, 
molt i porroit ja esploitier, 
uns sols hom mil en ocirroit, 
ja nus ne s'an retorneroit. 
Aler i voil forfaire en l'ost, 
ge revanrai a toi molt tost. » 
Eurialus ot et antent 
qu'il velt faire tel hardement, 
molt par s'en fist liez et joios, 
d'aler o lui fu coveitos, 
et dist : « Ge n'i remaindrai pas, 
an cest afaire sols n'iras. 
Comant remandrai ge sanz toi, 
ne tu comant irras sanz moi ? 
Dunc n'ies tu gié et ge sui tu ? 
Ge quit tu as lo sens perdu ; 
une ame somes et un cors ; 
l'une moitié ira la fors ; 
com puet l'un sanz l'autre remaindre ? 
Des or me puis ge de toi plaindre, 
tu me boises, ne me tiens mie 
amor ne droite compaignie, 
ne tu n'iras an l'ost sanz moi, 
ne ge ne remandrai sanz toi. » 
Nisus respont al damoisel : 
« Pas ne m'en poise, ainz m'en est bel, 
se tu i vels aler o moi, 
molt par m'est bon et ge l'otroi, 
et se poüns rien esploitier 
et de noz enemis vangier, 
se porrons bien avant aler, 
Eneas faire retorner ; 
bien sai la voie a Palantee, 
n'i a mes sol une jornee ; 
quant nos solons an bois aler, 
bien pres d'iluec poüns passer, 
nos l'an amanrons ainz tierz jor. 
Çaianz an sont an grant freor 
et n'i trovent cui anvoier 
por promesse ne por loier. 
Se cest besoing poüns fornir 
et de la puissons revertir 
et faire lou si com ge pans, 
an parlera de nos toz tans. » 
Atant laisserent lo parler, 
covoitos erent de l'aler, 
ensenble vindrent al donjon. 
Ascanïus et li baron 
ne dorment pas, cele nuit voillent, 
et molt estroitement consoillent ; 
an esfroi sont et en error 
de ce que il n'ont lor seignor 
ne se sevent vif consoillier, 
qu'il n'i trovent cui envoier : 
n'i a qui ost aler por lui. 
Atant i vindrent cil andui 
qui anpristrent le hardement. 
Nisus parla premieremant. 

« Seignor, fait il, escoltez moi ; 
çaianz n'a point de nostre roi, 
si nos a ja Turnus asis, 
la fors nos a lo siege mis ; 
s'il nos poënt prendre o vertu, 
tuit i serons ars et pendu. 
Se Eneas fust o nos ci, 
quel seüssent nostre enemi, 
nos an fusiens molt plus doté, 
et si sai bien de verité 
que molt nos porrion deffandre, 
se avions a cui antandre, 
qui fust sor nos, que cremisson ; 
qu'il comandast nos feïsson ; 
ja ne verroiz si grant conpaigne, 
se ele n'a son chevetaigne, 
ne soit molt tost esparpaillie, 
desconfite, tote plaissiee. 
Se Eneas fust ci o nos, 
nos an fusson plus corajos, 
del tot antandisiens a lui, 
si an fusson plus fort, ce cui. 
Se vos le nos volez loër, 
nos an volons por lui aler, 
asez vos porroiz tant tenir 
que nos le vos façons venir. 
Se nos poüns, ce ert molt tost ; 
nos irons bien parmi cel ost, 
li gardant sont tuit andormi, 
n'i ot l'an mes noise ne cri : 
ivre sont tuit et angroté, 
antor les feus sont aclassé. 
Se nos poüns l'ost trespasser, 
bien savrons puis avant aler ; 
jusqu'al tier jor nos peneron 
que Eneas vos amanron. » 
Ascanïus ot la novele, 
qui a mervoille li fu bele ; 
cent foiz l'en anclina et cent, 
mercia les molt dolcement 
de ce que il voloient faire. 
Dist lor : « Se mes pere repere, 
cest servise vos randra bien, 
ja contre vos n'avra mes rien ; 
se cest besoing poëz fornir 
et ge viegne a terre tenir, 
nos en esterons partot troi, 
ja n'en seroiz peor de moi. » 
Cil ne se sont plus atardié, 
des barons ont pris lo congié ; 
Ascanïus les convoia 
jusqu'a la porte, ses baisa ; 
a grant poine de lui partirent, 
onc puis icele ore nes virent. 
Jus del chastel s'an devalerent, 
celeement an l'ost antrerent ; 
les premerains qu'il ont trovez, 
ont detranchiez et decolez ; 
plus de trois cenz en ont ocis, 
car an dormant les ont sorpris ; 
des espees fierent et botent 
et li navré les ames rotent ; 
molt i fierent, grant chaple font 
tote la voie que il vont. 
Tant ont alé li compaignon 
que il vindrent al paveillon 
ou Rannes jut, qui molt ert sages : 
d'oisiaus savoit toz les langages 
et molt savoit bien deviner 
et giter sorz et enchanter ; 
soz ciel n'avoit meillor divin. 
Mais la nuit ot tant beü vin, 
que tot son sens en ot troblé 
et son savoir ot oblïé ; 
cil qui des altres devinot 
de soi meïsmes rien ne sot 
que sa mort li fust si prochaine, 
mais bien avoit dit la semaine 
que ce savoit il bien sanz faille 
qu'il ne morroit pas an bataille. 
Et ne fist il, il a voir dit, 
car il n'i fu, n'il ne la vit ; 
ne sai coment il i morust, 
car ainz que la bataille fust, 
li fist Nisus lo chief voler : 
ce ne sot il pro deviner. 
Avant ala Eurialus, 
en un tré vint ou Mesapus 
gisoit dormant antre sa gent ; 
aprés corut Nisus, sel prent, 
a soi lo tret, se li consoille, 
soëf li a dit an l'oroille, 
qu'il n'ert mes leus de demorer : 
il comançot a ajorner ; 
ainçois que nus de l'ost les voie, 
dit que se metent a la voie. 
Cil ne s'en volt pas retorner, 
pres del feu vit un hialme cler, 
dit que sanz cel n'en tornera ; 
il l'a saisi, si l'en porta 
et puis l'a en son chief lacié. 
Il ne se sont plus atardié, 
il soscremoient l'ajorner, 
si comencierent a errer. 

De Laurente venoit uns cuens 
vers l'ost, qui avoit nom Volcens, 
et chevalchoit a l'anjornee ; 
idonc ert la lune levee. 
Il amenoit o lui grant gent 
et chevaliers bien plus de cent ; 
cels qui s'an vont de loin chosi 
par le hiaulme qui resplandi, 
contre la lune flanboia. 
Volcens les vit, molt s'esmaia. 
« Di va, fait il, qui estes vos ? 
Estez, se parlerez a nos, 
de voz novelles voil oïr, 
car devers l'ost vos voi venir. 
Com se contienent notre genz, 
tienent se cil ancor dedanz ? 
Dites nos en la verité. » 
Cil ne se sont pas aresté, 
ainz comancierent a foïr, 
quant les virent vers als venir ; 
donc se mistrent an mescreance 
et an esfroi et an dotance : 
car s'il parlassent fierement 
et tot aseüreement, 
et se fussent aperceüz, 
il ne fussent ja mescreüz 
qu'il ne fussent de çals de l'ost ; 
mais il s'an foïrent trop tost ; 
par tant s'en est aperceüz 
Volcens, si les a porseüz. 
Nisus fu molt isniaus de pié, 
molt tost lor fu tant esloignié, 
s'il n'atendist sa compaignie, 
ja n'aüssent de lui baillie. 
Eurialus s'en vet soantre, 
en une espoisse broçaille antre, 
cil l'avironerent antor, 
n'est mervoille s'il ot paor ; 
ne li menbra de l'hialme oster ; 
cil lo veoient luire cler, 
ne lor poeit tant esloignier 
qu'il nel veïssent flanboier. 
En un espés boison s'est mis, 
ne pot avant, iluec l'ont pris. 
Nisus lor ert tant esloinniez 
ja ne fust mes par als bailliez ; 
de son compaignon li menbra, 
arestut soi, si esgarda ; 
il ne l'ooit ne il nel vit, 
ne fu dolanz pas un petit, 
molt ot grant duel, forment sospire, 
des poinz se fiert, ses chevols tire. 
« He las, chaitis, quel la ferai 
de mon ami que perdu ai ? 
Porté li ai molt male foi 
quant il est pris ne morz sanz moi ; 
come coarz lo deguerpi, 
trop criens la mort, si m'en foï, 
mais ge quidai qu'il me seguist, 
ge ne vi pas com il lo fist ; 
ge deüsse tres bien remeindre ; 
ne feïsse pas trop a plaindre 
se fusse morz et il fust vis. 
Eüriale, dolz amis, 
por vostre amor perdrai la vie, 
soantre vos ne vivrai mie. 
Tant mar i fu vostre jovante : 
an vos avoie mis m'antante, 
perdu vos ai an molt po d'ore. 
Or m'est avis que trop demore 
que la moie ame n'est jostee 
o la vostre qu'est esgaree ; 
ele i sera hastivement ; 
mais ge quit bien veraiement, 
n'est ancor pas morz mes amis ; 
ge sent mon cuer, il est toz vis ; 
se il sentist dolor mortel, 
mes cuers lo sentist altretel ; 
bien puet estre que il l'ont pris, 
mais il ne l'ont noiant ocis, 
unc ne firent tel crüelté 
que par mal l'aient adesé. 
Qui tocheroit tel criature ? 
Ahi, chaitis, quele aventure 
que eschapai d'entre lor mains, 
se il ot mal que ge sui sains ! 
Retornerai la ou ge fui, 
iluec ou ge parti de lui ; 
se ge nel truis, po pris ma vie ; 
se il n'est autres qui m'ocie, 
sai ge bien que ge m'ocirrai, 
soantre lui petit vivrai. » 
Il a laissié lo dementer, 
si comança a retorner, 
ariere vient tote la voie 
des qu'en une clere sapoie. 
Arestut soi, si a oï 
la noise de çals et lo cri, 
qui avoient lo donzel pris, 
se l'avoient a raison mis ; 
il ne voloit de rien respondre. 
Nisus s'ala pres d'aus respondre ; 
antr'aus vit pris son compaignon, 
nes osa pas metre a raison, 
ainçois se trest a une part, 
el mileu d'aus lança un dart : 
por aus departir lo feisoit, 
savoir se il lor estordroit. 
Un chevalier an a feru, 
enmi lo piz tot nu et nu, 
mort le crevante jus a terre. 
Cil comencierent a enquerre 
de quel part ert li cols venuz ; 
cil ne fu pas aperceüz. 
Quant il les vit aseürer, 
un altre dart lor let voler, 
un altre an a el cors feru, 
entr'als chiet morz sor son escu. 
Volcens vit ses homes morir, 
ne sot dunt ce li pot venir, 
molt fu iriez, lo danzel prist 
par maltalant et se li dist : 
« Qui que m'ait mes homes ocis, 
ja'n iert de vos vangemenz pris, 
vos lo comparroiz ja molt chier, 
sor vos m'en voldrai ja vengier ; 
gel vos vandrai, qui que l'ait fait. » 
Molt fu iriez, s'espee trait, 
halça le cop por lui ferir ; 
donc ne se pot Nisus tenir, 
mais a la mort s'abandona, 
sailli avant, se li cria. 
« Di va, fait il, ne lo tochiez, 
mais moi prenez, si vos vanchiez. 
Cil n'a ne po ne grant forfet, 
mais ge sols ai tot le mal fet, 
toz sols espenoïr le doi ; 
laissiez l'aler, si prenez moi. 
Molt a dur cuer quel tochera, 
quil velt ocire onques n'ama ; 
unques de bone amor n'ot cure 
qui tochera tel criature ; 
ge metrai mon chief por lo sien ; 
se muir por lui, molt par m'iert buen. » 
Volcens n'ot soin de quant qu'il dit, 
molt l'en tochot al cuer petit, 
al damoisel trencha lo chief. 
Nisus lo vit, molt li fu grief, 
un espié vit gesir a terre, 
il l'a saisi, sel va requerre, 
grant cop li dona an l'escu, 
que del col li a abatu, 
et perça li l'un des costez ; 
mais ne fu pas a mort navrez ; 
et puis a trait le branc d'acier 
por son ami qu'il volt vanchier ; 
dis an a morz an molt po d'ore. 
De totes parz li corent sore, 
il l'ont anclos, antr'als l'ont pris, 
tant i fierent qu'il l'ont ocis. 
O son compaignon l'ajosterent, 
les chiés ont pris, ses an porterent, 
et lor seignor an ont porté 
en une biere, un po navré ; 
il se remistrent al chemin, 
an l'ost vindrent bien par matin. 
Trovent la gent, qui grant duel font, 
plorent por çaus qui ocis sont ; 
ne savoient quis avoit morz, 
quant Volcens vint o son esforz, 
qui lor a dit et reconté 
com il avoient çals trové 
qui avoient toz çals ocis ; 
dïent qu'il an ont les chiés pris, 
mostrez les ont par les chevaus. 
Et Mesapus, qui ert antr'aus, 
a son hiaume reconeü, 
que il cuidot avoir perdu, 
qu'Eurialus an ot porté, 
mais molt l'avoit chier comperé. 
Auques se sont an l'ost haitié, 
quant sevent que il sont vengié, 
et dïent tuit comunalment 
quel vengeront molt asprement ; 
cil del chastel lo comparront, 
se il poënt et ese an ont. 

Turnus a fait les testes prendre, 
devant la porte les fet pandre, 
sa gent comanda a armer, 
puis a ses grelles fet soner. 
Toz an resona li païs, 
dïent, ja ert li chastiaus pris, 
set mil ansoignes i ventellent, 
a tornoier fors les apellent 
et molt forment les contralïent, 
mais n'en istront por rien qu'il dïent. 
Il montent sus es aleors 
et es bretesches et es tors, 
mais molt s'esmaient, quant il voient 
les testes qui defors pendoient ; 
sorent que mort sont li mesage 
qui aloient an tapinage, 
por faire venir lor seignor. 
Bien les conurent li plusor 
et de lor mort forment s'esmaient, 
ne quident pas que secors aient, 
que Eneas a tans i viegne 
ne que li chastiaus tant se tiegne 
que il puissent secors avoir, 
nis des lo main desi qu'al soir. 

Mesencïus o sa mesniee, 
qui molt fu bien aparoilliee, 
les asailli de devers destre 
et Mesapus devers senestre ; 
Turnus et la soe gent vont 
devant la porte al chief del pont ; 
de totes parz les avironent, 
a l'asaillir mil grelles sonent, 
qui cuer donent as plus coarz ; 
vollent pilet, carriaus et darz, 
vollent saietes barbelees 
et javeloz et granz plomees 
come pluie sus el chastel ; 
n'an puet garir uns a crenel, 
n'il n'i osent l'oil descovrir, 
cil qui traient les font tapir, 
et li autre qui sont armé 
poignent amont sus al fossé. 
Ne se vollent pas trop haster 
ne lor armes en vain gaster, 
ne a faillance traire an loing, 
desi qu'il viegne al besoing ; 
mais des qu'il virent lo mestier 
et cil les vindrent aprismier 
et se pristrent ansanble al pel, 
qu'il quiderent n'i eüst el 
mais que sanpres fussent tuit pris, 
idonc se sont a bandon mis. 
Cil sont desus et cil sont bas, 
de maintenant fierent el tas 
et botent les par les lancieres, 
brisent escuz, percent ventrieres, 
les chars lor lessent jus aler, 
trois mil an i ont fait ruser, 
qui el fossé chieent al fonz ; 
iluec les ocïent a monz ; 
ne puet estre, qui iluec chiet, 
que a grant poine s'an reliet. 
Teus trois asalz lor font lo jor, 
toz tens an ont lo noaillor. 
Quant Turnus voit que rien ne valt, 
ne nes pot prendre par asalt, 
et si lor an a ja fet trois, 
lancier lor fet lo feu Griois ; 
de cel n'estordront il noiant ; 
ce quida il veraiement 
qu'il n'estordront de cel peril. 
Mais il furent garni d'esil, 
o ce l'estoignent igniaument ; 
autre secors n'i valt noiant, 
ne nule rien ne lestoindroit, 
se esil non ; an l'eve ardroit. 
O ce ne repot il rien faire, 
il fet sa gent an sus retraire. 
Molt fu dolanz an son corage, 
des siens i ot molt grant domage, 
plus de trois mil en i ot mort ; 
c'est a bon droit, car il ont tort ; 
et bien en ont mort cil dedanz 
a trois asauz plus de dous cenz. 
Devant soi voit ses enemis, 
qu'il quida senpres avoir pris ; 
il ne lor puet gaire forfaire, 
tant ne lor set lancier ne traire. 
Tot anviron vet agaitant 
et lo chastel tot porvoiant, 
la ou plus foible lo verroit. 
Tot ansement Turnus feisoit 
come li lous qui est a plain 
et vient a la faude al vilain : 
environ vait molt famoillos, 
les berbiz voit dont est gelos, 
les aigniaus ot dedenz beller, 
garde par ou porroit antrer. 
Pres voit de devant soi la proie, 
si que n'i a mie troi doie ; 
n'en puet goster, ses denz cepelle, 
et li vilains ses chiens apelle, 
desi qu'el bois lo vont menant, 
d'ores an autre peliçant ; 
tant i revient et vet sovant, 
la pel i let, quant bien se prent. 
Tot ansement Turnus feisoit ; 
ses enemis devant soi voit, 
si ne lor puet noiant forfere ; 
il font a lui lancier et traire ; 
s'en pais ne laisse lo chastel, 
il i laira bien tost la pel. 

Fors del chastel, au pié del pont, 
ot un petit moncel reont ; 
une bretesche i ot fremee 
por deffanse devers l'entree. 
Dedanz avoit set chevaliers 
et dis serjanz et cinc archiers : 
cil deffandent devers lo pont 
et lo greignor domage font. 
Çals asailli Turnus de bot, 
s'antante i a torné de tot, 
lo mielz de l'ost i fist venir. 
La bretesche fist asaillir, 
et cil dedenz fort se deffandent 
et merveillos estor lor randent. 
Ja par asaut ne fussent pris, 
mais de desoz ont lo feu mis, 
ardent lo pont et la closture ; 
tote desjoint la laceüre, 
l'une mitiez bruïst et art, 
tuit se traistrent a une part ; 
faillent li post, chïent les es, 
la ou cil sont pendi li fes, 
ariere chiet tot an un mont, 
tuit cil dedanz cravanté sont. 
N'en pot estordre de toz eus, 
que tuit ne soient mort, fors deus, 
Licuz fu l'uns, l'autre Elenor ; 
jadis fu escuiers Hector. 
Il saillent sus, Licuz s'en vet, 
et Elenor s'espee tret, 
dis an a morz et detranchiez ; 
Turnus l'ocist, quis a venchiez, 
et li autres, qui s'en fuioit, 
vers lo chastel s'en vet tot droit. 
Nel porent pas coillir si tost, 
quant uns archiers lo vit de l'ost ; 
amont lez lo paliz s'estet ; 
cil avisa, a lui si tret, 
si l'a feru parmi le cors 
qu'il l'a cosu al pel defors ; 
altresi traient plus de cent, 
iluec l'ocïent ou il pent, 
dont se resont molt esbaudi. 
Ja quatre foiz l'ont asailli ; 
molt an i muert a cel asalt 
de cels dedenz ; petit s'en falt 
que cil defors n'i sont antré, 
ne fust que cuer lor a doné 
Ascanïus, qui s'escria 
et qui forment les rehaita, 
dont i fierent de maintenant. 
De çaus defors ont ocis tant, 
qui estoient pres d'antrer anz, 
que li fossé en sont sanglanz, 
que on n'i pooit arester ; 
les morz font aval reoller 
laüs al fonz, qui toz ert plains. 
Turnus an ot dis mille moins, 
ainçois que fust tierce passee, 
qu'il n'ot geui a l'ajornee ; 
de l'autre part an ont asez 
de çals dedanz morz et navrez. 
Un suen serorge avoit Turnus, 
molt pro, qui ot nom Remullus ; 
riches om ert de halt parage 
et molt avoit grant vasalage. 
Les Troïens forment coitot, 
de parolle les laidanjot. 
« Di va, fait il, car vos randez, 
malvese gent, si me creez, 
repentez vos, crïez merci, 
fuiant vos an tornez de ci. 
Se vos volez merci crïer, 
nos le vos ferons pardoner ; 
ou ouil ou un poing i perdra 
chascuns de vos, puis s'an ira. 
Se vos nel volez faire issi 
que vos randoiz, si com ge di, 
ja seroiz tuit par force pris 
et seroiz tuit ainz nuit ocis ; 
nel torneroiz noiant a geu. 
Cuidiez vos que ce soient Greu, 
vers cui vos peüstes deffandre 
dis anz, qu'il ne vos porent prendre ? 
Çafors n'est pas Diomedés, 
Protheselaus ne Ulixés, 
ainz est Turnus, qui vos prendra, 
ja demein jor ne passera. » 
Parler l'oï Ascanïus, 
qui el donjon estoit laissus ; 
parmi une fenestre a trait 
a lui, qui de desoz s'estait ; 
par desoz l'orle de l'escu 
anz an la gole l'a feru, 
que par desriere li eissi 
la saiete, qui l'abati. 
Mort chaï jus de son cheval, 
ne lor dist puis ne bien ne mal. 
Li Troïen s'an ejoïrent 
par lo chastel, qui ce cop virent, 
et cil defors les aprochierent, 
de loin lancent et a plain fierent. 
Al pont fu li anchalz molt granz, 
mais del lignage as jaianz 
ot dous freres el donjon sus ; 
li ainznez ot nom Pandarus 
et li plus jones Bicias. 
Molt par s'i fiot Eneas, 
et sor aus dous ot mis partie 
de la cure et de la mestrie. 
Il descendierent del donjon 
plus fierement que nus lion, 
vindrent aval, la porte ovrirent, 
tote la presse departirent. 
Pandarus fu de devers destre 
et Bicias fu a senestre. 
Iluec lor deffandent l'entree ; 
molt chieremant l'ont comparee. 
Cil qui virent la porte ovrir, 
les autres voltrent davencir, 
sanpres cuidierent antrer anz ; 
cil dui les ociënt a cenz, 
et merveillos domage i font. 
Tant an gist mort desor le pont 
que n'i püent li vif passer ; 
cil les font toz ariere ester. 

Turnus ert de l'autre partie, 
qui a cele novelle oïe, 
que la porte lor ert overte 
et de sa gent i a grant perte, 
car dous jaianz a la dedanz 
quis ocïent iluec a cenz. 
Molt tost i est Turnus alez, 
mil chevaliers i a menez 
et vint al pont o son esforz. 
Il passe par an som les morz, 
dus qu'a la porte sont venu ; 
li dui frere orent grant vertu, 
qui l'antree formant deffandent 
et merveillos estor lor randent. 
Cil del chastel cele part corent, 
vienent as freres, ses secorent ; 
molt lor randierent grant estor, 
molt an i muert a grant dolor, 
escrïent soi, ruser les font 
bien loing ariere oltre le pont, 
nes ont mie loing parseü, 
a la porte sont revertu. 
Turnus a ralïé sa gent 
et rasalt les plus aspremant, 
par vive force an antra anz 
et de sa gent plus de dous cenz, 
de çals defors grant torbe i antre ; 
la porte clostrent cil soantre, 
li dui frere, desriés as dos ; 
de çols dedanz iront forclos. 

Or est Turnus molt entrepris, 
anclos avoc ses enemis, 
mestier li est molt grant d'aïe : 
de çaus defors ne l'avra mie ; 
dedenz les a molt estormiz, 
forment les i a envaïz, 
tenu lor a bataille fort. 
As premerains cols i fu mort 
andui li frere aneslopas, 
et Pandarus et Bicias. 
Li Troïen s'en esmaierent ; 
cil s'escrïent, forment i fierent, 
tot ariere les vont menant, 
pasevent les, sis vont fuiant. 
Ilionés i est venuz, 
qui del donjon ert descenduz ; 
as Troïens a escrïé : 
« Que fetes vos, coart prové, 
seroiz vos donc si plenement 
conquis ne mort par tant de gent ? 
Que fetes vos ? Tornez ariere, 
nes esparnez ; chascuns i fiere. » 
Il a « Troie » crïé, s'enseigne, 
cel d'aus n'i a qui puis s'i foigne 
que n'i fiere demenois tant, 
qu'il vont ariere reculant ; 
dont fust Turnus morz a estros, 
ja par sa gent ne fust rescos, 
quant uns des Troïens corut 
la porte ovrir et si rasçut 
çaus qui orent esté forclos. 
Turnus li vint desriere al dos ; 
la ou il tenoit lo flael, 
tel li dona el haterel 
qu'il chaï morz ; Turnus s'an vet, 
mais de sa gent lo plus i let ; 
a grant poine s'en est estors, 
molt en est liez, quant il fu fors. 
Donc comança a avesprer ; 
sa gent a fait ariere aler, 
as herberges s'an retorna 
et ses gaites aparoilla, 
qui devoient la nuit veillier, 
et prie lor de mialz gaitier 
qu'il n'orent fait la nuit devant. 
An l'ost firent noise molt grant, 
et molt resonent el chastel 
corz et boisines et frestel, 
et l'andemain bien par matin 
ne reprist onques Turnus fin : 
desi que al chastel revint, 
molt grant piece l'estor lor tint ; 
a molt grant poine se tenoient 
cil qui lo chastel deffandoient ; 
li plus d'aus sont navré a mort. 
Il ont gardé aval al port 
et voient ariver les nes 
et metre jus sigles et tres ; 
sorent que Eneas venoit, 
qui au chastel les secorroit. 
Molt furent lié, si s'escrïerent, 
molt firent mal, trop se hasterent, 
car s'il peüssent ariver 
an pes, issir et aus armer 
et peüssent celeement, 
venir an l'ost covertement, 
qu'il lor fussent destriers as dos, 
ses eüssent antr'aus anclos, 
se fussent cil an fin veincu ; 
mais ce lor a formant neü 
que cil del chastel s'scrïerent 
et cil de l'ost se regarderent. 
Voient les nes pres del rivaige, 
qui a terre vienent o naige : 
se il n'i sunt a l'ariver, 
il i porront ja meschever. 
Turnus les voit, lo chastel lait, 
que assaut puis ne lor a fait, 
o tot sa gent point vers les neis ; 
nen i a nul an l'ost remeis 
qui nen aut la grant aleüre. 
Ja i avra desconfiture, 
ja i avra targes perciees 
et trois mil hantes peceiees ; 
antr'aus nen a mur ne fossé, 
ja i avra mil foiz josté. 
Turnus i est venuz primiers, 
ocis i a trois chevaliers 
o la lance, un d'aus o l'espee. 
Cil a comencié la meslee ; 
tuit cil de l'ost i sunt venu, 
et cil furent des neis eissu, 
si comencent a torneier 
joste la mer, par le gravier. 

Molt sereit fort tot a nomer 
et les jostes a aconter, 
les proësces que chascuns fist, 
qui i fu morz et qui l'ocist, 
mes molt en i muert a mervoille, 
la mers en est tote vermoille. 
Par la bataille Eneas vet, 
molt grant destrucion i fet, 
s'espee i a bien essaiee, 
cele que Vulcanz ot forgiee ; 
qui une foiz an fust feruz, 
se bien en est aconseüz, 
ja n'i estuet recovrer puis. 
Le jor i fist de sanc trois muis, 
n'i a celui qui ses cols voie 
ne li face volantiers voie. 
Molt se contient bien Eneas 
et molt i refiert bien Pallas ; 
unques nus om de son aaige 
n'ot greignor lous de vaselaige, 
ne ne fu nus de sa valor. 
Merveilles fist iloc le jor, 
n'ancontre nul qui ne se plaigne 
ne qui an la sele remaigne ; 
bien fiert de lance et mialz d'espee, 
bien a la voie delivree. 
Il a regardé contremont, 
vit Troïens qui fuiant vont ; 
Turnus les fiert derriers as dos, 
qui ne lor let avoir repos, 
a nou se metent a la mer ; 
il en i fist trente floter, 
cil i feroit sor aus a tas. 
Celle part est alez Paulas, 
as Troïens cria de loingn : 
« Molt estes bon au grant besoingn ; 
qui vos maine en autre terre, 
grant chose puet par vos conquerre ; 
ne ferïez pas cohardie 
ne malveistié por perdre vie ; 
porquant mil en i fuient ja 
por un tot sol de cels de la. 
Que querez vos a celle mer ? 
Revolez vos a Troie aler ? 
Vos n'i passeroiz pas si tost. 
Mes retornez arriere an l'ost. 
Se vos antrez an celle mer, 
ne vos i poëz preu fïer, 
n'i avroiz point de forteresce. 
Mes ci mostrez vostre proësce. 
Cant vos volez en mer najer, 
si vos venez einceis vengier ; 
si ne morroiz pas a tel hunte. 
Ne sai que doit ne que ce munte 
que une mort eschiveroiz 
et an peior vos anbattoiz. 
Enmez vos mialz a saoler 
les granz peissons de celle mer 
de voz charoignes, de voz cors, 
que pestre les hoisiaus çahors ? 
Estez iluec, n'alez avant, 
l'an ne conquiert preu en fuiant ; 
vostre rescosse nen est proz, 
cant uns sols om vos chace toz ; 
s'il retornot vers moi, ce cuit, 
ne fuiroie plain pié por lui, 
et tenez moi a recreant, 
se ge ne li vois au devant. » 
Turnus l'oï, sa resne tint, 
retorna soi, contre lui vint, 
demanda lui qui il estoit, 
qui contre lui s'anhatissoit. 
Pallas li a dit qui il est, 
et qu'il le trovera tot prest 
de bataille, s'il la viaut faire : 
a l'un d'aus iert a grant contraire. 
Andui furent el plain gravier ; 
l'un point vers l'autre lo destrier ; 
Pallas lo fiert parmi l'escu, 
que tot li a frait et fendu, 
et lo halberc li desmailla ; 
pres del costé li fers passa, 
li cous s'an escola defors, 
qu'il nel navra noiant el cors. 
Grant cop li redona Turnus ; 
il chaïrent anbedui jus. 
Turnus s'en lieve eneslopas, 
tantost refu an piez Pallas ; 
il ont andui les lances fretes, 
se vont avant espees tretes. 
Grant cous se sont antreferu, 
hastelles font de lor escu ; 
Pallas lo fiert an l'elme amont, 
treze des pierres qui i sont 
et un cartier o tot l'esmal 
li abatié jus contreval, 
si qu'il en chancela trestoz ; 
par po qu'il ne cheï desoz. 
Turnus a le grant cop sentu, 
bien set que cil a grant vertu ; 
s'une altre foiz i puet giter, 
n'i estovra mes recovrer. 
Il s'est coverz, hurter lo vet ; 
tant roidemant Pallas s'estet 
ne remua por lui ploin pié ; 
dessoté l'a et agaitié, 
desoz l'escu li a botee 
parmi le cors tote l'espee. 
Pallas chaï, qui navrez fu, 
giete l'espee, let l'escu, 
eschaucirra et sanglotit, 
l'ame del cors li departit : 
Morz est, ne li puet mes chaloir 
qui que puisse la femme avoir, 
ou l'ait Turnus ou Eneas. 
Comparee l'a chier Pallas ; 
unc ne fu puis ne ainz cel jor 
an bataille ne en estor ; 
donc i est il trop tost venuz, 
mais molt s'i est ainz chier vanduz : 
ocis an a premieremant 
de çaus de l'ost bien plus de cent. 
Turnus lo vit mort devant soi, 
un anel choisist en son doi 
que Eneas li ot doné ; 
molt i ot bon ancestané 
un lioncel fet d'un jagonce ; 
bien i avoit d'or plus d'une once. 
Il s'abeissa, del doi li tret, 
el son lo met. Por fol le fet : 
puis fu tels jor, se il saüst, 
que ja bailliez par lui ne fust, 
se il s'en peüst repentir, 
car por l'anel l'estut morir. 

Turnus s'estut devant lo mort. 
An une nef qui ert au port 
ot un archier qui l'esgarda ; 
il trait a lui, se li perça 
quatre des mailles de la broine, 
un po lo navra soz la longe. 
Turnus se sent un po feru, 
garde dont ce li est venu 
et vit celui qui l'arc tenoit. 
Grant pas an va vers la nef droit, 
el destre bort trova lo pont 
par ou il est montez amont : 
celui trova qui se tapist 
desoz au fonz ; lo chief an prist. 
Demantres est l'ancre rompue 
par coi la nes s'estoit tenue ; 
devers la terre vint li vanz, 
a la mer bota la nef anz. 
Quant Turnus ot ocis l'archier, 
a sa gent quida repairier, 
mais il an ot molt grant essoigne ; 
la nes s'an vet, qui l'en esloigne, 
an haute mer l'an porte l'onde, 
asez plus tost que nule aronde. 
Il ne governe, ne ne nage, 
car tel duel a, par po n'anrage ; 
sa gent voit a terre morir 
et si n'i pot a tens venir. 
Quant voit qu'il ne pot retorner, 
si se comance a demanter. 
« Ha las, fait il, quel la feras ? 
Ja mes joie ne pes n'avras ; 
l'an dira ce que ge m'en fui. 
Chaitis, dolanz, com mar i mui, 
quant ge an ceste nef entrai ! 
Li deu me heent, bien lo sai, 
combatent soi por Troïens, 
il les maintienent de lonc tens, 
il lor aquiteront la terre. 
Folie fis quant lor mui guerre ; 
por aus se combatent li vent, 
qui m'ont ravi soldeement, 
de la terre m'ont esloignié, 
n'an avrai mais sol un plain pié, 
ne ne m'i laira pas morir. 
Ge n'i quit ja mes revertir ; 
an la mer sui une veüe ; 
tote la terre ai deperdue. 
Ge voil an ceste mer saillir 
ou de m'espee el cors ferir ; 
l'un de ces dous m'estuet il faire, 
car noianz est mes del repaire ; 
quant ne vanrai ja mes a rive, 
ne sai comfaitement ge vive. 
Mais nequeden bien porroit estre 
que, se cist venz desor senestre 
voloit un petitet venter, 
ge porroie bien retorner. 
Anuit vendroie ancore a tens 
a desconfire Troïens, 
ancor an ocirroie ainz nuit 
o m'espee quarante et huit. » 
Turnus se dementot forment, 
n'i vendra pas hastivement, 
ainçois verra tier jor passé. 
Il ariva soz la cité 
dont Daumus ses pere ert sire. 
Il ot grant duel et molt grant ire ; 
devant tierz jor n'avront mes mie 
la soe gent de lui aïe ; 
facent lo miez que il porront, 
car ja ainçois nel reverront. 

La ou Turnus ot mort Pallas, 
i sorvint senpres Eneas, 
molt ot grant duel en son corage. 
« Amis, fait il, ce est domage, 
que vos estes por moi ocis. 
Amenai vos d'autre païs, 
nostre amor a petit duré, 
malvés garanz vos ai esté. 
Vangerai vos, se faire el puis, 
morz est Turnus, se or lo truis. » 
Eneas part d'iluec atant, 
par lo chanp vet Turnus querant, 
nel trove pas, car il n'i ert, 
n'ancontre nul qui nel compert. 
Mesencïus de l'autre part 
des Troïens refet essart. 
Eneas point ancontre lui, 
bien s'antrefierent anbedui. 
Mecencïus bien lo requiert, 
desor l'escu grant cop lo fiert, 
mais la lance s'en escola ; 
il n'i parut n'il ne perça, 
ne mut de la selle Eneas. 
La soe lance porta bas, 
parmi la cuisse l'a feru, 
que del cheval l'a abatu. 
A la rescosse sa gent corent, 
il an i ot cent quel secorent ; 
sor son escu l'an ont porté 
droit al Toivre, si l'ont lavé, 
car la plaie forment seignot. 
Lausus, ses fiz, molt grant duel ot, 
quant vit son pere abatre a terre. 
Le Troïen ala requerre ; 
s'il ne se puet de lui deffandre, 
son pere li quide chier vandre, 
qu'il vit navré et abatu. 
Il a devant soi mis l'escu, 
l'uns vers l'autre point lo cheval, 
si s'antrefierent li vasal. 
Lausus lo fiert an l'escu halt, 
desor la bocle. Ce qui chalt ? 
Unques la lance n'i antra, 
il nel fandi n'il nel perça. 
Eneas ravoit lui feru 
o grant vigor desor l'escu, 
qu'il li a frait et peçoié, 
l'auberc rompu et desmaillié. 
Lez le costé desoz l'aiselle 
li a conduite l'alemelle, 
il ne lo tocha giens el cors, 
mais de la selle l'a mis fors ; 
par som la coe del destrier 
lo trebucha jus el gravier. 
Lausus ne jut gaires a terre, 
l'espee trait, sel vait requerre. 
Il est a pié, cil a cheval, 
n'est mie parti par egal ; 
Lausus a lo cheval feru 
que jusqu'es dans l'a porfendu ; 
et lo seignor et lo destrier 
fist an un mont jus trebuchier. 

Eneas est sailliz an piez ; 
maltalant ot, molt fu iriez, 
sus el hiaume tel li dona, 
desi es danz li brans cola ; 
estort son cop, mort l'abati. 
Vet al destrier, si l'a saisi 
(cel dont estoit chaoiz Lausus), 
de ploine terre sailli sus 
et vait avant bataille querre ; 
celui lait mort gisant a terre 
qui son pere cuida vangier, 
mais il lo compara molt chier. 
Lausus gist morz el champ adanz, 
anviron lui vienent ses genz, 
qui molt menoient grant tristor 
et molt grant cri et molt grant plor, 
et dïent tuit que mar i fu, 
formant lor est mesavenu. 
Porté l'en ont al Toivre droit, 
la ou ses pere se gisoit, 
qui navrez ert molt durement 
et demandot de lui sovant ; 
donc devoit por lui anvoier, 
car a mervoille l'avoit chier, 
et molt an ert an grant esfroi 
et an pansé plus que de soi. 
Oï lo duel que demenoient 
cil qui lo mort an aportoient ; 
an li a dit que morz estoit 
Lausus, dont tant se dementoit, 
que Eneas l'avoit ocis : 
de bataille s'ert vers lui pris, 
por ce que vangier lo voloit, 
mais malement l'an ert chaoit. 
Quant ot que ses fiz estoit morz, 
il ert asez de po d'esforz, 
car molt estoit griement navrez ; 
a un arbre s'est adosez ; 
molt ot grant duel, onc n'ot graignor ; 
ne li menbra de sa dolor, 
de sa plaie ne de son mal ; 
il demanda son bon cheval, 
il ert armez, ne tarda plus, 
metre se fist es arçons sus 
et dist : « Se or truis l'aventiz, 
ja an sera vangiez mes fiz, 
et li grant cop qu'il me dona, 
li uns de nos le comparra ; 
se a la joste an puis venir, 
ou moi ou lui estuet morir. » 
Mecencïus sist el cheval 
et point par lo gravier aval ; 
an la bataille vient tot droit. 
La ou le greignor chaple voit, 
iluec a Eneas veü ; 
un chevalier a abatu ; 
devant lui vint molt prestement, 
aparlé l'a molt fierement. 
« A moi, fait il, t'estuet joster, 
ces autres lai trestoz ester, 
mon fil m'as mort et moi navré, 
ja estera chier comparé, 
ja en serons vengié andui. » 
A tant s'est eslessiez vers lui, 
de l'un pié a point le destrier, 
car ne se pot de l'autre aidier ; 
li chevaus cort a l'esperon, 
n'ala avant se molt po non, 
petit cop fiert desor l'escu, 
car de sa force ot molt perdu 
et molt estoit afebloiez 
de la cuisse dunt ert plaiez ; 
Eneas ravoit lui feru 
de la lance sor son escu, 
conduit li a parmi le cors, 
que mort l'abat des arçons fors. 
Cil nen a prou son fil vangié, 
por noiant l'a tant menacié. 
Tant a la bataille duré, 
tant ont feru et tant josté 
et tant dura li chapleïz, 
que la nuiz les a departiz. 
As herberges li un tornerent 
et les sanglanz navrez porterent, 
et li autre vont al chastel, 
qui'n ont eü tot lo plus bel. 
La dedanz fu portez Pallas ; 
ne lo volt guerpir Eneas, 
n'antre les autres mort laissier ; 
la nuit lo fist molt bien gaitier. 
